অসমীয়া মহাকাশ বিজ্ঞানৰ কুইজ || Space Quiz in Assamese অসমীয়া মহাকাশ বিজ্ঞানৰ কুইজ || Space Quiz in Assamese\nHomespaceঅসমীয়া মহাকাশ বিজ্ঞানৰ কুইজ || Space Quiz in Assamese\nঅসমীয়া মহাকাশ বিজ্ঞানৰ কুইজ || Space Quiz in Assamese\nASSAMESE GK Wednesday, November 24, 2021 0\nমহাকাশ বিজ্ঞান জগতৰ বিষয়ে\n১) সূৰ্য্যৰ ব্যাস কিমান ?\nউত্তৰ: ৮ লাখ ৬৬ হাজাৰ মাইল ।\n২) পৃথিৱীৰ পৰা সূৰ্যৰ দূৰত্ব কিমান ?\nউত্তৰ: ১৪ কোটি ৯৭ লাখ ৩০ হাজাৰ কিলোমিটাৰ\n৩) পৃথিৱীৰ পৰা চন্দ্ৰৰ দূৰত্ব কিমান ?\nউত্তৰ: ৩ লাখ ৮২ হাজাৰ কিলোমিটাৰ ।\n৪) পৃথিৱীৰ তুলনাত সূৰ্য কিমান ডাঙৰ ?\nউত্তৰ: প্ৰায় ১৩ লাখ গুণ ডাঙৰ ।\n৫) পৃথিৱীলৈ সূৰ্যৰ পোহৰ আহিবলৈ কিমান সময় লাগে ?\nউত্তৰ: ৮ মিনিট ১৬ চেকেণ্ড ।\n৬) আমি বাস কৰা পৃথিৱীখনৰ বয়স কিমান ?\nউত্তৰ: প্ৰায় ৮০০ কোটি বছৰ ।\n৭) চন্দ্ৰৰ ব্যাস কিমান ?\nউত্তৰ: ২,১৬২ মাইল ।\n৮) পৃথিৱীৰ গতিবেগ কিমান ?\nউত্তৰ: চেকেণ্ডত ১৮৫ মাইল ।\n৯) কোন দেশৰ বৈজ্ঞানিকে প্ৰথম কৃত্ৰিম উপগ্ৰহ আৱিষ্কাৰ কৰিছিল ?\nউত্তৰ: ৰাছিয়াৰ বৈজ্ঞানিকে ।\n১০) ৰাছিয়াৰ মহাকাশ যান কেতিয়া শুক্ৰ গ্ৰহত অৱস্থান কৰে ?\nউত্তৰ: ১৯৭০ চনৰ ১৭ আগষ্টত ।\n১১) চন্দ্ৰত অৱতৰণ কৰা পৃথিৱীৰ প্ৰথম ব্যক্তিজন কোন?\nউত্তৰ: আমেৰিকা যুক্তৰাষ্ট্ৰৰ নীল এ. আৰ্মষ্ট্ৰং আৰু এডউইন ই. এড্ৰিন জুনিয়ৰে প্ৰথমে চন্দ্ৰত ভৰি ৰাখিছিল আৰু তাৰ পিছত এল্ড্ৰিন আছিল। জুলাই ২১, ১৯৬৯।\n১২) মহাকাশত প্ৰৱেশ কৰা প্ৰথম ব্যক্তিজন কোন ?\nউত্তৰ: মেজৰ য়ুৰি গেগেৰিন (ৰাছিয়ান)\n১৩) পৃথিৱীৰ প্ৰথম মহিলা মহাকাশচাৰীগৰাকীৰ নাম কি?\nউত্তৰ: ভেলেণ্টিনা তেৰেস্কোভা\n১৪) মহাকাশত ভাঁহি অহা প্ৰথম আমেৰিকান মহাকাশচাৰী গৰাকীৰ নাম কি?\nউত্তৰ: এডৱাৰ্ড হোৱাইট\n১৫) কোমল অৱতৰণ কৰা আৰু চন্দ্ৰৰ পৰা উঠাই পৃথিৱীলৈ উভতি অহা প্ৰথম মানৱবিহীন মহাকাশযানখনৰ নাম কি?\nউত্তৰ: লুনা-১৬ (আমেৰিকা যুক্তৰাষ্ট্ৰ) ছেপ্টেম্বৰ ২১, ১৯৭০\n১৬) চন্দ্ৰত অৱতৰণ কৰা প্ৰথম মানৱযুক্ত মহাকাশ যানখনৰ নাম কি?\nউত্তৰ: লুনাৰ এক্সপ্লোৰেচন মডিউল (এলইএম)\n১৭) ভাৰতৰ প্ৰথম কৃত্ৰিম উপগ্ৰহটোৰ নাম কি?\n১৮) ভাৰতৰ প্ৰথম মহাকাশচাৰী গৰাকীৰ নাম কি?\nউত্তৰ: ৰাকেশ শৰ্মা\n১৯) ভাৰতৰ প্ৰথম মহিলা মহাকাশচাৰী গৰাকীৰ নাম কি ?\nউত্তৰ: কল্পনা চাওলা\n২০) ভাৰতৰ প্ৰথম সফল চন্দ্ৰ অভিযানটো কি ?\nউত্তৰ: চন্দ্ৰযান-১ (অক্টোবৰ ২২, ২০০৮)\nAssam Education English Grammar Facts GK Health History india info Internet MCQ Online Quiz Quiz space


হেপ্পী ইন্দিপেন্দেন্স ডে – মিতালী বৰ্মন | Xahitya.Org\nমূল: ৰোহিত কুমাৰ “হেপ্পী”\nমহানগৰীৰ এটা উচ্চ-মধ্যমবৰ্গীয় পৰিয়াল৷\n“হেৰা সহায়িকা, কালিলৈ তুমি গোটেই দিনটো আমাৰ ইয়াতে কাম কৰিবা৷ মই কালিলৈ “ইন্দিপেন্দেন্স ডে”ৰ কাৰ্যসূচীলৈ যাব লাগিব৷”\n“মেমচাহাব, ময়ো কালিলৈ স্বাধীনতা দিৱসৰ অনুষ্ঠান চাবলৈ ল’ৰা-ছোৱালীহঁতৰ স্কুললৈ যাব লাগিব৷ মই কালিলৈ ছুটি খুজিম বুলিহে ভাবি আছিলোঁ৷”\n“হাৰে, এইদৰে হ’লে কেনেকৈ হ’ব! কালিলৈ তুমি অহাটোতো বৰ জৰুৰী৷ মই কেইবাঠাইতো ভাষণ দিবলৈ যাব লাগিব৷ কালিলৈতো তুমি আহিবই লাগিব; নহ’লে আৰু কোনো দিন আহিবয়ে নালাগে৷ মই অন্য কোনো সহায়িকাৰ ব্যৱস্থা কৰি ল’ম৷”\nসহায়িকাগৰাকীয়ে হুমুনিয়াহ কাঢ়ি তাৰ পৰা আঁতৰি গ’ল, “মেমচাহাবৰ “ইন্দিপেন্দেন্স ডে”হে দৰকাৰী; আমাৰ স্বাধীনতা দিৱসনো কি!” তাইৰ মনত এনে ভাব হ’ল যেন চাকৰিটো এৰি দি আজি তায়ো নিজকে স্বাধীন কৰি পেলাব! কিন্তু বাপেক নোহোৱা সন্তানকেইটা, বুঢ়া শহুৰেক-শাহুৱেক আৰু ঘৰখন কেনেকৈ চলিব! পৰিস্থিতিয়ে পুনৰ তাইৰ ডিঙিত গোলামিৰ জৰীডাল আঁটি আঁটি বান্ধি পেলালে৷\nপিছদিনা, ১৫আগষ্টৰ দিনা তাই সময়তকৈয়ো আগতে গৈ মেমচাহাবৰ ঘৰ পালে৷ ল’ৰা-ছোৱালীকেইটিক বুজাই-বঢ়াই কৈ পঠিয়ালে যে অহা বছৰ স্বাধীনতা দিৱস নিশ্চয় চাব৷\nমেমচাহাবে ভাষণ দি আছিল, “আজিৰ শিশু আমাৰ দেশৰ ভৱিষ্যত৷ আজি আমাৰ দেশৰ স্বাধীনতাৰ বৰ্ষপূৰ্তি৷ এই সুযোগতে মই আপোনালোক সকলোকে শুভকামনা জনাইছোঁ৷ স্বাধীনতা আমাৰ জন্মসিদ্ধ অধিকাৰ৷”\nসহায়িকাগৰাকীয়ে বাচন ধুই ধুই কেৱল টিভি-ত তাইৰ মেমচাহাবৰ ভাষণ শুনি থাকিল৷


সোণটি আৰু ভূত ( মানৱেন্দ্ৰকুমাৰ শৰ্মা ) - সাহিত্য ডট অৰ্গ\nসোণটি আৰু ভূত ( মানৱেন্দ্ৰকুমাৰ শৰ্মা )\nSeptember 18, 2016 March 10, 20210Comments\n“ কোৱানা আইতা৷ “\nসোণটি ইতিমধ্যে অধৈৰ্য হৈউঠিছিল৷ অথচ সিয়ো জানেএইখুন্দি থকা তামোলখন মুখতভৰাই এটা পাগ তুলি লোৱাৰ পিছতহে যে আইতাকেক’বলৈ আৰম্ভ কৰিব৷\n“ আজি তোক সাধুমানে এটা সঁচা কথা কমদেই৷ তোৰ ককাৰ ডেকা কালৰ কথা৷ তইশুনি চাগে ভালপাবি৷ ককাৰে সিদিনা জোঁৰলৈ মাছ কাটিব গৈছিল৷ তেতিয়াৰ দিনত কেইডালমান খৰিৰ আটিবান্ধি জুইজ্বলাই তাৰে পোহৰৰ সহায়ত জলাহ বা পিটনিৰদৰে ঠাইত মাছ মাৰিছিল, তাকেই জোঁৰকটা বুলি কৈছিল৷ অৱশ্যে আজিকালি আগৰ দৰে পোহৰৰ বাবে তেনেদৰেখৰিৰ ব্যৱহাৰ নকৰে দেচোন; বিজ্ঞানৰ ন-ন আবিষ্কাৰে তেনে কামৰ বাবে সুবিধাজনক পোহৰৰ আন উৎস উদ্ভাৱন কৰিছে নহয়, গতিকে তেনে সুবিধাজনক কিবা এটালৈয়েই যায়৷ তোৰ ককাৰে কিন্তু তাহানিৰ সময়ত তেনেদৰে জোঁৰ লৈয়েই গৈছিল৷ সচৰাচৰ জোনাকতকৈ আন্ধাৰ ৰাতি এনেদৰে মাছ মাৰিবলৈ সুবিধাহয়৷ কিয় জাননে? কিয়নো আন্ধাৰত পোহৰ আহি আচম্বিতে চকুত পৰিলে আমাৰ যিদৰে জলক-তবক লাগে মাছৰো তেনেকুৱা হয়৷ পানীত ঢৌ আৰু শব্দ যিমান পাৰি কমাই আগবাঢ়িলে পোহৰ দেখি তভক খাই ৰৈ থকা মাছবোৰক সহজতে কাটিব বা শেলেৰে শালি ধৰিবলৈ পাৰি৷ “\n“অৱশ্যে ৰাতি তেনেদৰে গ’লে সাবধানে যাব লাগে৷ কাৰণ পানীত মাছৰ লগতেবিষাক্ত সাপো থাকে নহয়, অসাবধান হৈ যদি তেনে সাপক বিৰক্ত কৰা হয় মানুহক খুঁটিবও পাৰে৷ ককাৰে বোলে মাছ মাৰিবলৈ যাওঁতে বহুদিন তেনেদৰে পানীৰ মাজত থকা সাপ দেখিছিল৷ “\n“তোৰ ককায়ে মোক কোৱামতে, সিদিনাবোলে মাছেই মাছ, যি ফালে চকুদিয়ে সেইফালেই মাছ৷ লগত নিয়া কাঁচিখনেৰে বহুত মাছ কাটিলে৷ কমসময়তে খালৈটো ভৰিল৷ “\n“এনেতে পাচফালে পানীত জপংজপংকৈ হোৱা কিবাশব্দ শুনি ঘূৰি চাই যি দেখিলে নহয়, তেখেতৰ বোলে কাপোৰে-কানিয়ে সৰুপানী বাহিৰ হোৱাৰেই উপক্ৰম হ’ল৷ “\n“আইতা কিদেখিলেনো? “\n“ কিনো হ’ব আৰু, লেঙ লেঙকৈ ওখ সেই কিবাটো দেখি ককায়ে থিকেই ধৰিলে যে সি বাঁকেই হ’ব৷ “\n“এই বাঁক বা ঘোৰাপাক হ’ল এবিধ মাছ খোৱা ভূত৷ সিহঁতে নিজে কষ্ট কৰি মাছখোৱাতকৈ বেলেগে এনেদৰে ধৰা মাছ চুৰি কৰি আৰামতে খাবলৈ বিচাৰে৷ তেনেদৰে চুৰি কৰি মাছ খাই বাঁক ধৰাপৰিলে, ধৰা পেলোৱা মানুহজন যদি দুৰ্বল আৰু ভয়াতুৰ হয় তেনেহ’লে বাঁকে বোলে সেই মানুহজনক মাৰি বোকাত ওলোটাকৈ পুতি থয় আৰু মাছবোৰখায়৷ আৰু সাহিয়াল খামিডাঠ মানুহ হ’লে এঘড়ী যুঁজ দিব ভাবি ভয়ত বাঁক পলায়৷।বাঁক কিন্তু ভয়াতুৰ দেই৷ আৰু ইমান ভয়াতুৰ কিয় জাননে নাই? বাঁকৰ কঁকালৰ খোঁচনিত এখন বোলে মোনা থাকে, সেইখন কিবাকৈ আনিব পাৰিলে আনোতাজনৰ কপাল ফুলিল৷ মোনাখন ঘূৰাই নিব নোৱাৰালৈকে বাঁক সেইজনৰ বহতীয়া হৈয়েই থাকিব লাগে৷ যিহেতু বাঁকৰো কিছু মায়াবী শক্তি থাকে, সেয়েহে এনেদৰে বহতীয়া কৰিল’ব পাৰিলে মানুহে কৰিব নোৱাৰা বহুত অসম্ভৱ কামো বাঁকে সহজতে কৰি দিবলৈ বাধ্য হৈপৰে৷ “\nভূতৰ কথা শুনি সোণটিৰ গাটো জিকাৰ খাই উঠিল৷ ভয়তে সি চকুদুটা মুদিদিলে আৰু তেতিয়াই লেঙ লেঙকৈ ওখ কিবা এটা তাৰ ফালেও আগবাঢ়ি অহাযেন পালে৷ একেজাপে সি আইতাকৰ কোঁচত উঠিল৷ ভয় লাগিলেও সোণটি কথাৰ বাকীছোৱা শুনিবলৈ অধৈৰ্যহৈ পৰিল৷ আইতাকেও কোৱাৰ মাজতে অলপ জিৰণি লৈছিল৷ গতিকে সি “আইতা তাৰ পিছত কিহ’ল কোৱানা, কোৱানা“ বুলি কুতুৰিব ধৰিলে৷\n“তেনেদৰে সেই কিবা টো দেখি ঘৰলৈ উভতিব খুজিলে৷ কিন্তু সিদিনা তোৰ ককাৰ দিন বেয়া আছিল হ’বলা৷ উভতিব খুজিও ঘৰলৈ অহা বাটবিচাৰি নোপোৱা হ’ল, আচলতেপৰুৱাই পালে৷ এই পৰুৱাই পোৱাও এবিধ ভূতেই বুলিবপাৰি৷ যাক লম্ভে তাৰেইবাটৰ উৱাদিহ হেৰায়৷ একেঠাইতেঘূৰিয়েইথাকে, ঘূৰিয়েইথাকে, সঠিকপথটোহে বিচাৰি নাপায়৷ ”\n“তেনেপৰিস্থিতিত পৰি তেখেত বিতত হৈ পৰিল৷ তেনেতে অলপদূৰৈত এটা পোহৰ দেখিলে৷ তেখেতৰ দৰে জোঁৰলৈ মাছ কাটিব যোৱা অইন কাৰোবাৰ পোহৰ বুলি তেখেত নিশ্চিতহ’ল, আৰু সেইয়া দেখিহে তেখেতৰ জীউটো ঘূৰি অহাযেন পালে৷ ”\n“ককাৰে সেই মানুহজনক চিঞৰি চিঞৰি মাতিলে৷ মাতশুনি সেই মানুহজনো ওচৰচাপি আহিল, এখেতো আগবাঢ়ি গ’ল৷ কাষপাই দেখিলে ওচৰৰ চুবুৰীৰে চিনাকি মানুহএজন৷ মানুহজন খুবভাল আছিল৷ এখেতৰ বিপত্তিৰ কথাশুনি মানুহজনে একেবাৰে ঘৰলৈ আগবঢ়াই থৈহে নিজৰ ঘৰলৈ গ’লগৈ৷ তেনেদৰেহে তোৰ ককাই সেই বিপদৰ পৰা সিদিনা উদ্ধাৰ পালে৷ ”\nসোণটিৰ ভয় লাগিলেও ভূতৰ কথাৰ তেনেদৰে ইতি পৰাত সিমান কিন্তু ভাল নাপালে৷ সি মনেমনে ভাবি আছিলযে ককাকে ভূতৰ লগত ভালকৈয়ে এঘড়ী লাগিব লাগিছিল আৰু তেনেদৰে লাগিলেহে ভূতে নেজপেলাই দৌৰিলেহেঁতেন৷ আৰু কিবাকৈ যদি বাঁকৰ খোঁচনিৰ সেই মোনাখন ককাকে আনিব পাৰিলেহেঁতেন! !\nবিৰক্তিৰভাৱেৰে সি সুধিলে, “এহ্ আইতা, শেষেই কৰিলানেকি? ভূতটোৰ নো কিহ’ল? ” আইতাকে বোলে, “ভূতৰ আকৌ কি হ’ব, সিহঁত হ’ল মায়াবী জীৱ, ঠাইতে ওলায় আৰু ঠাইতেই নাইকিয়াও হ’ব পাৰে; ককায়ে সেই মানুহজন লগ পোৱাত চাগে তাৰ পৰা গুচি গ’ল, নহ’লে কি হ’লহেঁতেন কোৱা টান৷ ”\nইতিমধ্যে তাৰ মনত এনে ভাব সোমাল যে আইতাকে তাক কোৱা সকলোবোৰ কথা ভূতেও শুনিলে আৰু এতিয়া সিহঁতৰ ঘৰলৈও ভূত আহিবই৷ আইতাকে আগতে কোৱাৰ দৰে ভূতৰ বাবে সুচল পৰিবেশ এটাওতো ক্ৰমশঃ গঢ়লৈ উঠিব ধৰিছিল৷ এইফালে এন্ধাৰো নামিছিল! ভূতে বোলে ধুমুহা, বৰষুণৰ লগতে বিজুলি, ঢেৰেকণিও ভালপায়, আৰু ইচ্ছা কৰিলে সেইবোৰ লগতলৈও আহিবপাৰে৷ এতিয়া এই সকলোবোৰ আহিবও ধৰিছে!\nতেনেতে সিহঁতৰ ঘৰৰ টিনৰ ছালত জৰপ্-জৰপকৈ কিবা শব্দ হ’ল, যেনছালত উঠি কোনোবাই খোজ কাঢ়িছে৷ সোণটি উচপ খাই উঠিল৷ তাৰএনে লাগিল যেন এইয়া নিশ্চয় বাঁকৰে কাম হ’ব৷ লেঙলেঙীয়া ভৰিদুখনেৰে একেজাপে টিঙৰ চালত জপিয়াই পৰিবাঁক নিশ্চয়তাৰ ফালেই আগবাঢ়ি আহি আছে৷ বাঁকে পানী ভালপায় বাবেহে এনেদৰে বৰষুণো লগতলৈ আহিছে৷ সি ভয়তে চকুদুটা মুদিদিলে আৰু কুৰুকি কুৰুকি আইতাকৰ বুকুৰ মাজত সোমাব খুজিলে৷\nভয় লাগিলেও ভূত দেখাৰ লোভতেই হওক বা এনেয়ে হওক, পাৰেখিনি সচেতনতাৰে চকুদুটা মেলি সি লাহেলাহে মূৰটো ইফালে-সিফালে ঘূৰালে৷\nআৰু তেতিয়াই সি কানিমুনি পোহৰত দেখিলে, ভালকৈয়ে দেখিলে যে সিহঁতৰ ঘৰৰ বেৰ আৰু ছালৰ মাজৰ ফুটাৰে লেঙলেঙকৈ দীঘল কিবা এখন সোমাই আহিছে- সেইয়া কি? নিশ্চয় ভূতৰে হাত হ’ব –সি ভয়তে থৰ-থৰকৈ কঁপিব ধৰিলে আৰু শেষত চিঞৰি উঠিল৷\nপাকঘৰৰ পৰা মাকো দৌৰি আহিল; সোণটিক বুকুৰ মাজত সোমাই ল’লে- কিন্তু নাই, তাৰ কঁপনি বন্ধ নহয় হে নহয়৷ মাকে ভূত-প্ৰেত একোনাই, সেইবোৰ মানুহক ভয় খুৱাবলৈ এনেয়ে কোৱা কথাহে বুলি কিমান যে বুজালে! নাই, সি কেৱল কঁপিয়েই থাকিল৷ কঁপনিত মুখেৰে তাৰ মাতেই নোলোৱা হ’ল৷ তাৰ এনে অৱস্থা দেখি মাক আৰু আইতাক অসহায়হৈ পৰিল৷ তাতেই সোণটিৰ দেউতাকো ঘৰত নাই; দুদিনমানৰ বাবে খেতি চাবলৈ পামলৈ গৈছিল৷\nলাহেলাহে সোণটিৰ জ্বৰ উঠিল আৰু ৰাতিলৈ জ্বৰ বাঢ়িল৷ মাজে মাজে কেৱল সি অস্পষ্ট ভাৱে ভূত-ভূত বুলি চিঞৰ মাৰে আৰু হাত খনেৰে বেৰ আৰু চালৰ মাজৰ ফুটাটোৰ ফালে ইংগিত কৰে৷ কপালত জল পটি দি দি কোনোমতে মাকে ৰাতিটো পাৰ কৰিলে আৰু পূৱে ধলফাট দিয়াৰ লগেলগে ওচৰৰ ল’ৰা এজনক সোণটিৰ দেউতাকক খবৰ দিবলৈ পামলৈ বুলি পঠালে৷\nখবৰ পাই দেউতাক উধাতু খাই আহিল৷ দেউতাকক দেখি সোণটিৰো মনলৈ সাহস আহিল৷ দেউতাকৰ বুকুৰ মাজত নিৰ্ভয়তাৰে সোমাই সোণটিৰ এনে ভাব হ’ল যে দেউতাকৰ ওচৰত অইন একোৱেই পাত্তা নাপায়, ভূতেনো কিদৰে পাব; দেউতাকক দেখিলে ভূত নিশ্চয়প লাই পতং দিব৷ সোণটিয়ে ৰাতিৰ গোটেই কথাবোৰ দেউতাকক সবিস্তাৰে ক’লে৷\nশুনি দেউতাকৰ হাঁহি উঠিল৷ “ আহা তোমাক ৰাতিৰ ভূত মই এতিয়াই দেখুৱাম৷ “\nভূত দেখাম বুলি কোৱা কথাই সোণটিৰ ভয় অলপ বঢ়ালেওঁ দেউতাকৰ সাহত সিও আগবাঢ়িল৷ দেউতাকে ঘৰৰ কাষতে থকা নাৰিকলৰ গছডালৰ ওচৰলৈ তাক লৈগ’ল আৰু ক’লে, “দেখিছানে, এয়াই ভূত৷ “\n“তুমি ভাবাচোন তেনেদৰে যদি সঁচাই মায়াবী শক্তিৰ অধিকাৰি কিবা এটা থাকিলহেঁতেন তোমাৰ ককাই তেনেকৈ মাছলৈ ঘৰলৈ উভতিব পাৰিলহেঁতেন? সঁচাকৈ মাছৰ লোভতেই তেনেদৰে অহাহেঁতেন যেনেকৈয়ে নহওক মাছ কেইটা নোখোৱাকৈ গ’লহেঁতেন জানো? নিশ্চয় নাযায়৷ “\n“আচলতে সকলোবোৰ হ’ল মনৰ ভ্ৰম, যিদৰেতুমি কালি ভয়খালা, নাৰিকলগছৰ পাতকে ভূতৰ হাতবুলি৷ তোমাৰ ককাইও তোমাৰ দৰে মনত ভয়ভাব লৈ সেইনিজান পথাৰত ৰাতি জোঁৰকাটি আছিল৷ তুমি কৈছা যে ওচৰতে মাছকাটি থকা সেই মানুহজনে শেষত ঘৰলৈকে তোমাৰ ককাক আগবঢ়াই থৈ গ’ল৷ সেই মানুহজনৰ লগতো জোঁৰকাটা সময়ত এটা পোহৰ আছিল৷ নিশ্চয় এটাপাকত সেই পোহৰে সৃষ্টি কৰা ছা টোকে বা সেই মানুহজনকে ককায়েৰাই ভূত বুলি ভাবিছিল৷ আৰু চাবাচোন আমাৰ নিজৰ ছা বোৰেই কেতিয়াবা লেঙলেঙকৈ কিমান দীঘলহৈ পৰে৷ “\nতেতিয়াই মানুহে ভয়তে বিতত হৈ উৱাদিহ হেৰায়, যিটো কালি তোমাৰ হৈছিল৷ তেনেদৰে উৱাদিহ হেৰুৱালে তোমাৰ ভ্ৰম হ’বই৷ সমুখত থকা বস্তুটোও দেখা নাপাবা, সমুখতে থকা পথটোও বিচাৰি নাপাবা৷ তেনে অৱস্থাকেই পৰুৱাই পোৱা বুলি মানুহে আগতে ভাবিছিল৷ মুঠতে মনত ৰাখিবা ভয়াতুৰ মানুহৰ ভয়তে অস্থিৰ হৈ পৰা অৱস্থাতহে ভূতে দেখাদিয়ে বা পৰুৱাই পায়৷ “\nদেউতাকৰ কথাত সোণটিৰো মনৰ ভ্ৰম আঁতৰিল৷ কিন্তু মনটো একেবাৰে ফৰকাল কৰাৰ বাবে সুধিলে, “ দেউতা, এইযে ভূতে মানুহো মাৰি থৈছিল বুলি কয়, কথাটোনো কি? “\n“ চোৱা, তেনেদৰে মাছ মাৰিব যোৱা কাৰোবাক অসাবধানতাবসত কেতিয়াবা বিষাক্ত সাপে খুঁতিও মাৰিব পাৰে; বিষৰ পৰিমাণ বেছি হ’লে মানুহ মৰোঁতে বেছি সময় নালাগে নহয়, তেনেদৰে পথাৰতে মৰিপৰি থাকিবও পাৰে৷ আৰু সমাজত কিছুমান দুষ্ট, দগাবাজ মানুহ আগৰ পৰাই আছে, তেনে কিছুমানেই কেতিয়াবা আলাসতে মাছ খাবলৈ বিচাৰি এনেদৰে কষ্ট কৰি মাছ মাৰি থকা দুৰ্বলমনৰ মানুহক কিবাকৈ ভূতৰ ভয় দেখুৱাই হয়তো মাছবোৰ চুৰ কৰিলৈ আহিছিল৷ কেতিয়াবা তেনেদৰে অকলশৰীয়া মুহূৰ্তত পাই কিছুমান বৰ্বৰ প্ৰকৃতিৰ মানুহে পুৰণি শত্ৰুতাও শালিবৰ সুযোগ ল’বও পাৰে৷ “\n← পূৰ্ণশিল্পম্– জীৱনমুখী এক যাত্ৰা ( দেৱাংগ পল্লৱ শইকীয়া )\nচিত্ৰ বিথীকা – (অৰুণজ্যোতি দাস) →


Nios Deled 504 Assignment Answer Assamese : Question 1 with Answer\nNios Deled 504 Assignment Answer in Assamese\nBy admin March 19, 2018 NIOS DELED0Comments\nNios Deled 504 Assignment Answer Assamese : Here in this post we are going to share the solved 504 assignment in the Assamese language.\nNios Deled 504 Assignment Answer Assamese\nQuestion: “শিশুয়ে পৰিবেষৰ সহায়ত গাণিতিক জ্ঞান বুঝিব পাৰে।” এই কথাৰ সন্দৰ্ভত প্ৰাথমিক শিক্ষক হিচাপে শিশুয়ে গণিত জ্ঞান আহৰনৰ বাৱে লবলগিৱা যুক্তি সমুহৰ বৰ্ননা কৰা ।\nAnswer: এই কথাৰ সন্দৰ্ভত প্ৰাথমিক শিক্ষক হিচাপে আমি কব পাৰো যে শিশুয়ে গনিত জ্ঞান লব হলে তেও লোকৰ বাতাবৰন জ্ঞানৰ সহায় লোৱাটো বাধ্যতামুলক । আমি সকলোৱে জানো যে শিশুয়ে কিতাপৰ ভাষাতকে পৰিবেশত যিবুৰ ঘটনা ঘটে তাৰ পৰা বেচি জ্ঞান অৰ্জন কৰে ।\nএজন শিশুয়ে বিদ্যালয়ত গনিত শিকিবগৈ বহুতে বস্তুৰ সহায় লয় । তাৰ আশে-পাশে ঘটি থকা সমুহ ঘঠনাৰ সমুক কেন্দ্ৰ কৰি কিছুমান জ্ঞান আহৰন কৰে। প্ৰতিটো শিশুয়ে ইজনে সিজনৰ লগত খেল ধেমালি কৰে আৰু এই খেল ধেমালিতয়ে অদৃশ্য ভাবে সিহতক কিছুমান গানিতিক গঠনমুলক ব্যাখ্যা বুজিবলৈ সহায় কৰে ।\nসংখ্যাৰ জ্ঞানঃ স্কুলৰ কেম্পাচত থকা সকলো বস্তুয়ে শিশুক সংখ্যাৰ জ্ঞান লওতে সহায় কৰে । উদাহৰন হিচাপে কব পাৰো যে – যেতিয়া এজন শিশু তেওৰ চাৰিওফালৰ পৰিবেশ লক্ষ কৰে সিহতে বহুতো বস্তু দেখা পায় আৰু সিহতে এইবোৰ গননা কৰে । সিহতে হিচাপ কৰে – কি কি দেখিলে, কেইজোপা গছ আছে স্কুলত, শ্ৰেনী কোঠা কেইটা ইত্যাদি আৰু এই খেলধেমালিৰ মাজত আজানিতে পৰিবেশৰ সহায় লই তেওলোকে সংখ্যাৰ জ্ঞান আহৰন কৰে ।\nThis website updates every day at 0.00hrs .. so keep checking for the full answers in Assamese. Thank you


হোটেলে হোটেলে অভিসাৰ যেতিয়া স্বাভাৱিক হৈ পৰে অসমীয়া গায়িকাৰ! | প্ৰথম খবৰ\nHome/ বিনোদন/হোটেলে হোটেলে অভিসাৰ যেতিয়া স্বাভাৱিক হৈ পৰে অসমীয়া গায়িকাৰ!\nহোটেলে হোটেলে অভিসাৰ যেতিয়া স্বাভাৱিক হৈ পৰে অসমীয়া গায়িকাৰ!\nপ্ৰতিবেদন ৩: আমাৰ দ্বিতীয়খন প্ৰতিবেদনত আপোনালোকে গমেই পাইছে যে আমাৰ নায়ক-নায়িকাৰ জীৱনলৈ সপোনবোৰ বাস্তৱ হৈ আহিছিল। কিন্তু সেই সপোনবোৰ কৰ্পূৰৰ দৰে কেনেকৈ উৰি গ’ল? ক’ত উটি-ভাহি যাবলৈ আৰম্ভ কৰিছিল আপোনালোকৰ মৰমৰ এইগৰাকী গায়িকা?\nনিউজ ডেস্ক, প্ৰথম খবৰ: দুয়ো ব্যস্ত হৈ পৰিছিল নিজৰ কৰ্ম জীৱনৰ গতি পথত। কষ্ট-ধৈৰ্য আৰু সাহসেৰে আগবাঢ়ি গৈছিল দুয়ো। নায়কে সুন্দৰ গীত লিখে, সুৰ কৰে। আৰু গায়িকাই মঞ্চই মঞ্চই গীত পৰিৱেশন কৰি ৰাইজৰ আপোন হৈ পৰিছিল। স্বামীয়ে প্ৰত্যেকখন মঞ্চতে পত্নীক সাহস দি পত্নীৰ লগে লগে ঘূৰি ফুৰিছিল।\nস্বামীয়ে পাহৰি পেলালে যে তেওঁ নিজেও কেতিয়াবা কোনোবা এখন কলেজৰ শ্ৰেষ্ঠ গায়ক আছিল। পত্নীৰ গীতৰ মাজতে তেওঁ দেখিলে নিজৰ সপোনবোৰ। লাহে লাহে গায়িকাৰ নাম সমগ্ৰ অসমতে সোনকালে বিয়পি পৰিল। বাৰ্থডে পাৰ্টিত গীত গোৱা গায়িকাগৰাকী অসমৰ জনপ্ৰিয় টিভি চেনেলৰ সন্মুখত গীত গাব পৰা হ’ল।\nমঞ্চত হিয়া আজুৰি নাচি-বাগি চিত পখিলাৰ দৰে অনুষ্ঠান পৰিৱেশন কৰা হ’ল। স্বামীয়ে মৰমৰ পত্নীৰ সাফল্যত উৎসাহ যোগাই গ’ল প্ৰতিটো খোজত। কিন্তু আমাৰ নায়িকাই যেন এতিয়া সপোনবোৰ বেলেগ ধৰণে দেখা হ’ল।\nপ্ৰেমৰ সংজ্ঞা যেন এতিয়া গায়িকাৰ বাবে বেলেগ। মায়ানগৰীৰ মায়াৰাণী গায়িকা গুৱাহাটী নিশাৰ ৰাণী হ’বলৈ ধৰিলে। চঞ্চলা গায়িকা ক্ষণে ক্ষণে বেলেগ বেলেগ যুৱকৰ প্ৰেমত পৰা হ’ল। প্ৰতিটো নিশাই গায়িকাৰ বাবে হ’ব লাগিব ৰঙীন। কেইবাখনো বিলাসী হোটেলৰ কোঠা তেওঁৰ বাবে চিনাকি। কেতিয়াবা ওৰে নিশা, কেতিয়াবা মাজনিশালৈ তেওঁৰ বিলাসী হোটেলৰ নিয়মীয়া অতিথি।\nৰঙীন পনীয়ৰ মাজত ডুবি নিজকে ৰঙীনভাৱে চাবলৈ শিকিলে আমাৰ গায়িকাই। তেওঁৰ বাবে পৃথিৱীখন বহুৰঙী হৈ পৰিল। ঘৰ-সংসাৰ, নিজৰ স্বামী এই সকলোবোৰ গায়িকাৰ বাবে হৈ পৰিল অৰ্থহীন। বিলাসী গাড়ীত বহি বিলাতী সুৰাৰ মাজত ডুবি বিভিন্ন জনৰ বুকুত সোমাই প্ৰেমৰ সোৱাদ বিচৰা হ’ল আমাৰ গায়িকাই। সুৰাৰ উত্তাপেৰে জীৱন উত্তপ্ত কৰি ঘৰলৈ উভতি আহে। কেতিয়াবা মাজনিশা। কেতিয়াবা পিছদিনা। কিন্তু এই উত্তাপে জীৱনটো ইমানে উত্তপ্ত কৰি তুলিলে, যে নিজেই তাক কাবু কৰি ৰখাটো টান হৈ পৰিল। তেওঁৰ বাবে। তেওঁৰ স্বামীৰ বাবেও।\nআনৰ বুকুৱে বুকুৱে, বাহুৱে বাহুৱে সুৰাৰ ৰাগীত ঘৰলৈ উভতি আহি কি পৰিস্থিতিৰ সৃষ্টি হয়? এনে অৱস্থাত স্বামীয়ে বাৰু ধৰি ৰাখিব পাৰিবনে সুৰাসক্ত উটি-ভাহি ফুৰা এইগৰাকী গায়িকা পত্নীক? তেওঁলোকৰ সপোন, তেওঁলোকৰ সংসাৰ কি হ’ল? কাহিনী আৰু বাকী আছে।\nএই সম্পৰ্কে আমাৰ পূৰ্বৰ প্ৰতিবেদন পঢ়িবলৈ ক্লিক কৰক:\nপ্ৰতিবেদন ১: এগৰাকী অসমীয়া গায়িকা আৰু LOVE SEX DHOKHA\nপ্ৰতিবেদন ২: গায়িকা সংবাদ ২: কষ্টকৰ দিনবোৰৰপৰা অভিসাৰৰ জগতলৈ\nস্বাধীনতা দিৱসৰ প্ৰাকক্ষণত অসমীয়া শিপিনীৰ হাতৰ যাদুত গামোচাত প্ৰাণ পাই উঠিল ৰাষ্ট্ৰীয় সংগীত\nএইখন অসমতে প্ৰেমিকাই অপহৰণ কৰিলে প্ৰেমিকক: প্ৰেমিকাক আটক\n1 thought on “হোটেলে হোটেলে অভিসাৰ যেতিয়া স্বাভাৱিক হৈ পৰে অসমীয়া গায়িকাৰ!”\nBhut val lagise pohi pise janib nuwarilu xei goraki kun ki naam


প্রতিশোধৰ নীচ ৰাজনীতিত নামিল মমতাৰ তৃণমূল? : সৰ্বানন্দ সোণোৱালৰ বিৰুদ্ধে গোচৰ\nপ্রতিশোধৰ নীচ ৰাজনীতিত নামিল মমতাৰ তৃণমূল? : মুখ্য মন্ত্ৰী সৰ্বানন্দৰ বিৰুদ্ধে গোচৰ\nপ্রতিশোধৰ নীচ ৰাজনীতিত নামিল নেকি মমতা বেনাৰ্জীৰ তৃণমূল কংগ্ৰেছ? এই প্ৰশ্ন উঠাৰ মূলতে হ’ল- অসমত যোৱা তিনিদিনত নেত্ৰীগৰাকীৰ বিৰুদ্ধে একাধিক গোচৰ ৰুজু হোৱাৰ পিছত আজি প্ৰতিশোধমূলকভাৱে অসমৰ মুখ্য মন্ত্ৰী সৰ্বানন্দ সোণোৱালৰ বিৰুদ্ধে গোচৰ ৰুজু কৰিছে দলটোৰ সাংসদ-বিধায়কে।\nউল্লেখযোগ্য যে অসমত চলি থকা এন আৰ চি উন্নীতকৰণ প্ৰক্ৰিয়াৰ দ্বিতীয় খচৰা প্ৰকাশৰ পিছত মমতা বেনাৰ্জীৰ তৃণমূল কংগ্ৰেছে ইয়াক লৈ এক হুলস্থূলপূৰ্ণ তথা অপপ্ৰচাৰৰ ৰাজনীতিত লিপ্ত হৈছিল, যাৰ নেতৃত্ব দিছিল খোদ শীৰ্ষনেত্ৰী মমতা বেনাৰ্জীয়ে। তেওঁ এন আৰ চিক বাঙালী বিতাড়নৰ ষড়যন্ত্ৰ আখ্যা দিয়াৰ লগতে ধাৰাবাহিকভাৱে বিভিন্ন প্ৰৰোচনামূলক মন্তব্য দি আহিছে। ফলত অসমত বিভিন্ন পক্ষই নেত্ৰীগৰাকীৰ বিৰুদ্ধে একাধিক গোচৰ ৰুজু কৰিছিল।\nকি্ন্তু ২ আগষ্টত অসম ভ্ৰমণ কৰি শিলচৰত হ’ব লগীয়া এখন সভাত অংশ গ্ৰহণৰ বাবে অহা দলটোৰ ৮জন প্ৰতিনিধিক শিলচৰৰ বিমানবন্দৰতে আটক কৰি ৰখা হয় আৰু ৩ জুলাইত তেওঁলোকক তাৰ পৰাই ঘূৰাই পঠোৱা হয়।\nকিন্তু শিলচৰৰ পৰা অধোবদনে ঘূৰি যোৱাৰ পিছতে এই সময়ছোৱাত তেওঁলোকক বে-আইনীভাৱে আটক কৰি ৰখা তথা হাৰাশাস্তি কৰা হৈছিল বুলি গোচৰ দিছে সাংসদ কাকলি ঘোষ দস্তিদাৰ আৰু বিধায়িকা মহুৱা মৈত্ৰই। কাকলি ঘোষে দমদম বিমানবন্দৰৰ আৰক্ষী থানাত গোচৰ দিয়ে।\nআনহাতে বিধায়ক মহুৱা মৈত্ৰয়ো আলিপুৰ দুৱাৰ আৰক্ষী থানাত একে ধৰণৰ অভিযোগ আনি গোচৰ দিছে।\nস্বাভাৱিকতে ইয়াক প্ৰতিশোধৰ ৰাজনীতি আখ্যা দিছে অসমৰ ৰাইজে। অসমত চলি থকা এন আৰ চি প্ৰক্ৰিয়াক বাঙালীৰ বিৰুদ্ধে ষড়যন্ত্ৰ বুলি প্ৰমাণ কৰিবলৈ চেষ্টা কৰি থকা তৃণমূল কংগ্ৰেছৰ এই শেহতীয়া ৰাজনীতিক গৰিহণা দিছে অসমৰ ৰাইজে।


Sara Ali Khan wishes navratri to fans and shared photos videos - নৱৰাত্ৰিৰ প্ৰথম দিনা কি কৰিলে চাৰা আলী খানে ? চাওক এইসমূহ Viral Photo...– News18 assam\nHome » photogallery » entertainment »Bollywood সুন্দৰী চাৰা আলী খানে নৱৰাত্ৰিৰ প্ৰথম দিনাই দৰ্শন কৰিলে মন্দিৰ, বনালে ৰুটিও ! চাৰাৰ এইসমূহ ফটো Viral হৈ পৰিছে...\nBollywood সুন্দৰী চাৰা আলী খানে নৱৰাত্ৰিৰ প্ৰথম দিনাই দৰ্শন কৰিলে মন্দিৰ, বনালে ৰুটিও ! চাৰাৰ এইসমূহ ফটো Viral হৈ পৰিছে...\nBollywoodৰ অভিনেত্ৰী চাৰা আলী খান (Sara Ali Khan Photos) বৰ্তমান ৰাজস্থানৰ উদয়পুৰ ভ্ৰমণলৈ গৈছে। তেওঁ তাৰ পৰা নিৰন্তৰ ফটো শ্বেয়াৰ কৰি আছে। নৱৰাত্ৰি উপলক্ষে তেওঁ অনুৰাগীসকলৰ সৈতে নিজৰ এখন সুন্দৰ ফটো শ্বেয়াৰ কৰে আৰু অনুৰাগীসকলক নৱৰাত্ৰিৰ শুভেচ্ছা জ্ঞাপন কৰে।\n| October 07, 2021, 16:43 IST\nBollywoodৰ অভিনেত্ৰী চাৰা আলী খান (Sara Ali Khan Photos) বৰ্তমান ৰাজস্থানৰ উদয়পুৰ ভ্ৰমণলৈ গৈছে। তেওঁ তাৰ পৰা নিৰন্তৰ ফটো শ্বেয়াৰ কৰি আছে। নৱৰাত্ৰি উপলক্ষে তেওঁ অনুৰাগীসকলৰ সৈতে নিজৰ এখন সুন্দৰ ফটো শ্বেয়াৰ কৰে আৰু অনুৰাগীসকলক নৱৰাত্ৰিৰ শুভেচ্ছা জ্ঞাপন কৰে। তেওঁ ইয়াত বিভিন্ন মন্দিৰত দেৱতাসকলক দৰ্শন কৰি আছে। ইয়াত আমি আপোনাক চাৰা আলী খানৰ উদয়পুৰ ভ্ৰমণৰ ফটো দেখুৱাইছো। (ফটো সৌজন্যঃ Instagram Videograb @saraalikhan95)\nমালদ্বীপৰ অৱসৰ বিনোদনৰ পিছত চাৰা আলী খান উদয়পুৰলৈ আহিছে। নৱৰাত্ৰি উপলক্ষে তেওঁ কৰ্ণী মাতা মন্দিৰত আশীৰ্বাদ লোৱা এখন ফটো শ্বেয়াৰ কৰিছিল। এই ছবিখনত, তেওঁ কমলা চুট ছালৱাৰ পিন্ধি আছে আৰু হাত জোৰ কৰি থিয় হৈ আছে। (ফটো সৌজন্যঃ Instagram Videograb @saraalikhan95)\nচাৰা আলী খানে মন্দিৰৰ চাৰিওফালে এটা ভিডিঅ' শ্বেয়াৰ কৰিছে। ইয়াত তেওঁ পাহাৰৰ কাষত বহি থকা প্ৰকৃতিৰ মনোৰম দৃশ্য উপভোগ কৰি আছে। কোনোবাই তেওঁৰ ভিডিঅ' বনাই আছে। (ফটো সৌজন্যঃ Instagram Videograb @saraalikhan95)\nখবৰ অনুসৰি চাৰা আলী খানৰ লগত শ্ৰদ্ধা কাপুৰৰ ৰুমাৰ্ড প্ৰেমিক ৰোহন শ্ৰেষ্ঠো আছে। এই ছবিখন শ্বেয়াৰ কৰি, তেওঁ ৰোহন শ্ৰেষ্ঠক টেগ কৰিছিল। (ফটো সৌজন্যঃ Instagram Videograb @saraalikhan95)\nচাৰা আলী খানক এই ছবিখনত ৰুটি বনোৱা দেখা গৈছে। তেওঁ ভিডিঅ'টো তেওঁৰ ইনষ্টা ষ্টৰীত শ্বেয়াৰ কৰিছিল। ৰুটি বনোৱাৰ সময়ত তেওঁক যথেষ্ট সুখী দেখাইছে। (ফটো সৌজন্যঃ Instagram Videograb @saraalikhan95)\nইয়াৰ আগতেও চাৰা আলী খানে তেওঁৰ ইনষ্টা ষ্টৰীত ফটো শ্বেয়াৰ কৰিছিল। এই ছবিখনত তেওঁ নীমচ মাতা মন্দিৰত দৰ্শন কৰিছে। তেওঁ দেৱীৰ সন্মুখত হাত জোৰ কৰি থিয় হৈ আছে। (ফটো সৌজন্যঃ Instagram @saraalikhan95)\nছবিখনত চাৰাই শ্ৰী একলিংগ জী মন্দিৰৰ চিৰিত বহি আছে। তেওঁ মাস্ক পিন্ধি আছে। তেওঁ পৰম্পৰাগত পোছাক পিন্ধি আছে। (ফটো সৌজন্যঃ Instagram @saraalikhan95)\nএই ছবিখনত তেওঁ উদয়পুৰৰ এটা হ্ৰদত নাৱত বহি প্ৰাকৃতিক সৌন্দৰ্য উপভোগ কৰি আছে। (ফটো সৌজন্যঃ Instagram @saraalikhan95)


Covid Outbreak: ২০ এপ্ৰিলৰ পিছত ক'ৰোণাই ল'ব ভয়াৱহ ৰূপ! কেতিয়া ক'ৰোণাৰ পৰা সকাহ পাব? কি ক'লে বিশেষজ্ঞই?– News18 Assam\nCovid Outbreak: ২০ এপ্ৰিলৰ পিছত ক'ৰোণাই ল'ব ভয়াৱহ ৰূপ! কেতিয়া ক'ৰোণাৰ পৰা সকাহ পাব? কি ক'লে বিশেষজ্ঞই?\n»Covid Outbreak: ২০ এপ্ৰিলৰ পিছত ক'ৰোণাই ল'ব ভয়াৱহ ৰূপ! কেতিয়া ক'ৰোণাৰ পৰা সকাহ পাব? কি ক'লে বিশেষজ্ঞই?\nUpdated:April 16, 2021, 11:19 AM IST\nCovid Outbreak in India : আইআইটি কানপুৰৰ অধ্যাপক মনিন্দ্ৰ আগৰৱালে কয় যে ২৫ এপ্ৰিলৰ পিছৰ পৰা ক'ৰোণাৰ সংহাৰৰ পৰা কিছু সকাহ লাভ কৰা যাব।\nLast Updated: April 16, 2021, 11:19 AM IST\nভাৰতত ক'ৰোণাৰ দ্ৰুত সংক্ৰমণে সকলোকে চিন্তিত কৰি ৰখাৰ সময়তে আহিছে আন এটা দুঃখবৰ ৷ প্ৰথমৰ পৰাই ক'ৰোণাৰ সংহাৰৰ নিৰীক্ষণ কৰি অহা বিশেষজ্ঞসকলৰ মত অনুসৰি আগন্তুক কেইটামান দিনৰ ভিতৰত দেশত অধিক ভয়াৱহ হৈ পৰিব ক'ৰোণাৰ পৰিস্থিতি ।\nইফালে নীতি আয়োগ(Niti Aayog)ৰ সদস্য ড০ ভি কে পলে ক'ৰোণা ভাইৰাছৰ ক্ষেত্ৰত দেশৰ বাবে পৰৱৰ্তী চাৰিটা সপ্তাহ অধিক গুৰুত্বপূৰ্ণ বুলি বৰ্ণনা কৰিছে, আনফালে আকৌ আইআইটি কানপুৰ (IIT Kanpur)ৰ এটা বিশেষজ্ঞৰ দলে গাণিতিক আৰ্হিৰ আধাৰত কয় যে আগন্তুক ২০ৰ পৰা ২৫ এপ্ৰিলৰ ভিতৰত দেশত ক'ৰোণা সংক্ৰমণৰ ঘটনা অধিক বৃদ্ধি হৈ শীৰ্ষ স্তৰত উপনীত হ’ব ৷\nIIT Kanpurৰ অধ্যাপক মনিন্দ্ৰ আগৰৱালে কয়- ক'ৰোণাৰ এই দ্বিতীয় ঢৌ পূৰ্বৰ তুলনাত অধিক বিপদজনক হোৱা দেখিবলৈ পোৱা গৈছে । ১৫ এপ্ৰিলৰ দিনটোতে ক'ৰোণা সংক্ৰমণৰ ঘটনাই দুই লাখৰ ওচৰ চাপিছিল । এতিয়াও সংকট হ্ৰাস হোৱা নাই । আমাৰ দলে ক'ৰোণা নিৰীক্ষণ কৰা গাণিতিক আৰ্হি অনুসৰি, ২০ ৰ পৰা ২৫ এপ্ৰিলৰ ভিতৰত এই সংখ্যাই দুই লাখৰ ঘৰ অতিক্ৰম কৰিব । যদিও পৰিস্থিতিৰ যথেষ্ট পৰিৱৰ্তন হৈছে জৰু সৰ্বোচ্চ মান সলনি হৈ আছে । আমি লাভ কৰা তথ্য অনুসৰি ২০ ৰ পৰা ২৫ এপ্ৰিলৰ ভিতৰত ক'ৰোণা সংক্ৰমণৰ ঘটনা শীৰ্ষ স্থানত থাকিব আৰু তাৰ পিছতহে কিছু সকাহ লাভ কৰা যাব ।\nআগৰৱালে লগতে এটা ভাল খবৰো দিয়ে যে ২৫ এপ্ৰিলৰ পিছত ক'ৰোণাৰ কিছু সকাহ লাভ কৰা প্ৰক্ৰিয়া আৰম্ভ হ'ব আৰু সক্ৰিয় ঘটনাৰ সংখ্যাও হ্ৰাস পাব আৰু মে’ মাহৰ শেষৰ ফালে পৰিস্থিতি অধিক উন্নত হ'বলৈ আৰম্ভ কৰিব । সকলো ৰাজ্যতে এক স্বাভাৱিক পৰিস্থিতিৰ সৃষ্টি হোৱাও দেখিবলৈ পোৱা যাব ।\nমে’ৰ শেষৰ পৰাই ক'ৰোণাৰ সৰ্বাধিক সংক্ৰামণ হোৱা ৰাজ্যসমূহতো সকলো স্বাভাৱিক হ'বলৈ আৰম্ভ কৰিব । বৰ্তমানৰ এই দ্বিতীয় ঢৌ পূৰ্বৰ ঢৌৰ তুলনাত এইক্ষেত্ৰত কিছু পৃথক যে এইবাৰৰ দৈনিক মৃত্য হাৰ, সংক্ৰমণৰ হাৰতকৈ যথেষ্ট কম । কিয়নো ভেকছিন অহাৰ পিছতেই মানুহে ক'ৰোণাক অৱহেলা কৰিবলৈ লৈছিল, যাৰ ফলত ক'ৰোণাৰ সংখ্যা যথেষ্ট বৃদ্ধি হৈছে।\nসংক্ৰমণতকৈ মৃত্যুৰ সংখ্যা কম হোৱা সম্পৰ্কত অধ্যাপক আগৰৱালে কয় যে এইবাৰ মৃত্যুৰ সংখ্যা কম হোৱাৰ ফলত নিশ্চিতভাৱে কিছু সকাহ পোৱা গৈছে। বিগত সময়ত যেতিয়া দেশত এক লাখ কোৰোণা ৰোগী আছিল সেইসময়ত মৃত্যুৰ সংখ্যা ১০০০ ৰ ওচৰ চাপিবলৈ আৰম্ভ কৰিছিল। কিন্তু এইবাৰ দুই লাখ সংক্ৰমণৰ ঘটনাৰ পিছতো মৃত্যুৰ সংখ্যাই হাজাৰৰ ঘৰ চুব পৰা নাই ।\nউল্লেখ্য যে, মডেলটোৰ তথ্য অনুসৰি বিগত দুমাহত সংক্ৰমণৰ হাৰ ৩০ শতাংশ বৃদ্ধি হৈছে।\nFirst published: April 16, 2021, 11:16 AM IST


চিনেমা বোলা বস্তুটো অসমীয়া মানুহৰ কাৰণে নহয় (কাণখোৱাৰ চুপতি) (সমুদ্র কাজল শইকীয়া) - মুক্ত চিন্তা\nচিনেমা বোলা বস্তুটো অসমীয়া মানুহৰ কাৰণে নহয় (কাণখোৱাৰ চুপতি) (সমুদ্র কাজল শইকীয়া)\nচিনেমা সম্পৰ্কীয় কথা-বতৰাৰ আড্ডাত, বিশেষকৈ অসমীয়া চিনেমা সম্পৰ্কে কথা উঠিলেই আমি প্ৰায়ে এইষাৰ কথা কওঁ - চিনেমা বোলা বস্তুটো অসমীয়া মানুহৰ কাৰণে নহয়। আৰু কথাষাৰ হাজাৰবাৰ ক’ম। অসমীয়া মানুহ বুলিলে কোনখিনি মানুহক বুজোৱা হৈছে সেয়া স্থানান্তৰত ব্যাখ্যা কৰা হ’ব। কথাষাৰত বৰ বেছি আপত্তি থাকিব নালাগে। কাৰণ সকলো মানুহৰ বাবে সকলো বস্তু যেনেকৈ নহয়, সকলো জাতিৰ বাবে সকলো বস্তু হ’বই লাগিব বুলিও কোনো কথা নাই। ৰাজস্থানী ভাষাৰ নিজা লিপিয়েই নাই। বঙালীসকল কলা-সংস্কৃতিত আগবঢ়া হ’লেও আমাৰ বিহু-নাচৰ দৰে সৰ্বব্যাপী নৃত্য পৰম্পৰা তেওঁলোকৰ নাই। তাতে কি হ’ল? তেওঁলোক পিছ পৰি ৰ’ল নেকি? নাই পৰা।\nকোনোবাই যদি চিনেমা নিৰ্মাণ কাৰ্যটোত জড়িত জটিলতা, অৰ্থব্যয় অথবা অন্যান্য কাৰিকৰী অসুবিধাৰ বাবে এইষাৰ কথা কৈছোঁ বুলি ভাবিছে তেনেহ’লে ভুল ভাবিছে। কাৰোবাৰ যদি চলচ্চিত্ৰ নিৰ্মাতা হোৱাৰ সপোন আছে তেন্তে তেওঁৰ সপোন পূৰণৰ বাবে অসমেই আটাইতকৈ সুচল আৰু উপযুক্ত দেশ। অসমত চিনেমা নিৰ্মাতা হৈ উঠাটো সহজ। পৃথিৱীৰ সকলো ঠাইতকৈ অসমতে সহজতে আৰু সোনকালে বিশিষ্ট চলচ্চিত্ৰ নিৰ্মাতা হৈ উঠিব পাৰি। এটা উদাহৰণ দিওঁ। ধৰক, আজি আমি ষ্টিৱেন স্পিলবাৰ্গ এজন বিশিষ্ট চলচ্চিত্ৰ নিৰ্মাতা বুলি কওঁ। এতিয়া তেওঁৰ কৰ্মৰাজিলৈ চাওক - ৩৫খনমান পৰিচালনা, আঠখনমান লিখিছে, ৩০খনমান প্ৰযোজনা কৰিছে, ৬০খনমান টিভি ছিৰিয়েল। কোনোবাই হয়তো ৫০ৰপৰা ডেৰশলৈকে চিনেমাৰ পৰিচালনা, চিত্ৰনাট্য, এডিটিং, কলা-নিৰ্দেশনা … মুঠতে কিবাকিবি কৰিছে আৰু তাৰ পিছত আজি প্ৰতিষ্ঠিত হৈছেহি এজন চিনেমা-নিৰ্মাতা হিচাপে। কিন্তু যদি আপুনি অসমীয়া, আপুনি ইমান সংগ্ৰাম কৰিবই নালাগে। আপুনি যদি এখনো চিনেমা কেনেবাকৈ কৰিছে, আপুনি এজন বিশিষ্ট চলচ্চিত্ৰ নিৰ্মাতা। তাৰ পিছত গোটই জীৱন ধৰি আপুনি গামোচা গোটাই ফুৰিব পাৰে। কিবা ভুল ক’লোঁ নেকি? দহখনতকৈ বেছি চিনেমা নিৰ্মাণ কৰা কোনোবা অসমীয়া শাকত দিবলৈকো কেনিবা চুকে-কোণে আছে নেকি বাৰু? বাৰু বাদ দিয়ক। সংখ্যাটো হেনো ডাঙৰ কথা নহয়। এতিয়া আহক আচল কথাখিনি পাতোঁ।\nচিনেমা নিৰ্মাণৰ আধাৰটোৱেই পলিটিকেলি ইনকাৰেক্ট। সকলো শিল্পৰেই একে কথা। চিনেমা আৰু ভিডিঅ’ৰ ক্ষেত্ৰত ই আৰু বেছি তীব্ৰ। আমি যিহেতু ভাল মানুহ আৰু পলিটিকেলি কাৰেক্ট হৈ থাকিব খোজোঁ, সেয়ে চিনেমা আমাৰ বাবে হ’বই নোৱাৰে। এই মাত্ৰ টিভিত দুটামান প্ৰ’ম’ দেখা পালোঁ। বেডমিণ্টন খেলুৱৈয়ে ছাটলটো মাৰি গাড়ীৰ উইণ্ড শ্বিল্ড ভাঙি দিছে। পলিটিকেলি ইনকাৰেক্ট, ভায়োলেন্স খেলাৰ ইপ্সিত নহয়। গাড়ী এখন আহি আছে, আন এখন গাড়ী কেঁকুৰি এটাত কৌশলেৰে অতিক্ৰমণ কৰি গ’ল। ভাবিলোঁ – ৱাও, কিমান ড্ৰামাটিক! কিন্তু পলিটিকেলি ইনকাৰেক্ট, ট্ৰেফিক বিধান উলংঘন হৈছে। চেজিং ছিকুৱেন্স। হিৰ’ই ভিলেইনক খেদি খেদি গৈ আছে। বাটৰ কাষৰ চব্জিৱালাৰ থেলা বাগৰি পৰিছে, বাগৰি পৰিছে পাচিয়ে পাচিয়ে বিলাহী। পলিটিকেলি ইনকাৰেক্ট, এহাতে খাদ্যবস্তুৰ অপচয়, আনহাতে এজন ভিলেইনক খেদাৰ নামত আন নিৰীহৰ অনিষ্ট সাধন। কোনো কাৰণতেই সমৰ্থনযোগ্য ঘটনা এটা হ’ব নোৱাৰে। কিন্তু সেইখিনিতেই সোমাই থাকে নাটকীয়তা, আৰু চিনেমেটিক চৰিত্ৰ। হয়, আপুনি যদি ভাল মানুহ, সমাজৰ বাবে ভাল চিন্তা কৰা মানুহ তেনেহ’লে চিনেমা নিৰ্মাণ কৰাটো এটা অপৰাধেই হ’ব। সকলো ফালৰপৰাই অপৰাধ। আনফালে, সীমান্তত দেশৰ জোৱানসকলে দিনে-নিশাই জাৰ-জহ একাকাৰ কৰি পহৰা দি আছে আৰু আপুনি ইয়াত চিনেমা চিনেমা কৰি আছে - সেই ফালৰপৰাও অপৰাধ। মুঠতে অপৰাধ। কাৰণ অসম ভূমি ভাল মানুহৰ ঠাই। মৰেল পুলিচৰ ঠাই। কোনজন পুৰুষ চলচ্চিত্ৰ পৰিচালকৰ কোন মহিলাৰ লগত আহ-যাহ সেয়া আমাৰ নখ দৰ্পণত। কোন অভিনেত্ৰীয়ে কিমান ইঞ্চিৰ কাপোৰ পিন্ধিলে সেয়া আমি আতচী কাচ লৈ চাই আছোঁ। কাৰণ আমাৰ সংস্কৃতি, ঐতিহ্য আৰু পৰম্পৰা আমিয়েই ৰক্ষা কৰিব লাগিব। আমি নকৰিলে কোনে কৰিব?\nআমি ভাল মানুহ। আমি সামাজিকভাৱে দায়বদ্ধ। আমি পৰিয়ালৰ কথা ভাবো। চিনেমাত কোনোবা ৰাস্তাৰ কাষৰ গুমটি এটাৰ কাষত কেৰম আৰু জুৱা খেলি ল’ৰা এটাৰ চৰিত্ৰ এটাই চিনেমাত ‘কেলা’ বুলি কৈ দিলে কি হ’ব? আমি পৰিয়ালৰ লগত সেইখন চিনেমা কেনেকৈ চাম? তেনে চিনেমাই নতুন পুৰুষক কেনে শিক্ষা দিব? চিনেমাই সমাজক শিক্ষা দিয়াৰ ঠিকাটো লৈ থোৱা নাই জানো? তাতে আকৌ এইখন শংকৰ-আজানৰ দেশ।\nআমি জাতিগতভাৱে, নৃগোষ্ঠীগতভাৱে, ভৌগোলিকভাৱে, ৰেটিনেলি পেৰেলাইজড। অথবা চাক্ষুষভাৱে পক্ষাঘাতগ্ৰস্ত। চকুৰ সন্মুখত দৃশ্যনিৰ্মাণ এটা দেখি আমি ঠাৱৰ কৰিব নোৱাৰোঁ সেইটো ভাল নে বেয়া। আনকি কোনোবাই বেয়া দৃশ্যৰূপ এটা বেয়া বুলি বুজাই দিলেও ধৰিব নোৱাৰোঁ সেইটো কিয় বেয়া। অসম পৰ্যটন বিভাগৰ ল’গোটোনো কিয় বেয়া? দুহেজাৰটকীয়া নোটখননো কিয় বেয়া? অলপতে বেয়া বুলি কওঁতে দুজনমানে যুক্তি দিলে - নোটখন দেখিবলৈ ভালেই হওক বেয়াই হওক তাতে কি হ’ল। তাৰ যিটো কাম সেইটোতো সি কৰিবই। বাৰু মানি ল’লোঁ - অকাট্য যুক্তি যিহেতু। তেনেহ’লে আপুনি ইস্ত্ৰি কৰা কাপোৰ কিয় পিন্ধে? ঘৰত ৰং কিয় কৰে? ড্ৰয়িং ৰুমত ফুলদানিটো কিয় ৰাখে? জোতা-মোজাৰ পৰা, চোলা-পেণ্টৰ ৰঙকে সাঙুৰি চুলিলৈকে ৰং কিয় সানে? দেখিবলৈ কেনেকুৱা হৈছে বা হোৱা উচিত সেইটো যিহেতু একো ডাঙৰ কথা নহয়েই। বাৰু মানি ল’লোঁ। কিন্তু চিনেমা? সেইটোটো সম্পূৰ্ণৰূপেই এটা দৃশ্যগত বস্তু, চাক্ষুষ অভিজ্ঞতাৰে উপভোগ কৰিবলগীয়া বস্তু! সেই ক্ষেত্ৰত কি হ’ব? ৰ’ব। এইখিনিতো সমাধান ওলাল। চলচ্চিত্ৰ বুলি নকৈ কথাছবি বুলি কৈ থওক। লেঠাই শেষ। কথাহে আৰু। কথাখিনিও আকৌ কেনেকৈ কোৱা হৈছে সেইফালে মন নিদিব। কি কৈছে আৰু কোনে কৈছে সেইটো গম পালেই হ’ল। আন একো চাবৰ প্ৰয়োজন নাই। এনেকৈ লেঠা শেষ কৰি থোৱাটোৱেই যদি উজু বাট হয়, তেনেহ’লে আমাক বাপ্পেকে চিনেমাই নালাগে যাহ। লেঠা একেবাৰেই শেষ।\nআমিবোৰ বাস্তৱবাদী। আনৰিয়েল বস্তু আমি ভাল নাপাওঁ। (আলোচনী আৰু কিতাপৰ বেটুপাতত কোনোবাই অঁকা পোৰ্ট্ৰেইট এটাতকৈ ছোৱালী এজনীৰ ফটো এখন লগাই দিলেই আমি ভাল নাপাওঁ জানো?) আমাক যুক্তি লাগে আৰু সমাজবাস্তৱতাও লাগে। সমাজৰ ভাল হোৱা কথা দেখুৱাব লাগিব। ভাল কথা। কিন্তু ৰ’ব। যদি চিনেমা বাস্তৱেই হ’ব লাগে তেনেহ’লে মানুহ এজনৰ সত্তৰ বছৰীয়া জীৱন এটাক ডেৰ ঘণ্টা-দুঘণ্টাতে কেনেকৈ বাস্তৱসন্মতভাৱে দেখুৱাব? সত্তৰ বছৰ দীঘল চিনেমা এখন বনাব লাগিব তেনেহ’লে। গতিকে চিনেমা আমাৰ বাবে হ’বই নোৱাৰে। তথাপি কষ্ট-মষ্ট কৰি যিমান পাৰে ৰিয়েল কৰিবলৈ চেষ্টা কৰা হয় আৰু। যেনে, ধৰক কাহিনী এটা কেনেবাকৈ বুজাই দিব পৰাটোৱেই শেষ কথা হৈ থাকিব। চিত্ৰনাট্যত বেছি ইফাল-সিফাল কৰা নচলিব। মানুহ এজনৰ জন্ম আগতে আৰু মৃত্যু পিছতেই হ’ব লাগিব। আগতে মৃত্যু দেখুৱাই পিছত জন্ম দেখুৱালে নচলিব। সেইটো অবাস্তৱ। মানুহ এজন মৰিলে পৰিয়ালবৰ্গই ৰাউচি জুৰি কন্দা দেখুৱাবই লাগিব। গাঁৱৰ ছোৱালীজনী ভাল আৰু চহৰৰজনী বেয়া বুলিয়েই দেখুৱাব লাগিব। নহ’লে সেয়াও বাস্তৱসন্মত নহ’ব। কিন্তু যিহেতু চিনেমা আচলতে নিৰ্মিত বাস্তৱ, সেই বাস্তৱতা খুব সহজতেই ইফাল-সিফাল হৈ যাব পাৰে। এই ধৰক টেৰেণ্টিনোৰ দৰে হিটলাৰক চিনেমা-হলত গুলী কৰি মৰা হৈছিল বুলি যদি কোনোবাই অসমত দেখুৱায় তেতিয়া কি হ’ব? ৰাম ৰাম, ইতিহাসৰ বিকৃতকৰণ হৈ যাব দেখোন। আব্ৰাহাম লিংকনক ভেম্পায়াৰ হাণ্টাৰ … কৃষ্ণ কৃষ্ণ! ইতিহাসৰ বিকৃতকৰণ হ’ব। দেশ ৰসাতলে যাব। (অৱশ্যে কাৰেং ঘৰত গেৰুৱা নিচান উৰাটো বৰ ডাঙৰ কথা নহয় বাৰু, তাত ইতিহাস বা সংস্কৃতিৰ বিশেষ একো নাহে নাযায়।) কিন্তু গায়িকাই চাদৰ-মেখেলাৰ ঠাইত চুৰিদাৰ পিন্ধি মঞ্চত উঠিলেই য’ত সংস্কৃতি জহন্নামে যায় তাত এইবোৰ কথা পতাটোও পাপ। মুঠতে চিনেমা যিহেতু সুতে-মূলে এটা বাস্তৱতাবিৰোধী বস্তু - সেইটো বস্তু আমাক নহ’লেও হ’ব।\nকথা আৰু আছে। কিন্তু যিটো বস্তু আমাৰ কাৰণে নহয়েই, যিটো আমাক নালাগেই, তাক লৈ কথাৰ মহলা মাৰিওনো কি লাভ? চাহ খাওঁ আহক।\nবিষয় চলচ্চিত্ৰ চিনেমা\nNo Comments : "চিনেমা বোলা বস্তুটো অসমীয়া মানুহৰ কাৰণে নহয় (কাণখোৱাৰ চুপতি) (সমুদ্র কাজল শইকীয়া)"


জানেনে? কিমান টকা ব্যয়ৰে নিৰ্মাণ হৈছিল “মিৰ্জাপুৰ ২”?- | Rupaliparda.com\n“লক-ডাউন” ৰ সময়ছোৱাত আটাইতকৈ অধিক চৰ্চা লাভ কৰা বিষয়টো হৈছে “ৱেব চিৰিজ” ৰ; OTT প্লেটফৰ্মৰ জনপ্ৰিয়তাৰ সমান্তৰালকৈ ৱেব চিৰিজসমূহেও জনসাধাৰণ সমূহৰ মাজত চৰ্চিত হৈ পৰিছে। ৱেব চিৰিজ সমূহৰ মাজৰ বহু প্ৰত্যাশিত আৰু দৰ্শকৰ মৰম বুটলা এখন ৱেব চিৰিজ হৈছে “মিৰ্জাপুৰ”। ৱেব চিৰিজখনৰ প্ৰথমটো সংস্কৰণৰ সমাপ্তিৰ পিছতেই দৰ্শক সকল বহুল ভাৱে অপেক্ষাৰত হৈ আছিল ইয়াৰ দ্বিতীয়টো সংস্কৰণক লৈ। নহওঁবনো কিয়? চিৰিজ খনৰ কাহিনীৰ লগতে প্ৰতিটো চৰিত্ৰৰ অভিনয়ো আছিল লেখত ল’বলগীয়া। এতিয়াও জনসাধাৰণৰ চচিয়েল মিডিয়া পোষ্টত দেখিবলৈ পোৱা যায় চিৰিজখনৰ ফটো অথবা ভিন্ন ভিডিঅ’। প্ৰমো’ মুক্তি লাভ কৰা পিছতেই এই চিৰিজখনক লৈ আকৌ এবাৰ উৎসাহিত হৈ ৰৈছিল জনসাধাৰণ; দৰ্শকৰ সাংঘাতিক ধনাত্মক প্ৰতিক্ৰিয়া পৰিলক্ষিত হৈছে এই ৱেব চিৰিজখনক লৈ। আৰু আচলতে, চিৰিজখনক লৈ ৰৈ থকা প্ৰতিজন দৰ্শকৰ আশা মতেই নিজ কাম কৰি দেখুৱালে “মিৰ্জাপুৰ ২” য়ে।\nযিসমূহ দৰ্শকৰ বাবে “মিৰ্জাপুৰ” ৰ প্ৰথমটো সংস্কৰণ আমোদ দায়ক আছিল; তাৰ পিছতেই শেহতীয়াকৈ মুক্তিপ্ৰাপ্ত ইয়াৰ দ্বিতীয়টো সংস্কৰণক এবাৰতেই চাই পেলাইছিল প্ৰতিজন দৰ্শকে। কিন্তু আপোনালোকে জানেনে, এই ৱেব চিৰিজ খনৰ নিৰ্মাণত কিমান টকা ব্যয় কৰা হৈছিল? ইয়াৰ প্ৰথমটো সংস্কৰণৰ নিৰ্মাণত য’ত ব্যয় হৈছিল ১২ কোটি টকা তাতেই আকৌ এইবাৰ “মিৰ্জাপুৰ ২” ৰ নিৰ্মাণত ব্যয় হৈছিল ৬০ কোটি টকা। প্ৰথমটো সংস্কৰণৰ পিছতেই আচলতে পৰিচালক গোষ্ঠীয়ে এই মোটা অংকৰ টকাৰে নিৰ্মাণ কৰি উলিয়াইছিল “মিৰ্জাপুৰ ২”। অলী ফেজল, পংকজ ত্ৰিপাঠী, বিক্ৰান্ত মেছি আদি অভিনেতাৰ লেখত ল’বলগীয়া অভিনয়ৰে ৱেব চিৰিজখনৰ প্ৰথম সংস্কৰণ মুক্তি দিয়া হৈছিল ২০১৮ চনত। এক্সেল এন্টাৰটেইনমেন্টৰ বেনাৰত নিৰ্মিত চিৰিজ খনৰ পৰিচালনা আছিল মিহিৰ দেসাইৰ।\nbollywood actor Bollywood Cinema Bollywood Films Bollywood Movie Bollywood News Mirzapur Season 2


কুশ (ৰামায়ণ) - অসমীয়া ৱিকিপিডিয়া\nৰাম আৰু সীতাৰ পুত্ৰ কুশ\nঅতিথি (পুত্ৰ), কনকামালিকা (কন্যা)\nকুশ (সংস্কৃত: कुश)  আৰু তেওঁৰ যমজ ভাতৃ লৱ, ৰাম আৰু সীতাৰ সন্তান আছিল।  তেওঁলোকৰ কাহিনী হিন্দু মহাকাব্য, ৰামায়ণ আৰু ইয়াৰ অন্যান্য সংস্কৰণত বৰ্ণনা কৰা হৈছে। কোৱা হয় যে তেওঁলোকৰ মাতৃৰ দৰে লৱ বগা-সোণালী বৰণৰ আছিল, আনহাতে কুশ তেওঁলোকৰ দেউতাকৰ দৰে ক'লা বৰণৰ আছিল।\nহিন্দু শাস্ত্ৰ অনুসৰি কুশই কাশ্মীৰ, সিন্ধু নদী আৰু হিন্দু কুশৰ বিস্তীৰ্ণ অঞ্চলত শাসন কৰিছিল। অৱশ্যে স্থানীয় সমল অনুসৰি কাচুৰ, পাশ্তুন প্ৰব্ৰজনকাৰীৰ দ্বাৰা ১৫২৫ চনত প্ৰতিষ্ঠা হৈছিল।\nপিতা ৰামৰ পিছত লৱ-কুশ ৰজা হয় আৰু লৱপুৰী তথা কসুৰ নগৰী প্ৰতিষ্ঠা কৰে। এই লাহোৰ বা লবপুৰীয়ে হ'ল বৰ্তমান পাকিস্তানৰ লাহোৰ অঞ্চল। কোশল ৰাজ্যৰ ৰজা ৰামে তেওঁৰ পুত্ৰ লৱক শ্ৰাবস্তী আৰু কুশক কুশৱতী নগৰত প্ৰতিষ্ঠিত কৰে। পৰৱৰ্তী সময়ত কুশই নাগকন্যা কুমুদৱতীক বিয়া কৰাই। তেওঁ লোকৰ অতিথি নামৰ এজন পুত্ৰ আৰু কনকামালিকা নামেৰে এগৰাকী কন্যা সন্তান জন্ম হয়।\n↑ Nadiem, Ihsan N (2005). Kasur ancient name. ISBN 9789695034347. https://books.google.com/books?id=pyFuAAAAMAAJ.\n↑ Chopra, Gulshan Lall (1940) (en ভাষাত). Chiefs and Families of Note in the Punjab. Government Printing. https://books.google.com/books?id=EZifwYm8MT0C&q=kasur+arabic+punjab.\n↑ Sikand, Yoginder (2011-07-19) (en ভাষাত). Beyond The Border: An Indian in Pakistan. Penguin UK. ISBN 9789352141326. https://books.google.com/books?id=xoJICgAAQBAJ&q=kasur+arabic&pg=PT77.\n↑ Nadiem, Ihsan H. (2005) (en ভাষাত). Punjab: land, history, people. al-Faisal Nashran. ISBN 9789695032831. https://books.google.com/books?id=pyFuAAAAMAAJ&q=kasur+pashtun.\n"https://as.wikipedia.org/w/index.php?title=কুশ_(ৰামায়ণ)&oldid=286156"ৰ পৰা অনা হৈছে\nএই পৃষ্ঠাখন ১৩ জুলাই, ২০২১ তাৰিখে ২২:৫৭ বজাত অন্তিম সংশোধন কৰা হৈছিল।


বিবাহৰ প্ৰয়োজনীয়তা এতিয়াও আছেনে? ৷৷ মূল ৰচনাঃ তচলিমা নাছৰিণ, অনুবাদঃ অৱনী বুঢ়াগোহাঁই৷৷ । – বৌদ্ধিক বিচাৰ\nচ’ৰাঘৰ / অনুবাদ / বিবাহৰ প্ৰয়োজনীয়তা এতিয়াও আছেনে? ৷৷ মূল ৰচনাঃ তচলিমা নাছৰিণ, অনুবাদঃ অৱনী বুঢ়াগোহাঁই৷৷ ।\nমাৰ্চ 10, 2018\tঅনুবাদ, সমকাল কেৱল এটা মন্তব্য 655 দৰ্শন\nমানুহে বিয়া কৰায় কিয় ?\nনির্বিঘ্নে যৌন সম্পৰ্ক স্থাপন কৰিবলৈ, সন্তান জন্ম দিবলৈ…কিন্তু ইয়াৰ বাবেতো বিয়াৰ দৰ্কাৰ নপৰে ! মানুহৰ বাদে পৃথিৱীৰ অন্য কোনো প্ৰাণীৰ মাজত বিয়াৰ কোনো ৰীতি নাই, কিন্তু সিহঁতে সুন্দৰভাবে একেলগে বাস কৰিছে, সন্তান জন্ম দিছে, খাটি-খুটি সন্তানক ডাঙৰ দীঘল কৰিছে। পৰস্পৰৰ প্ৰতি বিশ্বস্ত থাকিবলৈও বিয়া কৰাটো জৰুৰী নহয়। অনেক প্ৰাণী আছে, যিবিলাকে যৌৱনৰ আৰম্ভণিতে নিজা সংগী বাছি লয়, তেনে সংগী লৈয়ে সুন্দৰকৈ সুখে শান্তিৰে বাকী জীৱনটো কটাই দিয়ে। আন কাৰোবাৰ বাবে লোভ নকৰে, আন কাৰো সৈতে পুনৰ নতুনকৈ সংসাৰ পতাৰ কোনো সপোন নেদেখে।\nবিশ্বাস কৰিব নোৱাৰা ভাবে বিশ্বাসী, একগামী। যিমান দূৰতেই নাথাকক, যেইখন সমুদ্ৰৰ সিপাৰেই নাথাকক, যিমান বয়সেই নাবাঢ়ক, ঘৰলৈ ঘূৰি আহি পুৰণি সংগীকেই চুমা খায়, তাইৰ বুকুতেই মুৰ গুঁজে৷ পৰকীয়া কাক কয়, বহুগামিতা কাক কয়, বিশ্বাসঘাতকতা কাক কয়… নাজানে ।\nএলবাট্রোচ, ৰাজহাঁহ, ক’লা শগুণ, ঈগল, কাছমুখীয়া পাৰচৰাই, ডিক-ডিক হৰিণা, বনেটপিন্ধা হাঙৰ, গিবন, ফ্রেঞ্চ এঞ্জেলফিছ, ছাঁইৰঙী কুকুৰনেচীয়া, … ইহঁতৰ কথা কৈছো ।\nমানুহে বিয়া কৰায়, একেলগে সুখে-শান্তিৰে গোটেই জীৱনটো কটোৱাৰ বাবে৷ কিন্তু কিমানজনে পাৰে বাৰু ? বেছি ভাগ বিয়াই হয় ভাঙি যায়, নহয় টিকি থাকিলেও তাত ভালপোৱাৰ নাম-গোন্ধো নাথাকে। কোনোমতে টিকি থাকে সন্তানৰ অসুবিধাৰ দোহাই দি, অৰ্থনৈতিক মেৰুদণ্ড ভাঙি যোৱাৰ চিন্তাত, অথবা অন্য মানুহে কি ক’ব, এই ভাবি। কিন্তু এনে টিকি থকাক সঁচাই টিকি থকা বুলি জানো ক’ব পাৰি? ঘৰত পত্নীক ৰাখি বা স্বামীক ৰাখি, অন্য ব্যক্তিৰ সতে সুন্দৰভাবে সম্পৰ্ক গঢ়িছে আজিৰ মানুহে। যদি সেই সম্পৰ্ক ভাগিছে তেন্তে পুনৰ নতুন সম্পৰ্ক গঢ়ি উঠিছে। মানুহ ডিঙি চুটি ঈগল নহয়, মানুহ ক’লা শগুণ নহয়। একগামিতা মানুহৰ চৰিত্ৰত নাই। মানুহ বহুগামী। মানুহ বহুগামী বুলি কিন্তু দৃঢ়তা সহকাৰে, হলফ কৰি কব নোৱাৰি। মানুহ আচলতে জটিল আৰু বিচিত্ৰ। একগামী, বহুগামী, অসমকামী, সমকামী, উভকামী– মানুহ অসংখ্য বিধৰ। নতুন ক’ৰবাত অভ্যস্ত হ’বলৈ, পুৰণি স্বভাৱ সলনি কৰাৰ ক্ষেত্ৰতো মানুহৰ সমকক্ষ আৰু কোনো নাই ।\nপ্ৰায় সকলো ধৰ্মই বিবাহক পুৰুষ নাৰীৰ ‘পবিত্ৰ মিলন’ বুলি ঘোষণা কৰিছে। ঈশ্বৰে হেনো আগতেই সংগী নিৰ্বাচন কৰি থয় বোলে। স্বামী আৰু স্ত্ৰীৰ মাজত অন্য যিয়েই ঘটক, বিচ্ছেদ যেন নঘটে, তাক ঈশ্বৰে সতৰ্ক কৰি দিছে। কিনো হ’ল পিছে! প্ৰচণ্ড ঈশ্বৰ ভক্তসকলেও আজিকালি আৰু ঈশ্বৰৰ এই উপদেশ নামানে। ঈশ্বৰৰ দ্বাৰা নিৰ্বাচিত সংগীৰ লগত বিচ্ছেদ লৈ নিজৰ দ্বাৰা সংগী নিৰ্বাচন কৰে। মানে, ‘মেচ্ছমেকাৰ’ হিচাবে ঈশ্বৰ যে পূৰা মাৰ খাই গ’ল, সেই খবৰ আজি কোনেনো নাজানে ।\nবেছিভাগ ধৰ্মই বিয়া সম্পৰ্কত নিজৰ আধিপত্য বজাই ৰখাৰ চেষ্টা কৰিছে। বয়স, লিংগ, জাত-পাত, বিশ্বাস কি হোৱা উচিত, স্বামী-স্ত্রীৰ কর্তব্য আৰু দায়িত্বই বা কি হোৱা উচিত; এনেধৰণৰ কথাবোৰেৰে বিস্তৰ উপদেশ দিছে, কঠোৰ কঠোৰ নিয়মও তৈয়াৰ কৰা হৈছে। বিয়া যদিও এক ব্যক্তিগত কথা, কিন্তু ইয়াক ধৰি বান্ধি সামাজিক কৰি পেলোৱা হৈছে। পুৰুষক নকৰিলেও, নাৰীক কৰি পেলোৱা হৈছে সামাজিক সম্পত্তি। বিয়াৰ আগত ছোৱালীজনীয়ে কাৰোবাৰ সৈতে প্ৰেম কৰিছিলনে নাই, ঠিকঠাক হিচাবত কুমাৰী হৈ আছেনে নাই, বিয়াৰ পাচত স্বামীৰ বাহিৰে অন্য কাৰোবাৰ সৈতে সম্পর্ক গঢ়িছেনে নাই, কাৰ লগত ঘৰৰ পৰা ওলাই বাহিৰলৈ গৈছে, কেতিয়া ঘূৰি আহিল, বাহিৰৰ কোনো মতা মানুহ ঘৰত সোমাইছে নেকি, এই কথাবোৰ কেৱল ঘৰৰ মানুহেই নহয়, বাহিৰা মানুহেও লক্ষ্য কৰি থকাৰ অলেখ উদাহৰণ আছে।\nসমাজৰ দহজনে দেখি আছে বুলিয়েই পাণৰ পৰা চুণকণ খহিলেই ছোৱালীবোৰক লৈ সমাজৰ আগত মুখ দেখুৱাব নোৱাৰা হয় ককাই-ভাই, মাক-দেউতাকহঁত, দদাই- বৰদেউতাকহঁত । কিছু সমাজত ছোৱালীক মাৰি পেলায়ো “সন্মান” ৰক্ষা কৰে ।\nসভ্য, শিক্ষিত, বিশ্বৰ পৰা বিয়া প্ৰায় উঠি যোৱাৰ অৱস্থা। অৱশ্যে কিছুসংখ্যক লোকে এতিয়াও বিয়া পাতি আছে ! এভাৰেষ্ট আছে বুলিয়েই যেনেকৈ বহু লোকে এভাৰেষ্টত উঠে, বিয়াৰ নিয়ম এটা আছে বুলিয়েই বিয়া পাতে। বিয়াৰ ‘ৰিৱাজ’টো গুছি গলে আৰু বিয়া নাপাতিব। যি প্রথা চলি আছে, অধিকাংশ লোকে সেই প্রথাকেই চলাই লৈ যায়। আৰু, যাৰ প্রচলন নাই, তাক চলাই নিবলৈ খুব কম সংখ্যকেহে উদ্যোগ লয়।\nঅনেক প্ৰেমিক-প্ৰেমিকাই বিয়াত নবহিও বছৰৰ পাচত বছৰ সুন্দৰভাবে সংসাৰ কৰি আছে। বিয়া নাপাতিও সন্তান জন্ম দিছে। বিয়াৰ পিতৃতান্ত্ৰিক চৰিত্ৰ লৈ অনেক ঠাট্টা মস্কৰাও হৈছে । কিন্তু ধৰ্ম যেনেকৈ মিছা প্ৰমাণিত হোৱাৰ পাছতো টিকি আছে, বিয়াও এই ধৰ্মৰ দৰেই। যুক্তিহীন, কিন্তু টিকি আছে। কুসংস্কাৰ যিদৰে হাজাৰ বছৰ ধৰি বাচি থাকে ! তত্ৰাচ, সেইবোৰৰ লাহে লাহে বিলুপ্তিও ঘটে এদিন। ঠিক বিয়াৰো এদিন বিলুপ্তি ঘটিব ।\nউত্তৰ য়ুৰোপৰ দেশবোৰত বিবাহৰ অন্তৰালত অৱশ্যে গোপন কাৰণ এটাও আছে; বিয়া কৰালে টেক্স কম দিব লাগে, সন্তানসকলৰ ভৰণপোষণ ৰাষ্ট্ৰই দিয়ে। মানুহে বিয়া কৰাব এৰি দিছে, ল’ৰাছোৱালী বৃদ্ধি কৰাৰ বাবেও কাৰো আগ্ৰহ নাই, আৰু বিয়াৰ নিয়মটো যদি ভাগি যায়, সন্তান উৎপাদন যি হাৰত কমিছে আৰু বেছি কমি যাব, উত্তৰ য়ুৰোপীয়ৰ অস্তিত্বই ভবিষ্যতে নাথাকিব, এই ভয়তেই বিয়াত উৎসাহ দিবৰ বাবে তাৰ চৰকাৰে টেক্স কমোৱাৰ লোভ মানুহৰ মুৰৰ ওপৰত ওলমাই দিছে। সুযোগ সুবিধাৰ আশাত বিয়া পাতিছে কিছুমানে, কিন্তু বেছি ভাগ মানুহেই অকলশৰে থাকে নাইবা বিবাহ বহিৰ্ভূতভাবে একেলগে বাস কৰে ।\nষাঠিৰ দশকৰ শেষৰ ফালে সমাজৰ বাধা নিষেধ উপেক্ষা কৰি জাকে জাকে মানুহ ওলাই আহিছিল পুৰণি ৰাজনীতি আৰু পুৰণি সমাজব্যবস্থাক আমূল বদলাই পেলাবৰ বাবে। ভাল ছোৱালী হ’বলৈ হ’লে কৌমাৰ্য্, সতীত্ব, মাতৃত্ব ইত্যাদি বজায় ৰাখিব লাগিব — পুৰণি এই ধাৰণাটোৰ গাতো কোৰৰ চাব বহিছিল। নীতি-নিয়মৰ ওপৰত প্ৰতিষ্ঠিত বিয়া কৰাতো বন্ধ কৰি দিছিল, সেইদিনবিলাকৰ হিপিসকলে। ( উদাহৰণ : দেৱ আনন্দৰ”হৰে ৰামা হৰে কৃষ্ণা”……অনুবাদক) বহুতে একেঘৰতে বাস কৰিছিল, সকলোৰে সৈতে সকলোৰে চেক্স হৈছিল, ল’ৰা-ছোৱালীবোৰ হলে সকলোৱে মিলি দেখা-শুনা কৰিছিল। সেই ‘কমিউন’ জীবনটো পিছে বেছি বছৰ নিটিকিল। হিপিসকল যদি জয়ী হ’লহেতেন আজি বিয়া শব্দটো ইতিহাসৰ পাতত় স্থান পালেহেঁতেন, সমাজত নহয় ।\nঅনেক কবি, সাহিত্যিক, দার্শনিকে বিয়াৰ সম্পর্কে মন্তব্য কৰিছে৷ বিয়া এটা অৰ্থহীন বস্তু, সেইটো বেছ বুদ্ধিমত্তাৰে বুজায়ো দিছে। “নিজৰ বিয়া আৰু অন্তেষ্টিক্রিয়াৰ মাজত পার্থক্য এটাই, বিয়াৰ ফুলবোৰৰ গোন্ধ ল’ব পাৰা, আৰু অন্তেষ্টিৰ ফুলবোৰৰ গোন্ধ পাব নোৱাৰা।” অস্কাৰ ৱাইল্ডে কৈছিল, “সকলো সময়তে প্রেম ভালপোৱাত ডুবি থকা উচিত। সেইবাবেই কেতিয়াও বিয়া কৰা উচিত নহয় ।”\nকেথেৰিন হেপবাৰ্ণ সেই সময়তো নাৰী পুৰুষে একেটা ঘৰতে বাস কৰাৰ পক্ষপাতি নাছিল। তেওঁ কৈছিল, “এগৰাকী নাৰী আৰু এজন পুৰুষে পৰষ্পৰৰ সকলোবোৰ কথা পছন্দ কৰিছেনে? যদি এনেবোৰ ঘটনা ঘটি থাকে, তেন্তে সকলোতকৈ ভাল হব, তেওঁলোক যদি একে চুবুৰীতে থাকে, মাজে মাজেহে যেন দেখা হয় !” ইয়াকো কৈছিল, “এজন মানুহে অপছন্দ কৰিব বুলি ভয় কৰি যদি বহুত পুৰুষৰ প্রেমক তুচ্ছ কৰিব খোজা, তেনেহ’লে যোৱা, আৰু গৈয়ে বিয়া কৰোৱা”।\nকেইজনমান ব্যক্তিয়ে সুন্দৰ সুন্দৰ মন্তব্য কৰিছে। “বিয়া বোলা বিষয়টো চমৎকাৰ আবিষ্কাৰ, যেনেদৰে চাইকেল মেৰামত কৰা যন্ত্ৰটোও চমৎকাৰ আবিষ্কাৰ ।”\n“বিয়া হ’ল এটা সঁজা, সঁজাৰ বাহিৰৰ মানুহবোৰ সঁজাৰ ভিতৰত সোমোৱাৰ বাবে বিয়াকুল, আৰু ভিতৰৰ মানুহবোৰ সঁজাৰ বাহিৰ ওলাবলৈ বিয়াকুল।”\n“বিয়া কেৱল সেই মানুহবোৰৰ বাবে, যিবোৰে অকলে শুবলৈ ভয় কৰে ।”\nসকলো মন্তব্যই যে বিয়াৰ বিপক্ষে, সেয়া নহয় । পক্ষেও কিছুলোকে মন্তব্য কৰা দেখা যায় । যেনে:\n“যদি এনেকুৱা কোনো ধনকুবেৰ পুৰুষক দেখা পাওঁ, যিজনে প্ৰতিজ্ঞা কৰিব তেওঁৰ সম্পত্তিৰ আধা অংশ মোৰ নামত লিখি দিব, লিখি দিয়াৰ এবছৰৰ পাছত মৰি যাব,তেন্তে তেওঁক মই নিশ্চয় বিয়া কৰাম।”\nঅন্য কেইজনমানে কৈছে, “বিয়া এটা চমৎকাৰ ইন্সটিটিউট, কিন্তু কোনেনো ইন্সটিটিউচনত বাস কৰিবলৈ যাব।”\n“প্ৰেমিকৰ স্নায়ুতন্ত্র গোটেইখিনি উলিয়াই আনিলে যিটো পৰি থাকিব, সেইটোৱেই হ’ল স্বামী”।\n“বিয়া হ’ল এবিধ ঘোচ, ঘৰৰ চাকৰণিয়ে নিজকে যাতে ভাবিব পাৰে ঘৰৰ মালিক বুলি ” ফৰাচী লেখক বালজাকে কৈছিল, “বেছি ভাগ স্বামীক দেখিলেই মোৰ সেই ওৰাং-ওটাংটোৰ কথা মনে পৰে, যিটোৱে খুব বেহালা বজোৱাৰ চেষ্টা কৰিছিল “।\nপাশ্চাত্যত যিসময়ত হিপি বিপ্লব, নাৰী স্বাধীনতাৰ আন্দোলন, প্ৰাচ্যত তেতিয়াও নাৰীৰ হাতে-ভৰিয়ে অদৃশ্য শিকলি, যৌনাঙ্গত অদৃশ্য সতীত্ববন্ধনী। বিয়া কথাটো যি কাৰণৰ বাবে আৰম্ভ হৈছিল, প্ৰাচ্যৰ সৰহভাগ পুৰুষে আজিও সেই কাৰণেই বিয়া পাতে। এখন জৰায়ুৰ প্ৰয়োজন, যিখন জৰায়ুত এজন নিৰ্দিষ্ট পুৰুষৰ ঔৰসজাত সন্তান ধাৰণ কৰিব লাগিব। পিতৃত্বৰ নিশ্চয়তাই হ’ল বিয়াৰ মূল উদ্দেশ্য। পুৰুষৰ স্বার্থত, পুৰুষক বিয়া পাতি, পুৰুষতান্ত্রিক ব্যবস্থা হাজাৰ বছৰ ধৰি টিকাই ৰাখিছে এই ছোৱালীবোৰে। যদি সিহঁতে ঘূৰি ধৰিলেহেতেন, পুৰুষতন্ত্ৰৰ প্ৰকাণ্ড বেলুনটো কেতিয়াবাই চেপেটা লাগিলহেঁতেন।\nবঙালী সমাজত দেখিছো, বিয়াৰ পাছৰ পৰাই ছোৱালীহঁতৰ পাখিবোৰ গুৰি চপাই কাটি পেলোৱা হয়। নিজৰ ঘৰ-দুৱাৰ, আত্মীয়স্বজন, বন্ধুবান্ধব, পৰিবেশ-প্ৰতিবেশী, নগৰ-চহৰ সকলো এৰি দিব লগা হয় মহিলাসকলে। নিজৰ নামৰ শেষত স্বামীৰ উপাধি লগাই ল’ব লগা হয়। শহুৰৰ ঘৰত বাস কৰিব লগা হয়। ছোৱালী প্ৰাপ্তবয়স্ক হলেও, শিক্ষিত হলেও, তাই চাকৰি কৰিবনে নকৰে, সেই সিদ্ধান্ত লয় গিৰিয়েকে অথবা গিৰিয়েকৰ আত্মীয় স্বজনে। এসময়ত প্ৰচলিত আছিলেই, কিন্তু আজিও বহুতে কয়, ” বিয়াৰ পাছত কিন্তু চাকৰি কৰাটো নচলিব” ! সতী-সাৱিত্রী হৈ থাকিবৰ বাবে ঘৰত থকাতো ভাল, ঘৰৰ কাম-বন কৰিব, ঘৰৰ সকলোৰে আলপৈচান ধৰিব, ল’ৰা-ছোৱালী ডাঙৰ দীঘল কৰিব !\nগ্ল’ৰিয়া স্টাইনেমে এটা চমৎকাৰ কথা কৈছিল, “সেইগৰাকীয়েই স্বাধীন ছোৱালী, যি বিয়াৰ আগেয়ে যৌন সম্পর্ক কৰে, আৰু বিয়াৰ পাছত চাকৰি “। অধিকাংশ বঙালী ছোৱালীয়ে স্বাধীনতাৰ সঠিক অর্থই নাজানে৷\nকলিকতাত় স্বামী-স্ত্রীবোৰৰ প্রেমহীন সম্পর্কবোৰ দেখি চক্ খাই উঠোঁ মাজে মাজে। প্রায়ে সুধিছিলো, “বিবাহিত সম্পৰ্কটো যদি ভাঙিব বিচাৰা, ভাঙি যাবলৈ দিয়া, জোৰ কৰি চিধাকৈ ৰখাৰ প্ৰয়োজন বা কি?”\nভাল কোনো উত্তৰ কেতিয়াও কাৰো পৰা নাপালোঁ। অসুখী এক জীবনচৰ্য্যাত বহুদিন থাকোতে থাকোতে মাইকী মানুহবোৰ অভ্যস্ত হৈ যায় । যিটো সন্তানৰ বাবে বিয়াখন তাপলি মাৰি ৰখা হৈছিল, সেই সন্তানে সংসাৰৰ অশান্তি দেখি দেখি ডাঙৰ হয়। এনে এখন সংসাৰত সন্তান ডাঙৰ হ’বলগীয়া হোৱাত, লাভতকৈ ক্ষতিৰ মাত্ৰা হয় বেছি।\nআচলতে, নাৰীৰ অর্থনৈতিক স্বনির্ভৰতা আৰু নিৰাপত্তা সমাজত নাথাকিলে অকলে থকা বা অকলে সন্তান মানুহ কৰাটো দুৰূহ কাম। কিন্তু সেইবুলি কি অত্যাচাৰী স্বামীৰ লগত আপোচ কৰিব লাগিব ! পত্নী নির্যাতন আৰু পত্নী হত্যা যি হাৰত বাঢ়িছে, সেইবোৰ দেখি গা শিয়ঁৰি উঠে। পুৰুষতন্ত্রৰ বীভৎস নাৰীবিদ্বেষ আৰু নাৰীঘৃণা সমাজত কি উৎকট ভাবেই যে প্ৰকাশ নাপায় ! যি সমাজত শিক্ষিত, স্বনির্ভৰ, সচেতন নাৰীৰ সংখ্যা বেছি, সেই সমাজত বিচ্ছেদৰ সংখ্যাটোও বেছি, তাত বিবাহৰ সংখ্যা কম। ভাৰতীয় উপমহাদেশত অবশ্যে উপার্জনহীন পৰনির্ভৰ নাৰীৰ দৰে পুৰুষতন্ত্রৰ মন্ত্র মানি চলা স্বনির্ভৰ শিক্ষিত ছোৱালীবোৰেও অত্যাচাৰী অথবা বহুগামী স্বামীৰ লগত সংসাৰ কৰি আছে চকু-মুখ বন্ধ কৰি কৰি। এনে এখন সমাজত বিবাহ কাণ্ডটো হ’ল, পুৰুষৰ ক্ষেত্ৰত আৰ্জন, নাৰীৰ ক্ষেত্ৰত বিসৰ্জন ।\nবিয়াই হয়তো কাৰোবাক একাকীত্বৰ পৰা মুক্তি দিয়ে, কিন্তু কাৰোবাৰ ভৰিত পিন্ধাই দিয়ে লোৰ শিকলি। এতিয়াও সমাজত দেধাৰ বৰ্বৰতা চলে, চলে জাতি-বৰ্ণ-গোষ্ঠীৰ হিচাব নিকাচ, এজনী নাৰী তাই নিতান্তই এক যৌনসামগ্ৰী, ক্রীতদাসী আৰু সন্তান উৎপাদনৰ যন্ত্ৰ হিচাপে ব্যবহাৰযোগ্য, সন্তান, বিশেষকৈ ল’ৰাসন্তান জন্মদিওঁতা, কন্যাভ্রুণক জন্ম হবলৈ নিদিয়া, জন্মিলেও পুতি পেলোৱা, ল’ৰা সন্তান জন্ম নিদিলে খেদি দিয়া, তালাক, পুনর্বিবাহ।\nনিয়ম মানি চলা মানুহ যিদৰে বহুত পোৱা যায়, নিয়ম ভঙা মানুহো সেইদৰে বহুত আছে। মানুহ যিমানে সভ্য হৈছে, বিবাহৰ সাতামপুৰুষীয়া নিয়মবোৰো সিমানেই ভাগি ভাগি ভূপতিত হৈ পৰিছে। আঙুলি মূৰত লিখিবপৰা মানুহেহে সমাজখন সলায়। সকলোৱে দল বান্ধি সমাজক নসলায়। বেছি ভাগ মানুহেই বৰঞ্চ দল বান্ধি প্ৰাচীন ৰীতি নীতিকহে শক্তিশালী হাতেৰে আঁকোৱালি ৰাখে। বিয়াৰ পাছত ছোৱালীয়ে চাকৰি বাকৰি, ব্যৱসায় বাণিজ্য কৰা নচলিব, স্বামীৰ আদেশ নিষেধ এইবোৰ অমান্য কৰা নচলিব, বিধবা বিবাহ নচলিব — এই নিয়মবোৰ প্রাচ্যৰ কিছুমান সাহসী নাৰীয়ে এতিয়া আৰু মানি নলয় ।\nবিয়াত এতিয়া বিৱৰ্তন ঘটিছে। বিয়াৰ উদ্দেশ্য সলনি হৈছে, ধৰণকৰণ সলনি হৈছে। পাশ্চাত্যত, য’ত নাৰীৰ স্বাধীনতা আৰু অধিকাৰৰ সংগ্রাম দীর্ঘকাল জুৰি চলিছে আৰু শেষ পর্যন্ত মহিলাসকলৰ বেছিভাগেই সমানাধিকাৰ ভোগ কৰিছে, তাত বিয়া এতিয়া আৰু সন্তানৰ পিতৃ পৰিচয়ৰ নিশ্চয়তাৰ বাবে নহয়, মহিলাৰ দ্বাৰা সংসাৰ আৰু সন্তান আলপৈচানৰ কাম, বুদ্ধি আৰু কৌশল খটুৱাই কৰি লোৱাও নহয়। সন্তান নজন্মিলেও কোনো ক্ষতি নাই। সম্পর্ক আৰু সংসাৰ সুখময় কৰিবৰ বাবে যি বস্তুৰ সকলোতকৈ বেছি প্ৰয়োজন, সেইটো হ’ল পৰস্পৰৰ প্ৰতি ভালপোৱা আৰু শ্রদ্ধাবোধ। এই দুটা থাকিলেই মানুহ পৰস্পৰৰ প্রতি বিশ্বস্ত থাকে। বিয়াই যদি বিশ্বস্ততাক মুঠিত ৰাখিব পাৰিলেহেতেন, তেনেহলে ইমানবোৰ পৰকীয়া সম্পৰ্ক গঢ়ি নুঠিলহেঁতেন ।\nবিয়া মূলত: যৌন সংগমৰ লাইচেঞ্চ। এই লাইচেঞ্চকে ঢাক ঢোল পিটি জনোৱা হয়। এক নিতান্তই প্ৰাচীন, পিতৃতান্ত্রিক, অযৌক্তিক এটা প্ৰথা। এই প্ৰথাটো চিৰদিন জীৱিত থাকিব লগাৰ কোনো কাৰণ নাই। বহু প্ৰথা আজি মৰি গ’ল বা মৃত্যুশয্যাত আছে, যিদৰে সতীদাহ, যিদৰে ডাইনী-হত্যা, সংখ্যাহীন বিয়া, নিজৰ আত্মীয়ৰ ভিতৰত বিয়া। অর্থহীন অনেক প্রথাই ভয় দেখুৱাই, বোধশক্তিৰ লোপ কৰাই, চলাই ৰখা হৈছে ঠিকেই , কিন্তু ডাঙৰ জনগোষ্ঠীৰ মাজত যদিহে প্ৰথাৰ ব্যৱহাৰ নাথাকে, তেনে প্ৰথা লাহে লাহে মৰি যাবলৈ বাধ্য। যিহেতু শতাব্দী ধৰি প্ৰমাণ হৈ আহিছে যে সম্পৰ্ক ধৰি ৰখাৰ ক্ষেত্ৰত বিয়াই কোনো নিৰ্ণায়ক ভূমিকা পালন নকৰে, সেয়ে ইয়াৰ ভবিষ্যত খুব উজ্বল নহয়।\nবিবৰ্তনৰ বাবে আমাৰ নেজ খহি পৰিছে প্ৰয়োজন নাই বুলি। বিবৰ্তনে আমাৰ সমাজৰ পৰা বিবাহ নামৰ অপ্রয়োজনীয় সংস্কাৰ এটি দূৰ নকৰিব সি কেনে ধৰণৰ কথা? একালৰ দার্শনিক নীৎসে, কান্ট, হেগেল প্রবল নাৰীবিৰোধী আছিল। দৰ্শনশাস্ত্ৰৰো বিবর্তন ঘটিছে, নাৰীৰ প্রতি এনে তীব্র ঘৃণা কঢ়িয়াই আজিকালি দার্শনিক হবলৈ যোৱাৰ কোনো উপায়ো নাই।\nনাৰীৰ প্রতি ঘৃণাৰ কাৰণেই জন্ম পাইছে পুৰুষতন্ত্র। পুৰুষতন্ত্রই জন্ম দিছে অজস্ৰ নাৰীবিৰোধী প্রথা, তাৰে মাজত বিয়াও এটা। আমি ইয়াৰ মাজতেই দেখিছোঁ সভ্য সমাজত বিয়া কমি গৈছে। অসভ্য-অশিক্ষিত-সমাজত বিয়াৰ প্রথা চলি আছে। কিন্তু এখন সমাজ তো চিৰকাল অসভ্য আৰু অশিক্ষিত হৈ নাথাকে ! সমাজো বিবর্তিত হয়। সমাজ যে সভ্য হৈছে কেতিয়া বুজিম ? যেতিয়া দেখিম যে নাৰী আৰু ধর্ষিতা হোৱা নাই , নির্যাতিতা হোৱা নাই, পুৰুষৰ দাসী বা ক্রীতদাসী বা যৌনদাসী, একোৱেই হোৱা নাই নাৰী, গভীৰ প্রেমত পৰি একেলগে বাস কৰিছে কিন্তু বিয়া, নৈব নৈব চ, অথবা ‘বিয়া’ নামৰ বস্তুটোৱেই বিলুপ্ত হৈ গৈছে, __ তেতিয়া !\nবিয়াৰ বিপক্ষে সৰব হৈছে অলেখ নাৰীবাদী লেখক। আন্দ্রিয়া ডৰকিনেতো স্পষ্ট ভাষাত কৈছে, বিয়া কেৱল ধর্ষণ কৰাৰ বাবে আৰু এজনৰ বেছ চমৎকাৰ উক্তি, বিয়া নিতান্তই এটা ‘ইনটিমেট কল’নাইজেচন’। বহুত মানুহেই ভাবে, বিবাহ নামৰ বাধা দূৰ নহ’লে মহিলাৰ সঁচা অৰ্থত স্বাধীনতা অসম্ভৱ। প্রায় সকলো নাৰীবাদীয়ে বিশ্বাস কৰিছিল, এতিয়াও অনেকেই কৰে যে পুৰুষতন্ত্র টিকি থাকিবলৈ বিবাহ বেছ এটি অসাধাৰণ প্রথা। নাৰীবাদীসকলৰ কোনোবাই কোনোবাই প্রেমক লৈও প্রশ্ন তুলিছে, প্রেম নেকি একধৰণৰ ৰাজনৈতিক ষড়যন্ত্র, ছোৱালীবোৰে সেই ষড়যন্ত্রৰ চিকাৰ হৈ বিয়া কৰে অর্থাৎ শত্রুৰ ওচৰত আত্মসমর্পণ কৰিবলৈ বাধ্য হয়। নাৰীবাদীসকলৰ ওচৰত ‘বিয়া’ ইমান আপত্তিকৰ নহ’লহেতেন, যদিহে পত্নীৰ ভূমিকা বান্দী বেটীৰ দৰে নহ’লহেঁতেন।\nগ্লৰিয়া স্টাইনেমক এবাৰ সুধিছিলো, ” তুমি যে বিয়াৰ বিৰুদ্ধে অতবোৰ গীত গাইছা, শেষত নিজেই বুঢ়া বয়সত বিয়া এখন কৰি পেলালা, কাৰণটো কি ?” গ্লৰিয়াই যি বন্ধুজনক বিয়া কৰাইছিল, তেওঁ হেনো বৰ ডাঙৰ অসুখত ভূগিছিল, বিবাহিত হ’লে তাইৰ স্বামী হিচাপে স্বাস্থ্য বীমা পাবলৈ সুবিধা হব তেওঁৰ, সেই কাৰণেই বিয়া কৰিলে। গ্লৰিয়াৰ ঠাইত যদি মই হ’লোহেঁতেন, বন্ধুজনক সহায় কৰাৰ বিকল্প ব্যবস্থা ললোঁহেতেন, কিন্তু বিয়া নামৰ পুৰুষতান্ত্রিক ব্যবস্থাৰ লগত কোনোপধ্যেই আপোচ নকৰিলোঁহেতেন। বিয়া জীৱনত মই কৰা নাই সেয়া নহয়, কৰিছোঁ, সেইসময়ত কৰিছোঁ যেতিয়া নাজানিছিলো যে বিয়া আচলতে নাৰীৰ ওপৰত পুৰুষৰ প্রভুত্ব কায়েম ৰখাৰ এখন সামাজিক চুক্তিপত্রৰ বাদে আন একো নহয়। কোনো কোনোৱে উজুটি খোৱাৰ আগতে শিকে, কোনো কোনোৱে আকৌ উজুটি খোৱাৰ পাছত শিকে। মোৰ যেনিবা খুন্দা খাই শিকা হ’ল। কিন্তু শিকা তো হ’ল। কিমান মানুহক দিনেৰাতিয়ে দেখিছো, একো ঘটনাই সিহঁতক কোনোধৰণৰ শিক্ষা দিব নোৱাৰে ।\nযেতিয়া সভ্য অ-সমকামীবোৰে বিয়াৰ মুঠি ফালি ওলাই আহিছে, সেইসময়ত সভ্য সমকামীহঁতে বিয়াৰ অধিকাৰৰ বাবে আন্দোলন কৰিছে। সভ্য দেশবোৰে লাহে লাহে সমকামীসকলক বিয়া কৰাৰ অধিকাৰ দিছে। সভ্য মানুহবোৰৰ যিবোৰে বিবাহত বিশ্বাস নাৰাখে, তেওঁলোকেও সমকামীসকলৰ বিয়াৰ অধিকাৰৰ পক্ষে আছে, যিহেতু সমকামীসকলৰ বিয়াৰ কথাটো সমাজৰ বেছিভাগ লোকে মানি নলয়। সমকামীসকলৰ বিয়া সমর্থন কৰা মানে, ধর্মৰ শাসনক আৰু ৰক্ষণশীল সমাজৰ ৰঙা চকুক মধ্যমা আঙুলি ডাঙি দেখুওৱা। এই কথা ঠিক, সমকামীহঁতৰ বিয়াত সম-অধিকাৰৰ সম্ভাবনা অ-সমকামীবোৰতকৈ বেছি কাৰণ সিহঁতৰ মাজত লিংগ-বৈষম্যৰ কোনো বান্ধোন নাই। তথাপি এটা কথা ঠিক, এসময়ত যেতিয়া সমকামীহঁতৰ বিয়া অ-সমকামীবোৰৰ বিয়াৰ দৰে সাধাৰণ কথা হৈ উঠিব, তেতিয়া সমকামীহঁতেও, যিসকল আজি বিয়াৰ বাবে বেপৰোৱা হৈ উঠিছে, অর্থহীন এই বিয়া ব্যবস্থাটোৰ বিৰুদ্ধে মুখ খুলিব। বিয়া নামৰ অপ্রয়োজনীয় এটা প্ৰথা এদিন মৰি পৰি থাকিব । অনাগত দিনৰ সমাজবিজ্ঞানীয়ে ইতিহাস খান্দি বিয়াৰ ফছিল আবিস্কাৰ কৰিব, আলোকিত মানুহক শুনাব পুৰণি দিনৰ সাধুকথা ।\n“পৃথিৱীত এটা যুগ আছিল, সেই যুগৰ নাম আছিল অন্ধকাৰ যুগ। সেই অন্ধকাৰ যুগত এটা প্রথা সৰ্বতিকাল জুৰি টিকি আছিল, প্রথাটোৰ নাম দিছিল- বিয়া।” বিয়া কি বস্তু আৰু তাৰ কিয় প্ৰয়োজন, এইবিলাক বুজাবলৈ গলে পুৰুষতন্ত্রৰ প্রসংগ উঠিব, তেতিয়া নিশ্চয় ভবিষ্যতৰ সেই মানুহবোৰৰ গা কঁপি উঠিব বীভৎস এখন সমাজ কল্পনা কৰি ।\nইউটোপিয়া ? ঠিক আছে, ইউটোপিয়াই হওক !!\nটেগবিবাহ যৌনতা সমাজ\nপূৰ্বৱৰ্তী লেখা সুনীল গংগোপাধ্যায়ৰ নীৰাৰ প্ৰসংগৰে ৷৷ টুনুজ্যোতি গগৈ ৷৷\nপৰৱৰ্তী লেখা বেজবৰুৱাৰ সাধুকথাত নাৰী চৰিত্ৰ৷৷ সীমা ভূঞা৷৷\nমাৰ্চ 12, 2018 at 9:12 অপৰাহ্ন


তাৰা (কন্নড় অভিনেত্ৰী) - অসমীয়া ৱিকিপিডিয়া\nতাৰা (কন্নড় অভিনেত্ৰী)\n৩৬তম ভাৰতৰ আন্তঃৰাষ্ট্ৰীয় চলচ্চিত্ৰ মহোৎসৱত পৰিচালক গিৰিশ কাচৰৱল্লীৰ সৈতে তাৰা (IFFI), ২০০৫\nকৰ্ণাতক বিধানসভাৰ মনোনীত সদস্য\n১০ আগষ্ট ২০১২ – ২০১৮\nকৰ্ণাটক চলচ্চিত্ৰ একাডেমীৰ সভাপতি\n১৫ মাৰ্চ ২০১২ – জুন ২০১৩\nকৰ্ণাটক ৰাজ্যিক শিশু অধিকাৰ সুৰক্ষা আয়োগৰ সভাপতি\n৪ মাৰ্চ, ১৯৭১ (৫০ বছৰ)\nবাঙ্গালুৰু, মহীশূৰ ষ্টেট (বৰ্তমানৰ কৰ্ণাটক), ভাৰত\nএইচ.চি. বেণুগোপাল (২০০৫)\nঅনুৰাধা (ইংৰাজী: Anuradha; জন্ম ৪ মাৰ্চ ১৯৭১) যাৰ মঞ্চ-নাম তাৰা, তেওঁ এগৰাকী কন্নড় চলচ্চিত্ৰৰ অভিনেত্ৰী আৰু ৰাজনীতিবিদ। ২০০৯ চনত তেওঁ ভাৰতীয় জনতা পাৰ্টিত অংশগ্ৰহণ কৰে আৰু ২০১২ চনত এগৰাকী মনোনীত সদস্যৰূপে কৰ্ণাটক বিধানসভাত প্ৰবেশ কৰে।\nতাৰাই ১৯৮৪ চনত তামিল ভাষাৰ ‘ইঙ্গেয়ুম ওৰু গঙ্গাই’ ছবিৰে চলচ্চিত্ৰ জগতত পদাৰ্পন কৰে। তেওঁৰ প্ৰথম কন্নড় ভাষাৰ ছবি- ১৯৮৬ চনত মুক্তি পোৱা ‘থুলচিডালা’। ‘কৰ্মা’ (১৯৯১), ‘মঞ্জনেয়া মঞ্জু’ (১৯৯৩), ‘কানুৰু হেগ্গাদিথি’ (১৯৯৯), ‘মথদানা’ (২০০১), ‘হাচিনা’ (২০০৫), ‘চায়ানাইড’ (২০০৬), ‘এ বন্ধন’ (২০০৭) আদি ছবিত তেওঁৰ বিশিষ্ট প্ৰদৰ্শন দেখা গৈছিল। ‘হাচিনা’ত কৰা অভিনয়েৰে তেওঁ শ্ৰেষ্ঠ অভিনেত্ৰীৰ ৰাষ্ট্ৰীয় চলচ্চিত্ৰ বঁটা আজুৰি আনিবলৈ সক্ষম হৈছিল।\nভাৰতীয় জনতা পাৰ্টিত যোগ দিয়াৰ পিছত তেওঁ ২০১২ চনত কৰ্ণাটক চলচ্চিত্ৰ একাডেমীৰ সভাপতি হয় আৰু এই পদবীত তেওঁ এবছৰ থাকে। সেই বছৰতে তেওঁ কৰ্ণাটক বিধানসভাৰ উচ্চ সদনলৈ মনোনীত সদস্য ৰূপে বাছনি হয়।\nতাৰাই ১৯৮৪ চনত প্ৰখ্যাত অভিনেতা মণি ৰত্নম পৰিচালিত তামিল ছবি ‘ইঙ্গেয়ুম ওৰু গঙ্গাই’ৰ যোগে চলচ্চিত্ৰ জগতত ভূমুকি মাৰে; য’ত মুৰলিয়ে মূল চৰিত্ৰত অভিনয় কৰিছিল। তেওঁৰ প্ৰথম কন্নড় ছবি ‘তুলসীদল’ (১৯৮৫)। তেওঁৰ কৰ্মজীৱনৰ এক ডাঙৰ ব্ৰেক ১৯৮৬ চনত মুক্তি পোৱা, ৰাজকুমাৰ অভিনীত ‘গৌৰী’। ইয়াৰ পিছত তেওঁ বহুকেইখন ছবিত মূল ভূমিকাত অথবা সহযোগী অভিনেত্ৰীৰ ৰূপে অভিনয় কৰে। গিৰীশ কৰ্ণাডে পৰিচালনা কৰা ‘কানুৰু হেগ্গাডিথি’য়ে তেওঁক ব্যপক স্বীকৃতি দিয়ে। তেওঁ শ্ৰেষ্ঠ অভিনেত্ৰীৰ প্ৰথম বঁটা লাভ কৰে কন্নড় ছবি ক্ৰমৰ (১৯৯১) যোগে, আচৰাৰ আবিদৰ প্ৰথম পৰিচালিত ছবি আছিল। ১৯৮০ৰ দশকৰ শেহৰ ফালে মণিৰত্নমৰ ব্লকবাষ্টাৰ ছবি নায়কন আৰু অগ্নি নাটচাথিৰমত তেওঁ সহযোগী অভিনেত্ৰী ৰূপে অভিনয় কৰে।\nতেওঁ ৰাজকুমাৰ, শঙ্কৰ নাগ, বিষ্ণুবৰ্দ্ধন, অম্বৰীশ, অনন্ত নাগ, ভি. ৰবিচন্দ্ৰন, শশীকুমাৰ, টাইগাৰ প্ৰভাকৰ, শিৱৰাজকুমাৰ, ৰাঘবেন্দ্ৰ ৰাজকুমাৰ, মুৰলী, কাৰ্তিক মুথুৰমন, সুনীল, দেৱৰাজ আদি ১৯৮০ আৰু ১৯৯০ৰ দশকৰ প্ৰায় আটাইবোৰ শীৰ্ষস্থানীয় তাৰকাৰ সৈতে কাম অভিনয় কৰিছে। ‘কানুৰু হেগ্গাডিথি’ ছবিত কৰা অভিনয়েৰে তেওঁ দ্বিতীয় শ্ৰেষ্ঠ অভিনেত্ৰীৰ ৰাজ্যিক বঁটা আৰু ‘মুঞ্জানেয়া মঞ্জু’ৰ বাবে শ্ৰেষ্ঠ সহযোগী অভিনেত্ৰীৰ বঁটা পায়। ২০০৫ চনত গিৰিশ কাচৰৱল্লীৰ ছবি ‘হাচিনা’ত তেওঁ শ্ৰেষ্ঠ অভিনেত্ৰীৰ ৰাষ্ট্ৰীয় চলচ্চিত্ৰ বঁটা লাভ কৰে। কন্নড় ছবি ডেডলী সোমাৰে তেওঁ প্ৰশংসা বুটলিবলৈ সক্ষম হৈছে। তেওঁৰ আন এখন সফল ছবি ‘চায়ানাইড’। অভিনয়ৰ উপৰিও তেওঁ গিৰিশ কাচৰৱল্লীয়ে পৰিচালনা কৰা হাচিনাৰ প্ৰযোজনা কৰে। তেওঁ এগৰাকী পৰিচালক হোৱাৰ ইচ্ছাও প্ৰকাশ কৰিছিল।\n↑ "ತಾರಾ ಜನ್ಮ ರಹಸ್ಯ" (kn ভাষাত). Kannada Prabha.4March 2017. http://epaper.kannadaprabha.in/pagezoomsinwindows.php?img=undefined&id=17719&boxid=142023&cid=4&mod=1&pagenum=2। আহৰণ কৰা হৈছে:6March 2017.\n↑ "Saif, Tara win National awards". Rediff. 13 July 2005. http://in.rediff.com/movies/2005/jul/13awards.htm.\n- "It's better late than never, says Tara". The Hindu. 15 July 2005. http://www.hindu.com/2005/07/15/stories/2005071507640400.htm.\n↑ Muthanna, Anjali (16 June 2013). "Tara officially resigns as Film Academy head". The Times of India. http://timesofindia.indiatimes.com/entertainment/kannada/movies/news/Tara-officially-resigns-as-Film-Academy-head/articleshow/20615978.cms। আহৰণ কৰা হৈছে:6March 2017.\n↑ "Kumaraswamy happy with resurgent Kannada cinema". The Hindu. 31 August 2007. http://www.hindu.com/2007/08/31/stories/2007083159950300.htm.\n↑ "Cyanide Review – Kannada Movie Review by RGV". Nowrunning. 20 March 2006. http://www.nowrunning.com/movie/2956/kannada/cyanide/review.htm। আহৰণ কৰা হৈছে: 12 July 2012.\n↑ "Tara – from actress to director". Indiaglitz. 25 February 2005. http://www.indiaglitz.com/channels/kannada/interview/6437.html.\nৱিকিমিডিয়া কমন্সত তাৰা সম্পৰ্কীয় মিডিয়া ফাইল আছে।\nতাৰা সম্পৰ্কে ইণ্টাৰনেট মুভি ডাটাবেছত থকা তথ্য।\n"https://as.wikipedia.org/w/index.php?title=তাৰা_(কন্নড়_অভিনেত্ৰী)&oldid=263963"ৰ পৰা অনা হৈছে\nএই পৃষ্ঠাখন ২১ ফেব্ৰুৱাৰী, ২০২১ তাৰিখে ০৭:১৩ বজাত অন্তিম সংশোধন কৰা হৈছিল।


Codelite in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Codelite ar byavahar, ppali, parshwakriya, upkaar, kriya-pratikriya aaru satarkatabani\nCodelite Syrup in Assamese\nCodelite ৰ লাভ আৰু ব্যৱহাৰসমূহ - Codelite Benefits & Uses in Assamese- Codelite ar laabh aaru byavaharsamuh\nCodelite ৰ পালি আৰু সেয়া কেনেদৰে ল'ব - Codelite Dosage & How to Take in Assamese - Codelite ar paali aaru xeya kenedore lobo\nCodelite ৰ পাৰ্শ্চক্ৰিয়াসমূহ - Codelite Side Effects in Assamese- Codelite ar parshwakriyasamuh\nCodelite সংক্ৰান্ত সতৰ্কতাবাণীসমূহ - Codelite Related Warnings in Assamese- Codelite xonkranta xatarkatabanisamuh\nঅইন দৰৱৰ সৈতে Codeliteৰ গুৰুতৰ ক্ৰিয়া-প্ৰতিক্ৰিয়া - Severe Interaction of Codelite with Other Drugs in Assamese- Oinor xoite Codelite ar gurutor kriya-pratikriya\nCodelite মতভেদসমূহ - Codelite Contraindications in Assamese- Codelite nishedhsamuh\nCodelite ৰ বিষয়ে সততে সোধা প্ৰশ্নসমূহ - Frequently asked Questions about Codelite in Assamese- Codelite ar bikhoye satate xodha prashnasamuh\nখাদ্য আৰু মদৰ সৈতে Codelite ক্ৰিয়া-প্ৰতিক্ৰিয়া - Codelite Interactions with Food and Alcohol in Assamese- khadya aaru modor xoite Codelite kriya-pratikriya\nCodelite ৰ লাভ আৰু ব্যৱহাৰসমূহ - Codelite Benefits & Uses in Assamese - Codelite ar laabh aaru byavaharsamuh\nCodelite তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCodelite-ৰ উপাদানসমূহ - Codelite Active Ingredients in Assamese - Codelite-ar upadaansamuh\nCodelite ৰ পাৰ্শ্চক্ৰিয়াসমূহ - Codelite Side Effects in Assamese - Codelite ar parshwakriyasamuh\nগৱেষণাৰ ভিত্তিত, Codelite ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCodelite সংক্ৰান্ত সতৰ্কতাবাণীসমূহ - Codelite Related Warnings in Assamese - Codelite xonkranta xatarkatabanisamuh\nCodelite-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Codeliteএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Codelite পুনৰাই গ্ৰহণ নকৰিব।\nCodelite-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nCodelite এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Codelite গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Codelite কি প্ৰভাৱ দেখা গৈছে?\nCodeliteৰ বৃক্ক ৰ ওপৰত মৃদু পাৰ্শ্ব-প্ৰতিক্ৰিয়া আছে।\nযকৃতত Codelite কি প্ৰভাৱ দেখা গৈছে?\nCodeliteৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Codelite ৰ কি প্ৰভাৱ দেখা গৈছে?\nCodeliteৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Codeliteৰ গুৰুতৰ ক্ৰিয়া-প্ৰতিক্ৰিয়া - Severe Interaction of Codelite with Other Drugs in Assamese - Oinor xoite Codelite ar gurutor kriya-pratikriya\nCodelite তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCodelite মতভেদসমূহ - Codelite Contraindications in Assamese - Codelite nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Codelite লোৱা অনুচিত যাতে -\nCodelite ৰ বিষয়ে সততে সোধা প্ৰশ্নসমূহ - Frequently asked Questions about Codelite in Assamese - Codelite ar bikhoye satate xodha prashnasamuh\nএই Codelite-এ অভ্য়াস বা নিচাৰ সৃষ্টি কৰে নেকি?\nহয়, Codeliteসেৱনৰ এটা অভ্যাস গঢ় লৈ উঠিব পাৰে। এয়া লোৱাৰ আগেয়ে ডাক্তৰৰ সৈতে কথা পাতক।\nআপুনি Codelite লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, চিকিত্সা পৰামৰ্শ অনুসাৰেহে Codelite লওক।\nমানসিক ৰোগৰ চিকিত্সাৰ বাবে Codelite লৈ কোনো লাভ নাই।\nখাদ্য আৰু মদৰ সৈতে Codelite ক্ৰিয়া-প্ৰতিক্ৰিয়া - Codelite Interactions with Food and Alcohol in Assamese - khadya aaru modor xoite Codelite kriya-pratikriya\nখাদ্য আৰু Codeliteৰ ক্ৰিয়া-প্ৰতিক্ৰিয়া\nখাদ্যৰ সৈতে Codelite লোৱাটোৱে একো সমস্যাৰ সৃষ্টি নকৰে।\nমদ আৰু Codeliteৰ মাজৰ প্ৰতিক্ৰিয়া\nCodeliteৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।


November 2018 – Page2– ফটাঢোল\nঅথনিৰ পৰা কথা পকাই পকাই মানুহজনে মূৰটোৱেই নষ্ট কৰি পেলাইছে৷ কি দৰকাৰ আছিল আহোঁতে হাঁহিটো মাৰি মিঠাকৈ মাতষাৰ লগাবলৈ? এনেকুৱা কামোৰ মানুহ বুলি একেবাৰেই ভবা নাছিলোঁ৷ লাহে লাহে মোৰ খং উঠি আহিবলৈ ধৰিলে৷ এসপ্তাহমান ঘৰতেই আছিলোঁ৷ অহাৰ সময়ত মায়ে আটোমটোকাৰিকৈ কিছুমান বস্তু মোনা এটাত ভৰাই দিলে৷ এই এসপ্তাহ ঘৰত দকচি খোৱা আৰু শোৱাৰ বাহিৰে একোৱেই কৰা নাই৷ ৰে’লখনৰ খালী দবাটোত আৰামত বহি আহি থাকোঁতেই অনুভৱ কৰিলোঁ যে পেটটো গোমোঠা মাৰি ধৰাৰ লগতে কুৰুং কাৰাং কৰিবলৈ ধৰিছে৷ এনেতে লগৰ এটাই ফোন\nNovember 1, 2018 কাৰ্টুন\t4 Comments\nচৰকাৰে ঘোষণা কৰিলে যে এইবাৰ আমি অধিক শস্য উৎপাদন কৰিম আৰু বছৰটোৰ ভিতৰতে স্বনিৰ্ভৰশীল হৈ উঠিম। দ্বিতীয় দিনাই কাগজ কল এটাক দহ লাখ কাগজ তৈয়াৰ কৰিবলৈ অৰ্ডাৰ দিলে। যেতিয়া কাগজবোৰ আহিল, তেতিয়াই সেইবোৰৰ এটা ফাইল বনোৱা হ’ল। তুৰন্তে ফাইলটো প্ৰধানমন্ত্ৰীৰ কাৰ্য্যায়লৰ পৰা খাদ্য বিভাগলৈ পঠিয়াই দিয়া হ’ল। খাদ্য বিভাগে ফাইলটোৰ পৰা কিমানমান শস্য উৎপাদন হ’ব তাৰ এটা হিচাপ নিকাচ কৰি তাক বিত্ত বিভাগলৈ পঠিয়াই দিলে। বিত্ত বিভাগে ফাইলটোৰ বাজেট তৈয়াৰ কৰি কৃষি বিভাগলৈ পঠিয়াই দিলে। বিদ্যুৎ বিভাগে তাত বিদ্যুৎ সংযোগ\nবিহুৰ ফিটা কাটা – ড° ঘনশ্যাম ডেকা\nকলেজত পঢ়ি থকাৰে কথা৷ গাঁৱৰে মহাজনে বিহুত টকা এহেজাৰ দিলে আৰু ক’লে বিহুৰ ফিটা মইহে কাটিম৷ আমি ল’ৰা মখাই হয়ভৰ দিওঁ৷ টকা হেজাৰ শ্মশানৰ কাষৰ বানেশ্বৰৰ পঁজাত পাৰ্টি কৰি উৰুৱাই দিলোঁ টিলিকতে৷ বিহুৰ দিনা সন্ধিয়া যেতিয়া বিহু ফাংছন উদ্বোধনী হ’বৰ হয় তেতিয়াহে লেঠা লাগিল৷ মহাজনৰ বাবে ৰঙা ফিটা অনাই নহ’ল৷ এইফালে তেলীয়া সাৰেং যেন হৈ মহাজন আহি মঞ্চৰ প্ৰথম শাৰীতে বহি আছিল৷ আমি প্ৰথমবাৰৰ বাবে বিহু পাতিছিলোঁ৷ বিহু মানে কোনো ইচপিচেল আৰ্টিষ্ট নাই৷ আমাৰ গাঁৱৰে শিল্পী, আৰু আমাৰ গাঁৱৰে দৰ্শক৷\nদেৱালখনত মানুহজনে ছবি এখন আঁকি ৰাখিছিল চক পেঞ্চিলেৰে। ছবিখনৰ তলতে মানুহজনক দেখোঁ প্ৰায়ে। কেতিয়াবা অলপ সময়ৰ বাবে, কেতিয়াবা গোটেই দিনে নিশা সেই দেৱালখনৰ তলতে দেখা পাওঁ।সৰু চহৰখনৰ মুখ্য চাৰিআলিটোৰ এটা চুকত থকা সেই বিশেষ শ্বহীদ বেদীটোৰ আশে পাশেই মানুহজনক দেখা পাওঁ। চলন-ফুৰণ, পিন্ধন-উৰণৰ ফালৰ পৰা মানুহজনক সম্পূৰ্ণ বলীয়া যেন নালাগিলেও মাত এষাৰ লগালেই গম পোৱা যায় যে মানুহজন মানসিক ভাৰসাম্যহীন। মানুহজনে প্ৰায়ে হাতত কেইডালমান চক পেঞ্চিল লৈ আহি দেৱালত আঁকি থোৱা ছবিখনৰ ৰেখাবোৰত অংকন কৰে। চাৰিআলিটোৱেদি ৰঙা লাইট থকা গাড়ীৰ\nবাপি – ৰাজীৱ শৰ্মা\nস্থান: ডিব্ৰুগড় বিশ্ববিদ্যালয়ৰ বিখ্যাত চেনীআলি৷ ১৯৯৭ চনৰ এটা উজ্জ্বল ৰাতিপুৱা। দীঘলা গাঁৱৰ ব্যক্তিগত মেছৰ পৰা ৰসায়ন বিজ্ঞান বিভাগলৈ বিশ্ববিদ্যালয়ৰ বিখ্যাত চেনীআলিয়েদি খৰধৰকৈ গৈ আছোঁ। চেনীআলি, নামটো শুনিলেই গা-মন ৰাইজাঁই কৰে। তাতে চৌবিশ বছৰীয়া ভৰ ডেকা বয়স, প্ৰেমত হাবু-ডুবু খোৱাৰ বয়স। তেতিয়ালৈ মোৰ লগৰ কেইবাটাৰো প্ৰেম তুংগত। ক’তো জীণ যাব নোৱাৰা আমি কেইটামানেহে তেতিয়াও প্ৰেম বিহীন জীৱন কটাইছোঁ। সেয়ে, হকে-বিহকে এই চেনীআলিত বিচৰণ কৰোঁ। উদ্দেশ্য, কিজানি কিবা এটা হয়েই! সেইদিনা বিভাগলৈ বুলি চেনীআলিত সোমাওঁতেই এজাক ছোৱালী জুমবান্ধি বিপৰীত দিশৰ পৰা আহি\nNovember 1, 2018 আপদীয়া পদ্য\t2 Comments\n(১) সাপ ধৰক বুলি বাজীকৰ আনিলোঁ, বাজীকৰে আনিলে নেউল, ফাৰ্মৰ দিম আৰু বিদেশৰ ভুচীৰে সাজিব ইটাৰ দেউল৷ বাপু মোক নালাগে এইখন আজৰি পালে দি দে বেৰাখন৷ আলহীয়ে চৰাঘৰৰ মাটি খুজিলে নিসিজে বটুৱাৰ চাউল৷ (২) পাতিহাঁহে বিলত চৰি বুজিলে আন্তৰ্জাতিক বেথা, কাণ পাতি দুখৰ কাহিনী ফিউজ উৰা মেথা৷ দেহী ঐ আহ আহ (পাম ময়ো বাহ বাহ ) নিজে তিতা গড়ালত শুই পেলিকানলৈ কেথা ৷ ☆★☆★☆\nNovember 1, 2018 দৈনন্দিন\t3 Comments\nদুৰ্গা পূজাৰ সাংস্কৃতিক মঞ্চত গাহৰি – শংকৰ শৰ্মা\n‘যি পাৱ তাকে গাহৰিৰ দৰে এসোপামান খাবি আৰু ‘গেৰা শিয়াল’ৰ দৰে বিচনাখনত পৰি থাকিবি। কাম-বন নাই। পঢ়া-শুনাটো নায়েই। সংগীততে ভালকৈ লাগ। নাই, তাতো মন-কাণ নাই। এতিয়ালৈকেতো বিচনাৰ পৰা উঠিবৰে হোৱা নাই।’― মাকৰ চিৰপৰিচিত গালিখিনিয়েও কাম নিদিলে হৰিকান্তক। বিচনাতে বাগৰ সলাই আকৌ তলকা মাৰিলে সি। মাকৰ গালিবোৰ হৰিকান্তৰ বাবে অসমীয়া টিভি চেনেলবোৰৰ বাতৰিৰ দৰে। মাকৰ একেখিনি কথাকে দিনটোত চাৰিবাৰমান শুনিব লগা হয়। গালি পৰা বাবে খং নুঠে হৰিকান্তৰ, কিন্তু একেখিনি কথাকে দিনটোত বলকি থকা বাবে খং উঠে তাৰ। টিভি হোৱা হ’লে\nNovember 1, 2018 লটিঘটি\t7 Comments\nটকা দুহেজাৰ – হেমন্ত কাকতি\nনব্বৈৰ দশকৰ কাহিনী৷ মই তেতিয়া বৰাক ভেলীৰ পাঞ্চগ্ৰামত কৰ্মৰত৷ সেই সময়ত এটিএম অসমলৈ অহাই নাই৷ বেঙ্কলৈ গৈ লাইন ধৰি পইছা উলিয়াব লাগে৷ লাইফ ইনচিউৰেঞ্চৰ বছৰেকীয়া প্ৰিমিয়াম এটা দিবলৈ বেঙ্কৰপৰা উলিয়াই আনিছিলো দুহেজাৰ টকা৷ কাউণ্টাৰৰপৰা উলিয়াই অনা গৰম গৰম এশটকীয়া নোটকেইখন গণি গণিয়েই পাঞ্চগ্ৰাম চেণ্ট্ৰেল বেঙ্কৰ চিৰিয়েদি ফাৰ্ষ্ট ফ্ল’ৰৰপৰা তললৈ নামি আহিছোঁ৷ তেতিয়াৰ এশটকীয়া মানে আজিৰ হাজাৰটকীয়াৰ সমান বুলি ধৰকচোন৷ খমখমীয়া নোটকেইখন হাতত আৰু গোন্ধটো নাকত লাগিয়েই আছিল৷ “আৰে কাকতি দেখোন! ভাল নে? বাপৰে! আপোনাক যেন ভগৱানেহে পঠিয়াইছে মোৰ ওচৰলৈ!” –\nঅসমীয়া ভাষাৰ বিলৈ – সুৰেন গোস্বামী\nঅসমীয়া ভাষা সংকটত পৰিছে, সকলোৰে মুখে মুখে। ইয়াৰ বাবে আক্ষেপ, হতাশা যথেষ্ট দেখা গৈছে। ইয়াৰ লগে লগে আনৰ গালৈ বোকা ছটিয়াই নিজৰ দোষ ঢাকি ৰখাৰ প্ৰচেষ্টাও কম নহয়। বিশেষকৈ ” ইংৰাজী মাধ্যমৰ বিদ্যালয়ৰ প্ৰাচুৰ্য্য, নানান ভাষা-ভাষী লোকৰ আগমণ, ৰাজ্যভাষা প্ৰয়োগ কৰাত চৰকাৰী অৱহেলা, বৰ বৰ লোকে নিজৰ ল’ৰা-ছোৱালীক অসমীয়া মাধ্যমত নপঢ়োৱা”– ইত্যাদি আক্ষেপ আৰু হতাশাজড়িত কথাই বেছি প্ৰাধান্য লাভ কৰি আছে। ওপৰত উল্লেখ কৰা কাৰণবোৰ নোহোৱা বুলি ক’ব নোৱাৰি। কিন্তু তাৰ লগত আছে আমি অসমীয়াৰ নিজৰ প্ৰতি সচেতনতা নাই। আমি


সাক্ষাৎকাৰ : জেৰিফা ৱাহিদ – (সাক্ষাৎ গ্ৰহণ : ফাৰ্ণাজ নাৰ্গিচ দুৱৰা) - মুক্ত চিন্তা\nসাক্ষাৎকাৰ : জেৰিফা ৱাহিদ – (সাক্ষাৎ গ্ৰহণ : ফাৰ্ণাজ নাৰ্গিচ দুৱৰা)\nঅতিথি সম্পাদকৰ চ'ৰা চতুৰ্থ সংখ্যা (দ্বিতীয় বছৰ) তৃতীয় সংখ্যা (দ্বিতীয় বছৰ)\n* অভিনয়ৰ প্ৰতি কেনেদৰে আকৰ্ষিত হ'ল?\n: অভিনয়ৰ প্ৰতি আগতে কেতিয়াও আকৰ্ষিত হোৱা নাছিলোঁ। সময়বোৰ ঘড়ীৰ কাটা মতে চলা নাছিল। সেইবাবেই ভাল নাপাইছিলোঁ। কিন্তু বিজু ফুকনক যিদিনা লগ পাইছিলোঁ তেওঁ মোক খুব অনুপ্ৰেৰণা দিছিল। কৈছিল - 'তুমি এটা সময়ত বৰ ডাঙৰ অভিনেত্ৰী হ'বা।' মই প্ৰথম শিশু অভিনেত্ৰীৰূপে 'অভিমান' ছবিত আত্মপ্ৰকাশ কৰিছিলোঁ। তাৰ পাছত ক'ত, কেনেদৰে অভিনয়ৰ নিচা হৈ গ'ল মই নিজেই গম নাপালোঁ।\n* পেছাত আপুনি এগৰাকী অধিবক্তা। ওকালতি আৰু অভিনয় দুয়োটা পথ একেই নোহোৱা সত্ত্বেও কেনেদৰে 'মেনেজ' কৰে?\n: আচল কথাটো হ'ল দুয়োটা একেলগে কৰি থাকিলে এটাও 'দেওবাৰ' হাতত নাথাকে। এটাও ছুটী নাপাওঁ। প্ৰতিটো দিন পাৰ হয় কাম আৰু কাম কৰি। কিন্তু কামৰ মাজত জীয়াই থকাটোও মই এক বিশেষ আশীৰ্বাদ বুলিয়েই ভাবো। এটা 'প্ৰফেছন'ত ব্যস্ত হৈ থাকিলে আনটোক 'মিছ' কৰোঁ।\n* বোলছবিৰ লগতে ভ্ৰাম্যমাণৰ জগতখনতো আপুনি সমানেই খোজ থৈছে। এই দুয়োখন জগতৰ মাজত কিবা পাৰ্থক্য বিচাৰি পায় নেকি?\n: নিশ্চয় বিচাৰি পাওঁ। আচলতে mobile theatre, মানে ভ্ৰাম্যমাণৰ জগতখন সম্পূৰ্ণ বেলেগ বুলি মই কওঁ। বোলছবি বা চিনেমাৰ যিটো অভিনয় শৈলী সেয়া সম্পূৰ্ণ natural, আগতে অলপ acting type অভিনয় কৰিছিল, কিন্তু এতিয়া সেইটো নহয়। এতিয়া যিটো characterঅত এজন অভিনেতা অথবা অভিনেত্ৰীয়ে অভিনয় কৰিব, সেয়া যদি হৃদয়ংগম কৰিব নোৱাৰে তেন্তে অভিনয় কৰিব নোৱাৰে। মেকানিকেল এক্টিঙৰ স্থান নাই, আৰু তেনেদৰে অভিনয় কৰিলেও ধৰা পৰে। লগতে দৰ্শকেও তেনে অভিনয় আদৰি নলয়। কিন্তু ভ্ৰাম্যমাণ সম্পূৰ্ণ বেলেগ। ভ্ৰাম্যমাণত যেতিয়া দুখন ডাঙৰ মঞ্চত দুটা Floor Mikeএৰে নিজৰ নিজৰ ৰোল প্লে কৰিব লগা হয়, তেতিয়া প্ৰতিগৰাকী অভিনেতাই নিজৰ অভিনয় ফুটাই তুলিবলৈ অভিনয়ৰ লগতে নিজৰ কণ্ঠও loud হ'ব লাগিব। ভ্ৰাম্যমাণৰ আগশাৰীৰপৰা গেলাৰিৰ দৰ্শকে বুজি পোৱাকৈ তেওঁ যেতিয়া loud voiceঅত অভিনয় কৰে তেতিয়া কণ্ঠৰ লগতে শৰীৰৰ বিভিন্ন অংগশৈলীয়ে সমানেই কাম কৰিব লগা হয়। ফলস্বৰূপে অভিনয় হৈ পৰে শাৰীৰিক। মাইকটো আগত লৈ অভিনয় কৰোঁতে অভিনেতা-অভিনেত্ৰীয়ে যেতিয়া 'মা মই তোমাক ভাল পাওঁ' বুলি কয়, তেতিয়া তেওঁ, উচ্চ কণ্ঠৰ লগতে অংগী-ভংগীৰো দৰকাৰ হয়। সেইখিনি অবিহনে গেলেৰিৰ দৰ্শকে তেওঁৰ অভিনয় বুজি নাপাব। এটা Floor mikeএ গোটেই অভিনয় শৈলীটো ধৰি ৰাখে।\n*২০০২ চনত 'অগ্নিসাক্ষী' চিনেমাখনৰ বাবে শ্ৰেষ্ঠা অভিনেত্ৰী সন্মান লাভ কৰে। সেই চিনেমাখনক জীৱনৰ অন্য এক টাৰ্নিং পইন্ট বুলি ক'ব খোজে নেকি?\n: মই কিছুমান বস্তু আশা নকৰোঁ যদিও সেই একেই চনতে বেলেগ এখন চিনেমাৰ বাবেহে আশা কৰি আছিলোঁ ৷ 'অগ্নিসাক্ষী'ৰ চৰিত্ৰটো সৰু মৰমলগা ৷ কিন্তু সময়ত বয়স কম আছিল বাবে মই চৰিত্ৰটো কিমান দূৰ ফুটাই তুলিব পাৰিছিলোঁ সেয়া মোতকৈ দৰ্শকেহে বেছি ভালদৰে জানিব ৷ সেইবাবেই মোৰ সেই বঁটাটোৰ একমাত্ৰ গৰাকী মই নহয় ৷ চিনেমাখনৰ গোটেই "Team"টো, লগতে একেষাৰতে 'টাৰ্নিং পইন্ট' বুলিও মই এইবাবেই ক'ব খোজা নাই৷ নাই, 'বটা' পোৱা বা নোপোৱা ডাঙৰ কথা নহয়, মই অভিনয় কৰি আছোঁ ৷ অভিনয় মোৰ 'হবি' নহয়, অভিনয় খুব 'serious thing' মোৰ বাবে ৷ 'অগ্নিসাক্ষী' মোৰ প্ৰিয় চিনেমা ঠিক ৷\n*'নায়ক', 'গুণ-গুণ গানে গানে','কাদম্বৰী', 'অহিৰ ভৈৰৱ', 'তুমি মোৰ মাথোঁ মোৰ', 'প্ৰেম গীত', ' এইবোৰৰ আপোনাৰ অন্যতম সফল ছবি ৷ এই চিনেমাবোৰৰ সফলতাৰ সেই বিশেষ কাৰণটো কি?\n: সৌভাগ্যক্ৰমে এই গোটেইকেইখন চিনেমাৰ শক্তিশালী দিশটো আছিল কাহিনী আৰু চিত্ৰনাট্য ৷ লগতে, পৰিচালকসকল। বিশেষকৈ পৰিচালক বিদ্যুৎ চক্ৰৱৰ্তীৰ কথা ক'ব বিচাৰিছো। তেওঁৰ চিনেমা নিৰ্মাণ শৈলীটোক প্ৰকৃতাৰ্থত 'চিনেমা' বুলি ক'ব পাৰি। অতি নিপুণ। লগতে পৰিচালক ৰাজীৱ ভট্টাচাৰ্য, মুনীন বৰুৱা, মঞ্জু বৰা ইত্যাদিৰ নামো ল'ব লাগিব। তেওঁলোকে প্ৰকৃতাৰ্থত জানিছিল চিনেমা কি।\n* ২০১৪ চনত বিদ্যুৎ চক্ৰৱৰ্তী পৰিচালিত 'দুৱাৰ'ত প্ৰথম ফিল্মফেয়াৰ এৱাৰ্ড, শ্ৰেষ্ঠা অভিনেত্ৰীৰ খিতাপ পায়। সেই চিনেমাখনৰ প্ৰিয় 'ডায়লগ'?\n: তাতে এটা 'ডায়লগ' বৰ সুন্দৰ আছিল। তাত মনোৰোগ বিশেষজ্ঞৰ সন্মুখত নিজৰ স্বামীৰ কথা পত্নীয়ে বৰ্ণনা কৰিব লগা হৈছিল। য'ত নায়িকাৰ স্বামী মানে দ্বিজেন আৰু নায়িকা মানে মোৰ এখন সুখৰ সংসাৰ। আমি একমাত্ৰ সন্তানক লৈ ফুৰোঁ। ৰবীন্দ্ৰ ভৱনত নাটক চাওঁ। মুঠৰ ওপৰত ক'তো খোকোজা নলগা এখন সুখৰ সংখাৰ ৷ কিন্তু লাহে লাহে যেন দ্বিজেন মোৰপৰা আঁতৰি গৈছে ৷ দিন যোৱাৰ লগে লগে দ্বিজেন যেন সলনি হৈ গৈছে ৷ সেই দিনকেইটা মনত পেলাই সেই স্মৃতি মই মনোৰোগ বিশেষঞ্জৰ ওচৰত বৰ্ণনা কৰিব লাগে ৷ বিদ্যুৎ দাই বিচাৰিছিল সেই ছিনটোত মই চকু টিপ নমৰাকৈ মোৰ অতীত ৰোমন্থন কৰাটো ৷ চকুপানী নিজে নিজেই নিগৰি পৰাটো ৷ সেইটো আছিল কাম৷ তেওঁ বিচৰা ধৰণেই মই 'shot'টো দিব পাৰিছিলোঁ ৷ এগৰাকী অভিনেত্ৰী হিচাপে সেয়াও যেন মই মনেৰে জুমি চাইছিলোঁ ৷ অভিনেত্ৰী হিচাপে মই ছিনটো খুব challenging আছিল ৷\n*2016 ভাস্কৰ হাজৰিকা পৰিচালিত 'কথানদী'য়ে দৰ্শকক বাৰুকৈয়ে আপ্লুত কৰে ৷ 'কথানদী' সম্পৰ্কে কিবা অলপ ক'ব নেকি?\n: 'কথানদী' সম্পৰ্কে বহুত কথা ক'বলৈ থাকে। প্ৰথমবাৰৰ বাবে পৰিচালক হিচাপে ভাস্কৰ হাজৰিকাৰ চিনেমা। খুব ভাল 'টিম ৱৰ্ক', খুব শক্তিশালী স্ক্ৰিপ্ট। গোটেইকেইজন অভিনেতা-অভিনেত্ৰীয়ে, আদিল হুছেইনৰপৰা কপিল বৰালৈকে সকলোৱে খুব সাংঘাতিক অভিনয় কৰিছে। কাচভী শৰ্মাৰ অভিনয় শলাগিবলগীয়া। প্ৰথমবাৰ অভিনয় কৰি তেওঁ দৰ্শকক 'তেজীমলা' হৈ যি দেখুৱালে, সেয়া মানিব লগীয়া। যেন এখন Institution। মোৰ শিকিব লগা যেন বহুত আছে। বিশেষকৈ সীমা বিশ্বাস বাইদেউক মই ধন্যবাদ দিব খোজোঁ। তেওঁ Workshop এটা কৰিলে অভিনয়ৰ ওপৰত, যি আমাক বাৰুকৈয়ে সহায় কৰিছিল। এইখন দ্বিতীয়খন ভাৰতীয় চিনেমা, যিখনে 'পোশান'ত Post production grantএৰে সন্মানিত হৈছে।\n* প্ৰিয় পৰিচালক?\n: বিদ্যুৎ চক্ৰৱৰ্তী। লগতে ৰজনী বসুমতাৰীৰ নামটোও উল্লেখ কৰিবলৈ ভাল পাম, যি মোক খুব বিশ্বাস কৰি 'ৰাগ'ৰ চৰিত্ৰটো দিছিল। তেওঁ মোক যিধৰণৰ মৰম আৰু বিশ্বাসেৰে শিকাইছিল সেয়া মই কেতিয়াও পাহৰিব নোৱাৰিম। মঞ্জু বৰাকো মই সাংঘাতিক ভাল পাওঁ। লগতে ল'ব বিচাৰিম মোৰ অন্যতম প্ৰিয় পৰিচালক জাহ্নু বৰুৱাৰ নাম।\n* আপোনাক 'বাৰ্বি ডল' বুলি কয় অভিনয় জগতখনত। কেনেকুৱা অনুভৱ হয়? কোনোবা অভিনেত্ৰী ঈৰ্ষান্বিত হয় নেকি?\n: মই আচলতে নাজানো, কিয় মোক এই খিতাপটো দি থৈছে। কিন্তু মোৰ ভাল লাগে। মই খুব উৎফুল্লিত হওঁ। খুব অনুপ্ৰেৰণা জগায়। আজিলৈ মই জনাত তেনেকুৱাকৈ কোনো ঈৰ্ষান্বিত হোৱা নাই। কিন্তু এই খিতাপটো মোৰ কাৰণে এটা আশীৰ্বাদ।\n* প্ৰিয় সহ অভিনেতা/ অভিনেত্ৰী?\n: কপিল বৰাৰ লগত মই বহুত কাম একেলগে কৰিছিলো। খুব ভাল অভিনেতা তেওঁ। ব্যক্তিগত জীৱনত অৱশ্যে আমি দুয়োৰে সম্পৰ্ক বৰ এটা ভাল নহয়। আমি খুব তৰ্কও কৰোঁ। কিন্তু professionally মই প্ৰিয় সহ অভিনেতা বুলি কপিল বৰাৰ নাম ল'বলৈ ভাল পাম।\nসহ অভিনেত্ৰী বুলিলে নতুন চামৰ আশা বৰদলৈ। তেওঁ খুব ভাল অভিনয় কৰে, লগতে তেওঁ সময়মতে কাম কৰিবও জানে। আৰু বহুতো আছে।\n* যদি অভিনেত্ৰী নহ'লহেঁতেন?\n: ওকালতি কৰিলোঁহেঁতেন। লগতে আৰু এটা ইচ্ছাও আছে। সৰুৰেপৰাই শিক্ষয়িত্রী হোৱাৰো মোৰ মন। খুব ডাঙৰ স্কুল এখনৰ প্ৰধান শিক্ষয়িত্রী হোৱাৰ মন এতিয়াও মোৰ আছে।\n* প্রিয় বাণী?\n: When the heart desires, the universe conspires... এই কথাষাৰ মোৰ ক্ষেত্ৰত কেইবাবাৰো ফলিয়াইছে।\n* আপুনি প্ৰথম অসমীয়া চিনেমাৰ অভিনেত্ৰী, যাৰ নিজা প্ৰডাকচন হাউছ আছে, প্ৰথম আপুনিয়ে অসমীয়া চিনেমাৰ অভিনেত্ৰী হৈ, জেৰিফা ৱাহিদ প্ৰডাকচন হাউছৰ আৰম্ভণি কৰে৷ প্ৰডাকচন হাউছটোক লৈ এইবছৰৰ পৰিকল্পনা –\n: 2017 চনত সদ্যহতে আমাৰ দুখন নাটকৰ পৰিকল্প‌না আছে৷ এখন ইংৰাজী, য’ত ইংৰাজী-অসমীয়া দুয়োটা ভাষাই থাকিব৷ আৰু এখন অসমীয়া নাটক৷ ইংৰাজী নাটকখনৰ অসমীয়া নামটো এতিয়াও ঠিক কৰা নাই৷ অসমীয়াখন হ’ল শূদ্ৰকৰ 'মৃচ্ছকটিক’, লগতে খুউব সোনকালে নতুন চিনেমাৰ কামো আৰম্ভ কৰিম৷ এই চলিত বছৰটোতে৷\nNo Comments : "সাক্ষাৎকাৰ : জেৰিফা ৱাহিদ – (সাক্ষাৎ গ্ৰহণ : ফাৰ্ণাজ নাৰ্গিচ দুৱৰা)"


Home CURRENT ISSUES DR-BHUPEN-SAIKIA ডাঃ ভূপেন শইকীয়া সাম্প্ৰতিক প্ৰসংগ সাময়িক প্ৰসংগ\nxukhdukh.com May 25, 2015 CURRENT ISSUES, DR-BHUPEN-SAIKIA, ডাঃ ভূপেন শইকীয়া, সাম্প্ৰতিক প্ৰসংগ,\nআপোনজনৰ বিয়োগ, সংবাদ মাধ্যম আৰু চিকিৎসকৰ ভূমিকা\nলোকবাদ্যৰ প্ৰতিভাবান শিল্পী প্ৰসেন বৰাই ৫২ বছৰ বয়সতেই অকালতে নশ্বৰ দেহা ত্যাগ কৰিবলগীয়া হোৱাটো অত্যন্ত বেদনাদায়ক৷ তেওঁ জীৱিত থাকিলে অসমৰ সাংস্কৃতিক জগতখনলৈ আৰু অৰিহনা নিশ্চিতভাবে আগবঢ়ালেহেতেন৷ ঢোলৰ আন এজন ওজা শিল্পী সোমনাথ বৰাৰ বিবৃতিৰ পৰা প্ৰসেন বৰাৰ প্ৰতিভাৰ উত্থানৰ বিষয়ে অসমৰ ৰাইজে বিতংকৈ অৱগত হৈছে নিশ্চয়৷\nএনে কি দূৰাৰোগ্য ৰোগত আক্ৰান্ত হৈছিলনো শিল্পীজন ? 'অসমীয়া প্ৰতিদিন' বাতৰি কাকতত পঢ়ামতে ১৭মে দেওবাৰে প্ৰসেন বৰাই বাথৰুমত পিছলি পৰি মূৰত আৰু আঁঠুত আঘাত পায়৷ সেইদিনাই হায়াত হস্পিতেলত মূৰত দহটা আৰু আঁঠুত চাৰিটা চিলাই দি চিকিৎসকে বৰাক ঘৰলৈ আহিবলৈ দিয়ে৷ ২০মেৰ দিনা আঁঠুৰ আঘাতে জটিল ৰূপ লয় আৰু বাওঁ ভৰিখন ফুলিবলৈ ধৰে৷ সন্ধিয়া ৫বজাত নেমকেয়াৰ হস্পিতেলত নিয়াত তাত অস্ট্ৰোপচাৰ কৰা হয়৷ অসুখ গুৰুতৰ দেখি প্ৰসেন বৰাক চিকিৎসকে আইচিইউত ভৰ্তি কৰাৰ পৰামৰ্শ দিয়ে৷ কিন্তু নেমকেয়াৰত আইচিইউত খালি চিট নথকাত গুৱাহাটী মেডিকেল কলেজলৈ ৰাতি ৯টা বজাত স্থানান্তৰ কৰা হয় আৰু কেজুৱেলিটি ৱাৰ্ডতে নিশা ১২-১৫ত তেওঁৰ দেহাবসান ঘটে৷ মেডিকেল কলেজত চিকিৎসকে পৰিয়ালৰ লোকক ৰোগী গুৰতৰভাবে চেপ্তিচেমিয়াত আক্ৰান্ত বুলি অৱগত কৰে৷ তিনিঘন্টাৰ জীৱন -মৰণৰ যুঁজত শিল্পী বৰাৰ এই বিয়োগত নিশ্চিতভাবে সকলোৱে মৰ্মাহত হৈছে৷ চিকিৎসকসকলে হয়তো চিট খালি নথকাত আইচিইউলৈ স্থানান্তৰ কৰিবলৈ সক্ষম নহলেও ৰোগীয়ে চিকিৎসা নোপোৱাকৈ পৰি থাকিল কথাটো অবিশ্বাস্য৷ কি কাৰণে সময়মতে খৰতকীয়াকৈ জীৱন ৰক্ষাকাৰী ৰক্তৰ যোগাৰ নহ'ল তাৰ অনুসন্ধানৰ প্ৰয়োজন৷\nবাইশ হেজাৰটকীয়া মেৰুপেনাম (?) জাতীয় বেজী চেপ্তিক শ্বকত দিয়ে। গতিকে চিকিৎসকে (জুনিয়ৰ হলেও) সঠিক দিশতেই আগবাঢ়িছিল বুলিয়ে ধাৰণা হয়৷ ৰাতি ইমাৰজেঞ্চীৰ দায়িত্বত থকা কোনো অধ্যাপকে এই হেন চিৰিয়াচ ৰোগীক চাবলৈ এবাৰলৈ হলেও ভুমুকি মাৰিছিলনে নাই সেই বিষয়ে ৰাইজে অৱগত হোৱা নাই৷ ২১তাৰিখে পুৱাৰ টি ভি চেনেলৰ একপক্ষীয় বাতৰিত আমি হতভম্ব হলোঁ৷ এই অকাল মৃত্যুৰ সকলো দোষ জুনিয়ৰ চিকিৎসকৰ গাত জাপি দিয়া হ'ল৷ আপোনজনৰ, তাতে এজন লোকপ্ৰিয় শিল্পীৰ আকস্মিক বিয়োগত পৰিয়াল পৰিজন আবেগিক হোৱাটো একো অস্বাভাবিক কথা নহয়৷ কিন্তু প্ৰকৃত সত্য আৰু পৰিস্থিতিৰ অনুধাৱন নকৰাকৈ বাদানুবাদত লিপ্ত হোৱাটো সঠিক বুলিব নোৱাৰি৷\nকোনোবাই কৈছেই এখন হাতে হাত চাপৰি নাবাজে৷ পৰিতাপৰ কথা চেনেলকেইটাই সত্যৰ অনুসন্ধান নকৰাকৈ জ্বলা জুইত ঘিউ ঢালিলে৷ ইয়াৰ ফলত সেই বিশিষ্ট ব্যক্তিজনক পৰোক্ষভাবে হলেও অনাদৰ প্ৰদৰ্শন কৰা হ'ল বুলি আমাৰ ব্যক্তিগত ধাৰণা৷ এই হেন বিশাল আৰু প্ৰচুৰ ভবিষৎতৰ সম্ভাৱনা থকা শিল্পীৰ অকাল বিয়োগত হোৱা অসমীয়া জাতিৰ ক্ষতিৰ তুলনাত চিকিৎসকৰ তথাকথিত অবহেলাক অধিক গুৰুত্ব দিয়াটো সাংবাদিকতাৰ দিশৰ পৰা অশুভ আচৰণ নহয় জানো ?\nআজি চিকিৎসকৰ ওপৰত আক্ৰমন, চিকিৎসালয়ৰ আচবাব পত্ৰৰ ক্ষতিসাধন আদি ঘটনা দিনক দিনে বাঢ়ি যোৱাৰ অন্তৰালত এটা পক্ষৰ উচনিমূলক বিবৃতি বা প্ৰচাৰো হয়তো কিছু পৰিমানে জগৰীয়া৷ কোনোবাই ভাবিব পাৰে এজন চিকিৎসকে নিজৰ গোষ্ঠীৰ পক্ষত ঠিয় দিবই৷ কিন্তু প্ৰকৃত কথা সেইটো নহয়৷ মই আতৰৰ পৰাই এক নিৰপেক্ষ বিশ্লেষণৰ প্ৰয়াসহে কৰিছোঁ৷\nএইটো সঁচা কথা ডাক্তৰসকল সমালোচনাৰ উৰ্ধত কেতিয়াও নহয়৷ ভাল বেয়া সমাজৰ সকলো লোকৰ মাজতেই থাকে৷ আজিকালি সহিষ্ণুতা কমি যোৱাটো যুগধৰ্মত পৰিণত হৈছে৷ ডাক্তৰ সকলো তেজ-মঙহৰ মানুহ৷ তেওঁলোকৰো আবেগ, অনুভূতি,খং ৰাগ,দুখ ভাগৰ থাকে৷একেৰাহে ১২ঘন্টা ডিউটি কৰি ক্লান্তিবোধ তেওঁলোকৰো আহে৷ ডিউটিৰ বাহিৰৰ সময়খিনিটো চিকিৎসকসকল ৰোগীৰ চিন্তাৰ পৰা কেতিয়াও মুক্ত নহয়৷ নিজৰ চিকিৎসাত এজন ৰোগী আৰোগ্য হলে এক অপ্ৰকাশ্য সুখানুভূতি তেওঁলোকৰো মনলৈ আহে৷একেদৰে যত্ন কৰিও বিফল হলে মনলৈ দুখ আৰু পৰাজয়ৰ গ্লানি চিকিৎসকৰো মনলৈ আহে৷ নানাধৰণৰ ব্যক্তিগত আৰু সাংসাৰিক চিন্তাৰ পৰা চিকিৎসক সকলো মুক্ত হব নোৱাৰে৷ তথপিও মুখত হাঁহিলৈয়ে চিকিৎসা সেৱা আগবঢ়াব লাগে৷ সকলোলৈ বিনম্ৰ অনুৰোধ চিকিৎসকসকলৰ এই দিশটোক আপোনাকে নাপাহৰিব৷\nআৰু ডাক্তৰ ভাই বন্ধু সকললৈয়ো মোৰ সবিনয় গোহাৰি - পৰিয়াল পৰিজনসকল সদায় আত্মীয়ৰ অসুখত নানাধৰণে (শাৰীৰিক,আৰ্থিক আৰু মানসিকভাবে) পৰিশ্ৰান্ত হৈ থাকে৷ যি দৰে চিকিৎসকে মনে মনে বিচাৰে এটি শলাগৰ চাঁৱনি বা এটি সমাদৰসুলভ মাত - একেদৰে ৰোগীৰ আত্মীয়ই বিচাৰে এষাৰ সহানুভূতিৰ মাত, ৰোগীৰ বাবে প্ৰয়াসৰ এটি আশ্বাস৷\nলেখকৰ ঠিকনাঃ ডোহা, কাটাৰ\nTags # CURRENT ISSUES # DR-BHUPEN-SAIKIA # ডাঃ ভূপেন শইকীয়া # সাম্প্ৰতিক প্ৰসংগ\nLabels: CURRENT ISSUES, DR-BHUPEN-SAIKIA, ডাঃ ভূপেন শইকীয়া, সাম্প্ৰতিক প্ৰসংগ


কৰৱা চৌথ, চ’চিয়েল মিডিয়া ইত্যাদি – সোণটো ৰঞ্জন বৰুৱা – ফটাঢোল\nNovember 1, 2021 দৈনন্দিন\tOne comment\nকৰৱা চৌথ, চ’চিয়েল মিডিয়া ইত্যাদি – সোণটো ৰঞ্জন বৰুৱা\nকিছু কালৰ আগৰ পৰা যমৰাজৰ মহটোৰ অৱস্থা কাতিমহীয়া এৰালৰ গৰুৰ দৰে পিঠিৰ হাড় গণিব পৰা হৈছেগৈ! নহ’বইনো কিয়, আগতে তাৰ কাম আছিল কেৱল দেৱলোকৰ মেল-মিটিংবোৰলৈ যমৰাজক অনা-নিয়া কৰা। পৃথিৱীৰ পৰা আত্মা অনা কামবোৰ যামদূতবোৰেই কৰিছিল। পিচে যেতিয়াৰে পৰা টকা দহটাৰ বাবেও মানুহে মানুহ হত্যা কৰা হ’ল তেতিয়াৰে পৰা পৰ্যাপ্ত যমদূতৰ অভাৱত যমৰাজেও আত্মা অনা- নিয়া কৰিবলৈ পৃথিৱীলৈ টাকুৰী বাব লগা অৱস্থা আহি পৰিল। লগতে পৃথিৱীৰ মানুহৰ চয়তানি বুদ্ধিত বহুতো যমদূতৰে কিনা-বেচা হৈ গ’ল। যমৰাজে কিবা এটা চক্ৰান্তৰ উমান পাই আছিল। চিত্ৰগুপ্তয়ো কেবাজনো যমদূতৰ কাম-কাজত সন্দেহ কৰিবলৈ ধৰিলে। যমদূতে অনা ভালেখিনি আত্মাৰ চিত্ৰগুপ্তৰ হিচাব মতে স্বৰ্গত স্থান পোৱাৰ যোগ্যতায়েই নাই। অথচ যমদূতে নি চিধাই স্বৰ্গৰ দুৱাৰমুখত থৈ অহা কৰিলে। আনকি সেই আত্মাবোৰৰ মানুহৰূপত থাকোঁতে কৰা ভাল-বেয়া কামৰ খতিয়ান ল’বলৈকে নিদিলে। আনহাতে চিত্ৰগুপ্তই প্ৰশ্ন কৰে বুলি যমদূতবোৰো চিত্ৰগুপ্তৰ সন্মুখতেই নহা হ’ল। সেয়ে চিত্ৰগুপ্তই নিজৰ সন্দেহ অমূলক বুলিয়েই যমৰাজক জনালে। ভালকৈ ইনভেষ্টিগেট কৰালৈকে সন্দেহযুক্ত যমদূতকেইজনক কামৰ পৰা বৰ্খাস্ত কৰা হ’ল। মৰ্ত্যত মানুহবোৰ কিদৰে ইমানকৈ ধূৰ্ত হৈ গ’ল জানিবলৈ যমৰাজে নিজেই মৰ্ত্যলৈ যাবলৈ ধৰিলে। লগতে মানুহ মৰাৰ পিছত আত্মা অনা কামটোও কৰিবলগীয়া হোৱাত যমৰাজৰ অৱস্থা তথৈবচ হৈ গৈছে। এইদৰেই অ’ভাৰটাইম কৰি কৰি যমৰাজৰ মহৰো হাঁড় ওলাই গৈছে।\nযি কি নহওক, আজিও যমৰাজে ফুল ড্ৰেছত তাৰেই পিঠিত উঠি বৰুৱাৰ আত্মাক নিবলৈ আহি বৰুৱানীৰ আগত লেণ্ড কৰিলেহি। লেণ্ড কৰিয়েই হাঃ হাঃ হাঃকৈ নিজৰ ট্ৰেডমাৰ্ক হাঁহিটো মাৰি বৰুৱানীক ক’লে,\n: তোৰ স্বামীৰ জীৱনৰ ভেলিডিটি চেচ, মই তাৰ সকলো সেৱা বন্ধ কৰিম এতিয়া। তাৰ উশাহৰ ইনকামিং একেবাৰেই বন্ধ কৰি তোক আউটিঙলৈ নিয়াৰ সকলো সেৱা চিৰদিনৰ বাবে বন্ধ কৰি দিম।\nযমৰাজৰ পূৰা বিশ্বাস আছিল যে কথাখিনি শুনাৰ লগে লগেই বৰুৱানীয়ে বুকুভঙা কান্দোনত ভাগি পৰিব। বৰুৱাক নিনিবলৈ তেওঁৰ ভৰিত পৰি বিননি জুৰিব। পিছে ই কি? বৰুৱানীয়ে দেখোন কাণত হেডফোন লগাই চকুমুদি আমেজত ‘চেইয়া জী চে আজ মে নে ব্ৰেকআপ কৰ লি’ গুণগুণাই আছে! যমৰাজে বৰুৱানীৰ একো ৰেচপঞ্চ নেদেখি এইবাৰ অলপ ডাঙৰকৈ চেইম ডাইলগ ৰিপিট কৰিলে। এইবাৰ বৰুৱানীয়ে চকু মেলি হেডফোন আঁতৰ নকৰাকৈয়ে কাষৰ ঘৰলৈ যাবলৈ ক’লে। হয়তো যমৰাজৰ ড্ৰেছ দেখি অম্বুবাচীত অহাৰ দৰে ভেশ ধৰি অহা ভিখাৰী বুলি ভাবিলে।\nযাৰ আগত চাৰা দুনিয়াই দয়া ভিক্ষা কৰে তাকেই ভিক্ষাৰী জ্ঞান কৰে, ইমান ইনচাল্ট! টেমা চুটি গ’ল যমৰাজৰ। খঙৰ ভমকত আৰু একেটানেই বৰুৱানীৰ কাণৰ লিডডাল দলিয়াই উচ্চস্বৰে নিজৰ চেইম ডাইলগৰ হেট্ৰিক কৰিলে। পৰিস্থিতিৰ গুৰুত্ব ভাবি ‘হাউ ডেয়াৰ ইউ’ কোৱাৰ আগতেই যমৰাজে নিজৰ আইকাৰ্ডখন বৰুৱানীৰ চকুৰ আগত দাঙি ডেয়াৰক ফেয়াৰলৈ সলনি কৰিবলৈ চেষ্টা কৰিলে। পিচে একোৱেই কাম নিদিলে। বৰুৱানীয়ে মেক্সী কোঁচাই যমৰাজক উভতি ধৰিলে,\n: ইউ মিন টু চে, তুমি যমৰাজ আৰু মোৰ পতিৰ আত্মাক ৰিচাৰ্জ নকৰাৰ সিদ্ধান্ত লৈ একেবাৰেই শেষ কৰি নিবলৈ আহিছা?\nযমৰাজে এই প্ৰথমবাৰৰ বাবে তেওঁক পাত্তা নিদিয়া কাৰোবাক পালে। ইমান দুঃসাহস এই নাৰীৰ, খঙত অমৰীশ পুৰীৰ ভইচত উত্তৰ দিলে,\n: চাল্লা, ভাওনা কৰি আছোঁ বুলি ভাবিছ নেকি হা? জল্দি ক, ক’ত আছে তোৰ পতি? এঠাইতেই টাইম ৱেষ্ট কৰি থাকিলে নহ’ব, কৰ’ণা চলি আছে, লটত মাল তুলিবলৈ আছে।\nশুনিব পাৰে ‘চেইয়া জী চে ব্ৰেকআপ’, কিন্তু বৰুৱানীৰো বৰুৱাৰ লগত ইমান সোনকালেই ব্ৰেকআপ কৰাৰ অক্কণো মোদ নাই। সৰুতে সাৱিত্ৰী সত্যৱানৰ কাহিনী পঢ়া মানুহ বৰুৱানী, থ’ৰে এৰি দিব বৰুৱাক নিবলৈ! বৰুৱানীয়ে আৰামত টুইষ্টৰ স্ক’প উলিয়াই যমৰাজক ওলটি ধৰিলে,\n: হে যমৰাজ, এয়া কি ধৰণৰ ন্যায়? এয়াই নেকি আপোনাৰ ন্যায় বিচাৰ? যদি মোৰ স্বামীৰ ৰিচাৰ্জ শেষ হওঁ হওঁ হৈছিলেই, তেন্তে আপোনাৰ কলচেন্টাৰৰ পৰা ৰিমাইণ্ডাৰ কিয় নিদিলে? আমাৰ ইয়াতটো মোবাইলৰ ৰিছাৰ্জ শেষ হওঁ হওঁ হ’লেই দহবাৰ মেছেজ আহে ৰিছাৰ্জ কৰ ৰিছাৰ্জ কৰ বুলি! আপুনিতো মানুহৰ প্ৰাণ নিবলৈ আহিছে, অন্তত এবাৰ ৰিমাইণ্ডাৰ দিব পাৰে। অকণো সুযোগ নিদিয়াকৈ চিধাই ভেলিডিটি শেষ! কিয় কৰিব এনে ঠগ প্ৰৱঞ্চনা গ্ৰাহকৰ লগত?\nবৰুৱানীৰ প্ৰশ্নত দিশহাৰা হৈ যমৰাজে স্পষ্টীকৰণ দিলে,\n: হে দেৱী, তোমাৰ কথা সঠিক, কিন্তু যমপুৰীত আত্মাৰ ৰিছাৰ্জৰ সুবিধা এতিয়াও হোৱা নাই বাবে ৰিমাইণ্ডাৰ দিয়া নহয়!\nবৰুৱানীয়ে তপৰাই কৈ উঠিল,\n: তেন্তে যমৰাজ, এই যে কৰ’ৱা ছৌথ পালন কৰা হয়, তাৰ একো অৰ্থই নাই দেখোন? আপুনি মোৰ ফেচবুক ষ্টেটাচ চেক কৰি চাওক। বিয়া হোৱাৰ দহ বছৰ হ’ল, প্ৰত্যেক বছৰে স্বামীৰ জীৱনৰ আয়ুস বঢ়াবলৈ কৰ’ৱা ছৌথ পালন কৰাৰ আপডেট পাব। নিজৰ সংস্কৃতিৰ নহয় যদিও পতিয়ে লম্বী জীৱন পাবলৈ বুলিয়েই পালি আহিছোঁ। এটা কথা কওকচোন, এই যে কৰ’ৱা ছৌথ পালন কৰা হয়, সেয়া আপোনাৰ দৰেই দেৱতা, মানে দেৱী এগৰাকীলৈ আগ কৰিয়েইতো পালন কৰা হয়। ইমানবোৰ মানুহে, মানে লেডীজ, বুঢ়ী হোৱালৈকে কৰ’ৱা ছৌথ পূজাৰ নামত হেজাৰ হেজাৰ শাৰী, নকলী গহণা, ফল-মূল, মিঠাই আগবঢ়াই সেই দেৱীক পূজা কৰে, অথচ নিজে দিনটো একো নাখায়। ইমান কষ্টৰ প্ৰতিদানত আপুনি ঘপহ কৰে কাৰোবাৰ স্বামীৰ আত্মাক এনেকৈ লৈ যাব নোৱাৰে নহয়! সেই হিচাপত মোৰ স্বামীৰ উশাহৰ ইনকামিং বন্ধ কৰি দিয়াৰ নৈতিক অধিকাৰ আপোনাৰ নাই। আৰু এটা কথা (চাৎকৈ যমৰাজৰ লগত চেলফী এখন লৈ) আপুনি যদি তেখেতক এৰি এইমুহুৰ্ততে ইয়াৰ পৰা নাযায় তেন্তে ‘যমৰাজৰ অৱলা নাৰীক প্ৰৱঞ্চনা’ বুলি এইখন চ’চিয়েল মিডিয়াত ভাইৰেল কৰি দিম।\nচ’চিয়েল মিডিয়াত ভাইৰেল কৰি দিয়াৰ কথা শুনিয়েই যমৰাজ তাতেই তাপ মাৰিলে। চ’চিয়েল মিডিয়াত ইন্দ্ৰদেৱক ৰাইজে কেনে জাৰণ দি থাকে তাকটো তেওঁ দেখিয়েই থাকে। আৰু ৰাইজকো জাৰিবলৈ স্কো’পহে লাগে, স্কো’প পালেই কাৰ দোষ বাচ-বিচাৰ নকৰাকৈয়ে গুৰি গোষ্ঠীৰ নাম নোহোৱা কৰি দিয়ে। না বাবা না, এটা আত্মাৰ লগত নিজৰ ইমান অপমান হোৱাতকৈ আঁতৰ হোৱাই ভাল বুলি ঠোঁট-মুখ চেলেকি খালী হাতেৰেই যমৰাজে যমপুৰীলৈ প্ৰস্থান কৰিলে।\n« ফটালিমাৰিক-ধনজিৎ বৰুৱা


প্ৰাক্-প্ৰাথমিক শিক্ষাৰ এক পৰীক্ষামূলক কাৰ্যসূচী:- তাক্ ধিন্ তাৰা | Article by Apurba Thakuria\nHomeপ্ৰবন্ধপ্ৰাক্-প্ৰাথমিক শিক্ষাৰ এক পৰীক্ষামূলক কাৰ্যসূচী:- তাক্ ধিন্ তাৰা | Article by Apurba Thakuria\nপ্ৰাক্-প্ৰাথমিক শিক্ষাৰ এক পৰীক্ষামূলক কাৰ্যসূচী:- তাক্ ধিন্ তাৰা\nজিলা মিছন সমন্বয়ক, কামৰূপ\nপ্ৰাক্-প্ৰাথমিক শিক্ষা শিক্ষাৰ্থীৰ জীৱনৰ বাবে অতিশয় গুৰুত্বপূৰ্ণ অধ্যায়। প্ৰাথমিক শিক্ষাক যদি শিক্ষা জীৱনৰ বুনিয়াদী ভেটি বুলি কোৱা হয় তেন্তে প্ৰাক্-প্ৰাথমিক শিক্ষা হ'ব এই ভেটি নিৰ্মাণৰ প্ৰাৰম্ভিক স্তৰ। প্ৰাক্-প্ৰাথমিক স্তৰত লব্ধ জ্ঞানে ব্যক্তি এগৰাকীৰ জীৱনৰ সমগ্র কালছোৱা বাৰুকৈয়ে প্ৰভাৱান্বিত কৰে।\nব্যক্তি বিশেষৰ জীৱনত এই সময়ছোৱা গুৰুত্বপূৰ্ণ বুলি কোৱাৰ কেৱাটাও কাৰণ আছে। এই সময়ছোৱাতে শিশুৰ শাৰীৰিক বিকাশ খৰতকীয়া হয়। তাৰোপৰি, জীৱনৰ এই প্ৰাৰম্ভিক কালছোৱাতে বৌদ্ধিক, আৱেগিক, সামাজিক কৌশলৰো বিকাশ আৰম্ভ হয়। কোৱা যুগুত যে প্ৰাক্-প্ৰাথমিক স্তৰত হোৱা এনে বিকাশে ব্যক্তি এগৰাকীৰ জীৱনত সফলতা অৰ্জনত নিৰ্ণায়ক ভূমিকা লোৱা দেখা যায়।\nপ্ৰাক্-প্ৰাথমিক শিক্ষাৰ পৰা বঞ্চিত শিশুৱে শিক্ষা জীৱনৰ পৰৱৰ্তী ঢাপবোৰত যথেষ্ট আহুকালৰ সন্মুখীন হয়। আনকি প্ৰাথমিক স্তৰত শিক্ষা গ্ৰহণৰ বাবে অপ্ৰস্তুত এনে শিশুৱে প্ৰয়োজনীয় শিকণ অৰ্হতাবোৰ আয়ত্ব কৰিবলৈ ব্যৰ্থ হৈ বিদ্যালয় বহিৰ্ভূত শিশুৰ সংখ্যা বৃদ্ধিৰ ইও এক অন্যতম কাৰণ হিচাপে চিহ্নিত হৈছে।\nশিশুৰ উপযোগী আৰু ফলপ্ৰসূ প্ৰাক্-প্ৰাথমিক শিক্ষা ব্যৱস্থাৰ প্ৰয়োজনীয়তাৰ কথা সেয়ে বিশ্বৰ বিভিন্ন স্তৰত আলোচিত হৈ আহিছে। আমাৰ দেশৰ সংবিধানতো এই বিষয়ে স্পষ্টকৈ উল্লেখ কৰা হৈছে। অনুচ্ছেদ ৪৫ ত উল্লেখ আছে যে "The state shall endeavour to provide early childhood care and education for all children until they complete the age of six year." দেশৰ শিক্ষা ব্যৱস্থাত যুগান্তকাৰী পৰিৱৰ্তন আনিবলৈ গঠিত কোঠাৰী আয়োগ (১৯৬৪-৬৬) আৰু পৰৱৰ্তী সময়ত ৰাষ্ট্ৰীয় শিক্ষানীতি (১৯৮৬) য়েও প্ৰাক্-প্ৰাথমিক শিক্ষা ব্যৱস্থাৰ প্ৰয়োজনীয়তাৰ কথা গুৰুত্ব সহকাৰে দোহাৰিছে। শিক্ষাৰ অধিকাৰ আইন, ২০০৯ ত এই বিষয়ে আৰু অধিক সবলভাৱে কোৱা হৈছে। এই আইনৰ ১১ নং ধাৰাত প্ৰাক্-প্ৰাথমিক শিক্ষা সন্দৰ্ভত কোৱা হৈছে যে- Withaview to prepare children above the age of three years to Elementary Education and to provide Early Childhood care and Education for all children until they complete the age of six year, the appropriate government may make necessary arrangement for providing free pre-school education for such children.\nঅৱশ্যে এনেবোৰ নীতি-নিৰ্দেশনা থকা সত্বেও বিভিন্ন গৱেষণাত প্ৰকাশ পাইছে যে আমাৰ দেশত প্ৰাক্-প্ৰাথমিক শিক্ষা ব্যৱস্থা এক সংগঠিত ৰূপত গঢ়ি উঠা নাই। এহাতে যিদৰে প্ৰাক্-শৈশৱ যতন আৰু শিক্ষানীতি, ২০১৩ ৰ আধাৰত অংগনবাদী কেন্দ্ৰ সমূহৰ যোগে প্ৰাক্-প্ৰাথমিক শিক্ষা প্ৰদানৰ ব্যৱস্থাকৰা হৈছে আনহাতে, প্ৰাক্-প্ৰাথমিক শিক্ষা প্ৰদানৰ বাবে ব্যক্তিগত খণ্ডত ভালেমান বিদ্যালয় গঢ়ি উঠিছে। আমাৰ ৰাজ্যত অৱশ্যে 'ক-শ্ৰেণী'ক প্ৰাথমিক বিদ্যালয়ত সংযোগ কৰি ১৯৯৯-২০০০ চনৰ পৰা প্ৰাক্-প্ৰাথমিক শিক্ষা প্ৰদানৰ এক ব্যতিক্ৰমী আৰু বহু পৰিমানে ফলদায়ক ব্যৱস্থা লোৱা হৈছে। ৰাজ্যিক শিক্ষা গৱেষণা আৰু প্ৰশিক্ষণ পৰিষদ, অসম (SCERT) এ প্ৰস্তুত কৰা বিষয় ভিত্তিক কাৰিকুলামৰ আধাৰত 'ক-শ্ৰেণী' সমূহত প্ৰাক্-প্ৰাথমিক শিক্ষা প্ৰদান কৰি থকা হৈছে। ৰাজ্য চৰকাৰে যোগান ধৰা বিনামূলীয়া কৰ্মপুথি যেনে অকণিৰ কৰ্মপুথি আৰু Beginners English শিশু সকলক প্ৰতি বছৰে যোগান ধৰি অহা হৈছে। তাৰোপৰি, সমগ্র শিক্ষা অসম(সৰ্বশিক্ষা, অসম)ৰ সহযোগত এনে শিশু সকললৈ ২০১৪-১৫ চনলৈ বিভিন্ন শিকণ-শিক্ষণ সামগ্ৰী, শিক্ষকৰ সমল পুথি, শিশুৰ ওমলা গীতৰ পুথি, শিক্ষকৰ প্ৰশিক্ষণ আদিৰ ব্যৱস্থা কৰা হৈছে। উল্লেখ কৰা যুগুত যে এনেবোৰ ব্যৱস্থা থকাৰ পিছতো দিল্লীৰ আম্বেদকাৰ বিশ্ববিদ্যালয় আৰু 'এছাৰ কেন্দ্ৰই' ২০১৭ চনৰ পৰা অসম, ৰাজস্থান আৰু তেলেংগনাত চলোৱা এক অধ্যয়নত প্ৰকাশ পাইছে যে ভালেসংখ্যক শিশু উপযুক্ত প্ৰাক্-প্ৰাথমিক শিক্ষাৰ পৰা বঞ্চিত হোৱাৰ লগতে প্ৰাক্-প্ৰাথমিক শিক্ষাৰ কাৰিকুলামকে প্ৰমূখ্য কৰি পৰিকাঠামোৰ উন্নয়নৰ যথেষ্ট প্ৰয়োজনীয়তা আছে। অৱশ্যে দেশৰ নতুন শিক্ষানীতি,২০২০ ত প্ৰাক্-প্ৰাথমিক শিক্ষাক স্কুলীয়া শিক্ষাৰ আওতালৈ আনি গাঁথনিগত পৰিবৰ্ত্তনকে আদি কৰি যিবোৰ ব্যৱস্থাৰ পৰামৰ্শ প্ৰদান কৰিছে , ইয়ে প্ৰাক্-প্ৰাথমিক শিক্ষাখণ্ডলৈ এক আশাৰ ৰেঙণি কঢ়িয়াই আনিছে।\nউল্লেখ্য যে সু-পৰিকল্পিত পৰিকল্পনা, উন্নত কাৰিকুলাম, নিষ্ঠাবান আৰু প্ৰশিক্ষিত শিক্ষক আদিৰ সহায়ত বিদ্যালয় সংলগ্ন প্ৰাক্-প্ৰাথমিক শিক্ষা ব্যৱস্থাই যে শিশু সকলৰ আকাংক্ষিত অৰ্হতা প্ৰাপ্তিত গুৰুত্বপুৰ্ণ ভূমিকা লয় তথা প্ৰাথমিক শিক্ষা লাভৰ বাবে তেওঁলোকক যে প্ৰস্তুত কৰি তোলে তাৰ এক উৎকৃষ্ট নিদৰ্শন কামৰূপ জিলাত পৰীক্ষামূলকভাৱে ৰূপায়িত 'তাক্ ধিন্ তাৰা' কাৰ্যক্ৰমত দেখা গ'ল। জিলাখনৰ বিভিন্ন অঞ্চলৰ ১০ খন বিদ্যালয়ৰ ২৬৫ গৰাকী শিশুক সামৰি বিগত বৰ্ষত এই কাৰ্যসূচী লোৱা হয়। ৰাজ্যিক শিক্ষা, গৱেষণা আৰু প্ৰশিক্ষণ পৰিষদ, অসমৰ দ্বাৰা প্ৰস্তুত প্ৰাক্-প্ৰাথমিক স্তৰৰ কাৰিকুলামৰ সহায়ত, ডায়েট মিৰ্জাৰ অভিজ্ঞ প্ৰৱক্তাৰ সহযোগত তথা সমগ্র শিক্ষা, কামৰূপৰ প্ৰত্যক্ষ তদাৰকত সংশ্লিষ্ট বিদ্যালয় সমূহত শিশু সকলৰ উপযোগীকৈ লোৱা বিভিন্ন শৈক্ষিক কাৰ্যক্ৰমে শিশু সকলক আকাংক্ষিত শিকণ ফলাফল(Learning Outcome) প্ৰাপ্তিত সহায়ক ভূমিকা লয়। এই কাৰ্যসূচীৰ আৰম্ভণিতে লোৱা প্ৰাক্-সমীক্ষা(pre test) আৰু সামৰণি সমীক্ষা(post test) ৰ পৰা শিশুসকলে লাভ কৰা ভালেমান বুৎপত্তি যেনে প্ৰাক্-কথন, প্ৰাক্-লিখন, দলগত কাৰ্য, সৃষ্টিমূলক কাৰ্য, সহযোগিতা, পৰিস্কাৰ-পৰিচ্ছন্নতাৰ ধাৰণা, খেলা-ধূলা, অংগী-ভংগীৰে পদ্য গোৱা, বিদ্যালয়ৰ প্ৰতি ভয় ভাব আঁতৰ হোৱা, নিজৰ বিষয়ে কোৱা ইত্যাদিৰ লাভৰ এক উন্নত ছবি দেখা পোৱা যায়। শিশু সকলৰ এনে উন্নত ফলাফলৰ গুৰিতে আছিল শিক্ষক-শিক্ষয়িত্ৰী সকলে আগবঢ়োৱা প্ৰশংসনীয় সেৱা। অৱশ্যে শিক্ষক-শিক্ষয়িত্ৰী সকলক উপযুক্ত সমল ব্যক্তিৰ দ্বাৰা প্ৰশিক্ষিত কৰি লোৱাৰ উপৰিও প্ৰাক্-প্ৰাথমিক শিক্ষা সংলগ্ন আদৰ্শ বিদ্যালয়লৈ শিক্ষামূলক ভ্ৰমণৰো ব্যৱস্থা কৰা হয়। তেনেদৰে বিদ্যালয় পৰিচালনা সমিতিৰ সহযোগত সংশ্লিষ্ট বিদ্যালয় সমূহত প্ৰাক্-প্ৰাথমিক শ্ৰেণীকোঠাটো ছপা সমৃদ্ধ সমল তথা শিশুৰ আকৰ্ষণীয় শিকণ সমলেৰে সজাই তোলা হয়। শিশু সকলে আকাংক্ষিত ফল প্ৰাপ্তিৰ দিশত সঠিকভাৱে আগবাঢ়িছে নে নাই তাক জানিবলৈ অভিভাৱকৰ সহযোগত এক বিশেষ মুকলি মূল্যায়নৰো ব্যৱস্থা কৰা হয়। মূল্যায়নত প্ৰাপ্ত তথ্যৰ আধাৰত শিক্ষক-শিক্ষয়িত্ৰী সকলে প্ৰয়োজনীয় শৈক্ষিক কাৰ্য নিৰ্দ্ধাৰণ কৰি ৰূপায়নৰ দিহা কৰে।\nউল্লেখ্য যে তাক্ ধিন্ তাৰা কাৰ্যসূচীয়ে শিশুসকলক যে অকল উপকৃত কৰিছে তেনে নহয় , চৰকাৰী এই বিদ্যালয় কেইখনত এক অনুকুল শৈক্ষিক পৰিৱেশ গঢ়ি তোলাতো সহায়ক ভূমিকা লৈছে। ইয়াৰ এক উৎকৃষ্ট উদাহৰণ হ'ল ২০২০ শৈক্ষিক বৰ্ষত এই বিদ্যালয় কেইখনত ছাত্র-ছাত্ৰীৰ নামভৰ্ত্তিৰ হাৰ বৃদ্ধি পোৱাটো। এয়া এক শুভ লক্ষণ। তাৰোপৰি, তাক্ ধিন্ তাৰা কাৰ্যসূচীৰ দ্বাৰা উপলব্ধ জ্ঞানে প্ৰাক্-প্ৰাথমিক শিক্ষাৰ ক্ষেত্ৰত নতুন শিক্ষানীতি,২০২০ য়ে নিৰ্দ্ধাৰণ কৰা কাৰ্যসূচীবোৰ আগুৱাই লৈ যোৱাত সহায়ক হ'ব বুলি কোৱাৰ থল আছে।\n১ম বছৰ-২য় সংখ্যা অসমীয়া প্ৰবন্ধ গৱেষণাধৰ্মী প্ৰবন্ধ


September 1, 2021 ধাৰাবাহিক\nসভা এখন অনুষ্ঠিত কৰি ভক্তসকলক বুজালোঁ প্ৰতিটো যুগতে মহাপুৰুষৰ আবিৰ্ভাৱ হয় আৰু তেওঁলোকক এচাম মানুহে এনেদৰে হাৰাশাস্তি কৰে। যীশুখ্ৰীষ্টৰ কথাকে নোচোৱা কিয়, তেওঁক দেখোন শেষত মাৰিয়ে পেলাল। আমাৰ মহাপুৰুষজনাৰ জীৱনলৈকে নোচোৱা কিয়? কিমান জ্বালা-যন্ত্ৰণাৰ মাজত দিন কটাবলগীয়া হৈছিল। ৰজাৰ সৈন্য বাহিনীয়ে তেওঁক পিছে পিছে খেদি ফুৰিছিল। জীৱনটো হাতৰ মুঠিত লৈ ইফালৰ পৰা সিফাললৈ পলাই ফুৰিছিল। মোৰ ক্ষেত্ৰতো যে এনেকুৱা ঘটনা নঘটিব তাৰ কি মানে আছে। ওহো নাই। ভক্তসকলে মোৰ কথা শুনি জয়ধ্বনি দিলে, “গুৰু দেৱ কি জয়।”সিহঁতৰ এই মৰম চেনেহত মনটো প্ৰফুল্লিত হৈ উঠিল। দামোদৰক পিছে মাতি আনি সুধিলোঁ কেনেকৈ কি হ’ল। তাৰপৰা জানিবলৈ পালোঁ, তাক বন্দী কৰাৰ লগে লগে গেঙৰ মানুহ আহি হাজিৰ হ’ল, ফৰেণচিক বিষয়াৰ হাতত টকাৰ বান্দিল আৰু মূৰত পিষ্টল দি ক’লে,\n: এই ড্ৰাগচৰ পেকেট আটা হ’ব লাগিব, নহ’লে তোৰ মূৰটো আটা হ’ব। এইদৰেই হিৰোইনৰ পেকেট আটা হয়, নহ’লে বেচেৰাৰ উপায়টো নাই, ঘৰত গাভৰু জীয়েক আছে, ল’ৰা হাইস্কুলত পঢ়ি আছে। এনেতে ঘটিৰামে মাত লগালে,\n: আমাৰ ধৰ্মগুৰুসকলে নানা গ্ৰন্থ প্ৰণয়ন কৰি গৈছে, আপুনি এনে কোনো গ্ৰন্থ ৰচনা কৰা নাই নেকি? : কৰিছোঁ বাপু ঘটিৰাম, নকৰিলে কেনেকৈ গুৰুগিৰী কৰিম। মই মৰাৰ পাছত এই গ্ৰন্থকেইখনেইতো ৰৈ যাব। আজি গুৰুজনা আমাৰ মাজত নাই কিন্তু তেৰাৰ গ্ৰন্থৰাজিতো আছে, এয়াই কথা। প্ৰথমে গ্ৰন্থ প্ৰকাশ কৰিবলৈ ওলাই বৰ সমস্যাত পৰিছিলোঁ, কি লিখিম, এইবোৰতো মই আগতে লিখি পোৱা নাই। মই যিটো বিদ্যা জানো, যাৰ বলত ইমানখিনি ধন সম্পত্তি কৰিলোঁ সেই বিষয়ৰ গ্ৰন্থ লিখিব পাৰোঁ। পিচে সেইখনতো বৰলোকসকলে গ্ৰহণ নকৰিব। অৱশ্যে মোৰ লাইনৰ মানুহখিনিয়ে বৰ ভাল পাব। কাৰণ তেনেকুৱা হাতপুথি আজিলৈ ওলোৱা নাই। ওলালেও গোপনেহে তাৰ বিক্ৰীৰ ব্যৱস্থা কৰিব লাগিব । এবাৰ ভাবিলোঁ সকলো গুৰুৱে যে শাস্ত্ৰ ৰচনা কৰিব তেনে কোনো কথা নাই। ৰামকৃষ্ণ পৰমহংসদেৱে এখনো গ্ৰন্থ লেখা নাছিল কিন্তু তেওঁ কোৱা কথাখিনি গোটাই পাছত এখন গ্ৰন্থ কৰিলে। ৰামকৃষ্ণ কথামৃত। ময়ো দেখোন সেই কামটো কৰিব পাৰোঁ। মোৰ মুখ নিসৃতঃ বাণীবোৰ লিপিবদ্ধ কৰাই গ’লে হ’ল। ভবা মতেই কাম কৰিলোঁ। মোৰ বহা আসনৰ দুয়োফালে দুজন লিপিকাৰ নিয়োগ কৰিলোঁ।\nএসপ্তাহৰ পাছত তেওঁলোকক লেখাবোৰ পঢ়ি শুনাবলৈ দিলোঁ দুয়োজন এম পাছ ল’ৰা। চাকৰি-বাকৰি নাছিল, মোৰ ওচৰলৈ চাকৰিৰ কথা সুধিবলৈ আহিছিল। পিছে ময়েই চাকৰি দিলোঁ। তুমি হয়তো ভাবিব পাৰা ল’ৰাবোৰতকৈ ছোৱালীসকলকহে মই অধিক মৰম কৰোঁ, তেনে অৱস্থাত এই দুজন ল’ৰাক কিয় মোৰ কাষত বহাকৈ চাকৰি দিলোঁ। সিহঁতক তেনেকৈ কাষত বহুৱাই ৰখাৰ ইচ্ছা সমূলি নাছিল। পিচে নিতৌ মোক দৰ্শন কৰিবলৈ অহা ভক্তসকলে স্ত্ৰীলিংগ ওচৰত দেখিলে বেয়া পায়। বোলে আমাৰ গুৰুদেৱে গাভৰু দুজনীকহে ওচৰত ৰাখিছে। হওতে আমাৰ শাস্ত্ৰৰ পৰা বাধা নাই। ব্ৰহ্মা, বিষ্ণু, মহেশ্বৰ তিনিওগৰাকী দেৱতাৰ ওচৰতে নাৰী থাকে। সেইটো নিয়মত মোৰ ওচৰতো নাৰী থাকিব পাৰে কিন্তু চকুচৰহাবোৰৰ কাৰণে এনেকৈ ছোৱালী ওচৰত ৰাখিব নোৱাৰি। এই ক্ষেত্ৰত আমাৰ বৰাৰপো অৰ্থাৎ মাধৱদেৱৰ আদৰ্শ মানি চলিব লাগে ।\nনাম -বৈদুৰ্য বৰুৱা »


Blog - Live365 Assam\nExplained Assam Election Phase 2: বৰাক–ব্ৰহ্মপুত্ৰ, পাহাৰ–ভৈয়াম সামৰি আটাইতকৈ জটিল পৰ্যায়ৰ নিৰ্বাচন, শাসক–বিৰোধীৰ Confidenceৰ যুঁজত কোন আগত?\nঅসমৰ ৩৯ খন আসনত এক এপ্ৰিলত ভোটগ্ৰহণ অনুষ্ঠিত হৈছে। এইবাৰ এইটো পৰ্যায়ৰ ওপৰত বিশেষ চকু বিৰোধী Congress মহাজোঁটৰ।\nঅসম বিধানসভা নিৰ্বাচনৰ আটাইতকৈ জটিল আৰু সামগ্ৰিক প্ৰেক্ষাপটৰ ভোটগ্ৰহণ হৈছে আজিৰ পৰ্যায়। এয়া প্ৰায় মিনি বিধানসভাৰ দৰে কাৰণে আজি অসমৰ ছটা পৃথক ক্ষেত্ৰক সামৰি ভোটগ্ৰহণ অনুষ্ঠিত হৈছে। এইসমূহঃ\nবৰাক উপত্যকা (Barak Valley): ১৫খন আসন\nমধ্য অসম (Central Assam): ১২ খন আসন\nপাহাৰীয়া জিলা (Hill districts): ৫খন আসন\nবড়োলেণ্ড টেৰিটৰিয়েল কাউন্সিল (Bodoland Territorial Council): ৪ খন আসন\nকামৰূপ (Kamrup): ২খন আসন\nনামনি অসম (Lower Assam): ১খন আসন\nইয়াৰ ফলত এই পৰ্যায়ৰ নিৰ্বাচন আটাইতকৈ জটিল হৈ পৰিছে কিয়নো কেৱল ২৭ মাৰ্চত ভোটগ্ৰহণ অনুষ্ঠিত হোৱা উজনি আৰু উত্তৰ অসমৰ বাহিৰে অসমৰ প্ৰতিটো ক্ষেত্ৰতে আজি ভোটযুদ্ধ।\nএই আটাইসমূহ ক্ষেত্ৰৰ ৰাজনৈতিক যুদ্ধও সুকীয়া আৰু পৃথক। শাসক–বিৰোধীয়ে প্ৰতি ঠাইতে গ্ৰহণ কৰিছে নিজা স্থিতি।\nবৰাক উপত্যকাঃ আজিৰ ভোটগ্ৰহণত আটাইতকৈ বেছি সমষ্টিৰ বাবে ভোটদান অনুষ্ঠিত হৈছে বৰাক উপত্যকাত। অসমৰ দক্ষিণ প্ৰান্তত নিজা স্থিতি সৱল কৰিবলৈ হিন্দু–মুছলমান বঙালীভাষী ভোটাৰক নিৰ্বাচনী প্ৰচাৰেৰে আকৃষ্ট কৰাৰ চেষ্টা চলাইছিল দলসমূহে। স্বাভাৱিকতে এই পৰ্যায়ত CAA আৰু অনুপ্ৰৱেশকাৰীৰ প্ৰসংগই জনাদেশত প্ৰভাৱ পেলাব।\nপূৰ্ববংগীয় মূলৰ চাপ বৰাকত যথেষ্ট বেছি ৰাজ্যৰ ৰাজনীতিত বিজেপি প্ৰাসংগিক হোৱাৰ পূৰ্বেই বিজেপি ইয়াৰে হিন্দু বঙালী ভোটাৰসকলৰ মাজত সৱল।\nলক্ষ্যণীয়ভাৱে এই ক্ষেত্ৰত মুছলমান জনসংখ্যা চকুত লগাঃ হাইলাকান্দি জিলাত ৬০ শতাংশ, কৰিমগঞ্জ জিলাত ৫৬ শতাংশ আৰু কাচাৰ জিলাত ৩৭ শতাংশ মুছলমান। বৰাক উপত্যকাৰ মুছলমান সকলো মূলতঃ বঙালীভাষী।\nনগাঁৱৰ ৫৬ শতাংশ, মৰিগাঁৱত ৫২ শতাংশ, হোজাই জিলাৰ ৫৩ শতাংশ আৰু দৰঙত ৬৪শতাংশ ভোটাৰ ইছলামধৰ্মী।\nকংগ্ৰেছ নেতৃত্বাধীন মহাজোঁটৰ প্ৰভাৱ এই খণ্ডৰ Congress–AIUDFৰ ভোটাৰৰ মাজত পৰাৰ দাবী বিৰোধীৰ।\n২০১৬চনত NDA–এ ইয়াৰ ১২খন আসনৰ ৯খনতে জয়ী হৈছিল। ইয়াৰে চাৰিখনত Congress আৰু AIUDFৰ প্ৰাৰ্থীৰ মাজত ভোটবিভাজনৰ কাৰণে গেৰুৱা শিবিৰ লাভান্বিত হৈছিল।\nএই পৰ্যায়ৰ নিৰ্বাচনৰ এক গুৰুত্বপূৰ্ণ আসন হৈছে বঢ়মপুৰ। সহযোগী AGPৰ পৰা এই আসন লৈ প্ৰতিদ্বন্দ্বিতা কৰিছে বিজেপিয়ে। প্ৰাক্তন মুখ্যমন্ত্ৰী প্ৰফুল্ল কুমাৰ মহন্তৰ দূৰ্গত মহন্তক বঞ্চিত কৰাক লৈ তেওঁৰ সমৰ্থকসকল যথেষ্ট আহত হৈছিল। অৱশ্যে মহন্তই প্ৰথমাৱস্থাত দেখুৱা আপত্তি পৰৱৰ্তী সময়ত প্ৰত্যাহাৰ কৰিছিল।\nপাহাৰীয়া জিলাঃ আজি অসমৰ পাহাৰীয়া জিলাৰ ৫খন আসনত ভোটগ্ৰহণ হৈছে। পশ্চিম আৰু পূৱ কাৰ্বি আংলং আৰু ডিমা–হাচাওৰ ভোটাৰে দিছে জনাদেশ।\nপাহাৰীয়া জিলাকেইখনত কাৰ্বি আৰু ডিমাছা ভোটাৰে ৰাজনৈতিক দলৰ প্ৰাৰ্থীৰ ভাগ্য নিৰ্ধাৰণ কৰিব। বিগত নিৰ্বাচনত গেৰুৱা শিবিৰে ৫খন আসনৰ ৪খনতে জয়ী হৈছিল। বৈঠালাংছ’ সমষ্টি দখল কৰিছিল কংগ্ৰেছে।\nস্বায়ত্বশাসিত পৰিষদৰ জৰিয়তে বিজেপিয়ে এই পাহাৰীয়া জিলাকেইখনত শক্তিশালী স্থিতিত আছে। মূলতঃ জনকল্যাণমূলক আঁচনিসমূহৰ জৰিয়তে বিজেপিয়ে এইবাৰো পাহাৰীয়া আসনকেইখন লগত ৰখাৰ পৰিকল্পনা কৰিছে।\nকংগ্ৰেছে আনহাতে ডিমা হাচাওৰ হাফলং, কাৰ্বি আংলঙৰ বোকাজান আৰু বৈঠালাংছ’ আসনকেইখনক লৈ আশা পুহি ৰাখিছে।\nবড়োলেণ্ডঃ বিটিআৰৰ অধীনস্থ উদালগুৰি জিলাৰ চাৰিখন আসনত আজি ভোটগ্ৰহণ। যোৱা নিৰ্বাচনত এই আটাইকেইখন আসন পাইছিল বিজেপি মিত্ৰজোঁটৰ বিপিএফে।\nএইবাৰ কংগ্ৰেছ মহাজোঁটত বিপিএফৰ চামিলকৰণৰ পিছত বিৰোধী শিবিৰত উৎসাহ বাঢ়িছে। এই আসনকেইখনৰ ৩খনত BPF–এ BJPৰ বিৰুদ্ধে আৰু আন এখনত UPPLৰ বিৰুদ্ধে অৱতীৰ্ণ হৈছে।\nতাৎপৰ্যপূৰ্ণ যে বড়োলেণ্ড নিৰ্বাচনত BJP-UPPLৰ মিত্ৰজোঁটে একেলগে এই অংশত কোকৰাঝাৰতকৈ ভাল প্ৰদৰ্শন কৰিছিল। গতিকে এইবাৰ BPF–এ নিজৰ হাতত আসন কেইখন ৰাখিব পাৰে নে নোৱাৰে সেয়া লক্ষ্যণীয় হ’ব।\nনিৰ্বাচন আয়োগে কাৰণ দৰ্শোৱাৰ জাননী প্ৰেৰণ কৰিলে মন্ত্ৰী ডঃ হিমন্ত বিশ্ব শৰ্মাক, হাগ্ৰামাক লৈ কৰা এই মন্তব্যৰ পিছতে কংগ্ৰেছে দিছিল অভিযোগ\nবিধি উলংঘা কৰিছে বুলি উল্লেখ জাননীত ।\n• এপ্ৰিলৰ ২ তাৰিখে ৫ বজাৰ ভিতৰত শৰ্মাই নিৰ্বাচন আয়োগক দিব লাগিব উত্তৰ ।\n• উত্তৰ দিব নোৱাৰিলে নিৰ্বাচন আয়োগে উপযুক্ত সিদ্ধান্ত গ্ৰহণ কৰিব বুলিও উল্লেখ জাননীত ।\n• কংগ্ৰেছৰ অভিযোগ পত্ৰৰ ভিত্তিত নিৰ্বাচন আয়োগৰ এই পদক্ষেপ ।\n• কংগ্ৰেছৰ সহযোগী দল বিপিএফৰ মুৰব্বী হাগ্ৰামা মহিলাৰীক শৰ্মাই NIAৰ যোগেদি জেললৈ প্ৰেৰণ কৰাৰ ভাবুকি দিয়াৰ অভিযোগ উত্থাপন কৰিছিল কংগ্ৰেছে ।\nASSAM ELECTIONS: LIST OF HEAVYWEIGHT CANDIDATES IN THE SECOND PHASE\nGUWAHATI: The Second Phase of Assam Assembly Elections is progressing smoothly in 39 Assembly constituencies where the fate of 345 candidates including 26 women candidates will be decided by over 73 lakh voters.\nAssam recordedavoter turnout of 38.08 percent till 1.10 pm across 39 constituencies in 13 districts during the second phase of the state assembly polls, as per the Election Commission (EC) data.\nThe election in the second phase includes 15 assembly seats in the Barak Valley.\nA total of 345 candidates in 39 constituencies across 13 districts are in the fray.\nThe main contest is seen to be between the alliances led by BJP and Congress.\nSome of the heavyweight candidates contesting in the second phase of Assam Assembly Elections are:\nParimal Suklabaidya, Dholai constituency.\nBhabesh Kalita, Rangiya constituency.\nPijush Hazarika, Jagiroad constituency.\nAminul Haque Laskar, Sonai constituency.\nSum Ronghang, Diphu constituency.\nRihon Daimary, Udalguri constituency.\nBiswajit Daimary, Paneri constituency.\nSiddique Ahmed, Lahorighat constituency.\nKamalakhya Dey Purkayastha, Karimganj North constituency.\nGautam Roy, Katigorah constituency.\nPM MODI LAUNCHES ‘MAHABAHU-BRAHMAPUTRA’, LAY FOUNDATION STONE OF TWO BRIDGES IN ASSAM\nGuwahati: Prime Minister Narendra Modi on Thursday (18 February) launched the ‘Mahabahu-Brahmaputra’ initiative and laid the foundation stone of two bridges in Assam.\nTo mark the launch of the Mahabhau-Brahmaputra initiative, which aims to increase connectivity in the eastern states, PM Modi inaugurated the Ro-Pax vessel operations between Neamati-Majuli Island, North Guwahati-South Guwahati and Dhubri-Hatsingimari.\nHe also laid the foundation stone of the Inland Water Transport (IWT) Terminal at Jogighopa and various tourist jetties on the river Brahmaputra and launched digital solutions for Ease-of-Doing-Business.\nAccording toaPIB release, the Mahabhau-Brahmputra programme is aimed at providing seamless connectivity to the eastern parts of India and includes various development activities for the people living around River Brahmaputra and River Barak.\nPM Modi also laid the foundation stone of Dhubri-Phulbari Bridge and performed Bhoomi Poojan for the construction of Majuli Bridge during the function.\nSpeaking on the occasion, PM Modi said that it is the historic day for the people of Majuli as well as for the North East. He said that connectivity wasabig challenge for the North East, but rapid progress has been made in this direction of late. He said that the long-awaited demand is being fulfilled for the people of Majuli with the construction of the bridge.\nPM Modi further said that the Dhubri-Phulbari bridge would help several North-Eastern states. He said that the growth and progress in North East got momentum during the rule of former Prime Minister Atal Behari Vajpayee ji and the present government has given further momentum to it.\nTalking about the ‘Mahabahu-Brahmaputra’ programme, Shri Modi said that this will strengthen water connectivity by Brahampurta water through port-led development.\nHe said that waterways would play an important role in connecting the North Eastern region with Southeast Asian countries. PM Modi added that today’s project would giveaboost to the tourism sector in Assam.\nUnion Minister for Road Transport and Highways Nitin Gadkari said that one lakh crore rupees project will be started in Assam in the coming days. He said that due to the introduction of new technology projects the cost of the Jorhat- Majuli bridge could be reduced.\nGadkari said that the construction of the Jorhat Majuli bridge and the Dhubri – Phulbari bridge would giveamajor boost in the connectivity for Assam and Meghalaya.\nAppeasement politics begin: Sonowal, Himanta head off to Hojai to appease Shiladitya\nNew Delhi: With each passing day, one gets to enjoy the exciting political development taking place in Assam in the recent time. Assam Chief Minister Sarbananda Sonowal and NEDA convenor Himanta Biswa Sarma took off for Hojai to make last ditch efforts to prevent imminent BJP debacle in the Central Assam constituency.\nAfter being deniedaticket from Hojai by BJP for the upcoming elections, Hojai MLA Shiladitya Dev showed his angst and took to social media to post that he is being “kicked out from BJP”. Later he even announced that he will be contesting the elections as an independent candidate.\nHowever, state minister for health Pijush Hazarika tried to dissuade Shiladitya Dev from contesting as an independent candidate, but all his efforts were futile. Following this, CM Sonowal and Himanta Biswa Sarma have departed for Hojai to appease Shiladitya Dev.\nPolitics live365assam - May 3, 2021 0\nঅসমৰ ৩৯ খন আসনত এক এপ্ৰিলত ভোটগ্ৰহণ অনুষ্ঠিত হৈছে। এইবাৰ এইটো পৰ্যায়ৰ ওপৰত বিশেষ চকু বিৰোধী Congress মহাজোঁটৰ। অসম...\nPolitics isnoimul7on@gmail.com - April 1, 2021 0\nবিধি উলংঘা কৰিছে বুলি উল্লেখ জাননীত ।• এপ্ৰিলৰ ২ তাৰিখে ৫ বজাৰ ভিতৰত শৰ্মাই নিৰ্বাচন আয়োগক দিব লাগিব উত্তৰ ।\n© 2021 Live365Assam all rights reserved